ACTA NÚM. 4/2017

ACTA DE LA SESSIÓ ORDINÀRIA REALITZADA PEL PLE DE L’AJUNTAMENT EL DIA 5 DE JUNY DE L’ANY 2017.

A Santa Margarida i els Monjos, essent les divuit hores i cinquanta-cinc minuts del 5de juny de l’any 2017, es reuneixen a la Sala de Sessions de l’Ajuntament, els senyors Regidors electes que més avall s'esmenten, prèvia convocatòria cursada a l’efecte amb l’antelació reglamentària, a l’objecte de realitzar sessió ordinària, per a tractar els assumptes que figuren a l’Ordre del Dia, assistits de la Secretària accidental de la Corporació, na Purificación Sánchez del Arco i l’Interventor Cesar Romero Garcia.

REGIDORS ASSISTENTS:

Nom i cognoms Llista electoral

IMMA FERRET RAVENTÓS PSC-CP

JOSEP ORIOL TORRENTS PUYAL PSC-CP

ESTHER MARMANEU DOMINGO PSC-CP

ANDREU CLEMENTE MARTÍNEZ PSC-CP

MARIA FILOMENA MARTÍNEZ BRAVO PSC-CP

RAIMON GATELL SOLER PSC-CP

JOSÉ LUIS SORIANO NUÑEZ   PSC-CP

FRANCISCO GARCIA GARCIA PSC-CP

AMANDA GALLEGO SANTACANA PA-CUP

JORDI SALGUERO VIDAL PA-CUP

JOSEP ARASA FERRER ERC-AM

MONTSERRAT MONTFORT MORENO**,** ERC-AM

JOAN BAPTISTA RUBIO HERNÁNDEZ CIU

NO ASSISTEIXEN:

S’EXCUSEN:

S’INCORPOREN:

Per l’alcaldia s’obre la sessió i tot seguit el plenari passa a conèixer els punts de l’ordre del dia indicats a la convocatòria i, que a continuació es relacionen.

**ORDRE DIA PLE 05/06/2017**

1.- APROVACIÓ ACTA SESSIÓ ANTERIOR .

2.- APROVACIÓ COMPTE DE GESTIÓ DE RECAPTATÒRIA DE MULTES DE CIRCULACIÓ REALITZADA PER L’ORGANISME DE GESTIÓ TRIBUTARIA EXERCICI 2016.

3.- AUTORITZACIÓ COMPATIBILITAT ARQUITECTE MUNICIPAL

4.- AUTORITZACIÓ COMPATIBILITAT AGENT DE LA POLICIA LOCAL

5.- AUTORITZACIÓ COMPATIBILITAT AUXILIAR ADMINISTRATIVA OAC.

6.- MODIFICACIÓ ORDENANCES FISCALS 2017.

6.1.- ORDENANÇA REGULADORA DE LA TAXA PER LA PRESTACIÓ DE SERVEIS EN LA PISCINA MUNICIPAL.

6.2.- ORDENANÇA FISCAL 21 REGULADORA DE LA TAXA PER LA PRESTACIÓ DELS SERVEIS D’INTERVENCIÓ ADMINISTRATIVA EN L’ACTIVITAT DELS CIUTADANS I LES EMPRESES A TRAVÉS DEL SOTMETIMENT A PRÈVIA LLICÈNCIA, COMUNICACIÓ PRÈVIA O DECLARACIÓ RESPONSABLE, AIXÍ COM PELS CONTROLS POSTERIORS A L’INICI DE L’ACTIVITAT, ELS COS CONTROLS PERIÒDICS I LES REVISIONS PERIÒDIQUES.

7. APROVACIÓ CONVENI AMB EL CONSELL COMARCAL DE L’ALT PENEDÈS PER LA REDACCIÓ DEL DOCUMENT UNIC DE PROTECCIÓ CIVIL MUNICIPAL (DUPROCIM)

8. APROVACIÓ CODI DE CONDUCTA D’ALTS CÀRRECS DE L’AJUNTAMENT DE SANTA MARGARIDA I ELS MONJOS

9.- APROVACIÓ PROVISIONAL MODIFICACIÓ PUNTUAL 2 DEL POUM, EN RELACIÓ POLÍGON D’ACTUACIÓ URBANÍSTICA NUM. 8 “AVINGUDA DELS PAÏSOS CATALANS” EN COMPLIMENT DE SENTÈNCIA DEL TSJC NUM 751 / 2015. EXP 72/2017.

10. APROVACIÓ INICIAL REGLAMENT REGULADOR DEL SERVEI PÚBLIC DE LA BIBLIOTECA DE SANTA MARGARIDA I ELS MONJOS.

11. APROVACIÓ INICIAL ORDENANÇA MUNICIPAL REGULADORA DEL MERCAT DE VENDA NO SEDENTÀRIA DEL MUNICIPI DE SANTA MARGARIDA I ELS MONJOS.

12. PROPOSTA DE RESOLUCIÓ DEL GRUP MUNICIPAL “POBLE ACTIU - CANDIDATURA D’UNITAT POPULAR DEMANANT AL GOVERN MUNICIPAL QUE INSTI A LA SECRETÀRIA MªVICTÒRIA RIPOLLÈS A RETORNAR ELS DINERS EMPRATS EN LA SEVA DEFENSA A LES ARQUES MUNICIPALS.

13. MOCIÓ PRESENTADA PEL GRUP MUNICIPAL “POBLE ACTIU- CANDIDATURA D’UNITAT POPULAR DE REBUIG ALS PRESSUPOSTOS GENERALS D'ESTAT 2017.

14.- DONACIÓ DE COMPTES DECRETS D’ALCALDIA.

15.- TORN OBERT DE PARAULA.

**ACORDS ADOPTATS PLE 05/06/2017**

**1.- APROVACIÓ ACTA SESSIÓ ANTERIOR .**

**Intervencions**

El Sr. Josep Arasa del grup ERC: És una més de fons que de forma. A la pàgina 4, la ratlla 7. Diu el Sr. Josep Arasa, del grup d’ERC diu “bueno”. Tal com es pot sentir en l’àudio, en cap moment vaig pronunciar un bueno. Minut 5:50.

La Sra. Alcaldessa Imma Ferret: Enlloc de dir bueno...

El Sr. Josep Arasa del grup ERC: No diu res, és una coma.

La Sra. Alcaldessa Imma Ferret: D’acord, prenem nota.

**Votació**

**L’acta amb les correccions realitzades és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**2.- APROVACIÓ COMPTE DE GESTIÓ DE RECAPTATÒRIA DE MULTES DE CIRCULACIÓ REALITZADA PER L’ORGANISME DE GESTIÓ TRIBUTARIA EXERCICI 2016.**

Vist el Compte de la Gestió Recaptatòria de Multes de Circulació per sancions imposades per l’Ajuntament de SANTA MARGARIDA I ELS MONJOS, que ha estat rendida per l’Organisme de Gestió Tributària de la Diputació de Barcelona i corresponent a l’exercici 2016.

Vista la relació nominativa de deutors que configura l’estat demostratiu dels drets a cobrar, com estableix l’article 209 del text refós de la llei reguladora de les hisendes locals i que importa les quanties següents:

Pendent de cobrament en data 31 de desembre 2016 , per import de 152.961,28 euros.

Comprovat que l’aplicació de càrrecs, devolucions d’ingressos indeguts i compensacions a favor de l’ORGT s’ha practicat correctament.

Per tot l’exposat es proposa al ple municipal els següents ACORDS:

Primer.- Aprovar el Compte de Gestió Recaptatòria de multes de Circulació per sancions imposades per l’Ajuntament de SANTA MARGARIDA I ELS MONJOS 2016, presentat per part de l'Organisme de Gestió Tributària, depenent de la Diputació de Barcelona, sobre la gestió recaptatòria delegada.

Segon.- Notificar el present acord a l'Organisme de Gestió Tributària.

**Intervencions**

La Sra. Alcaldessa Imma Ferret: Tal com es va explica a la comissió informativa, també s’ha fet avinent als regidors i regidores la nota aclaridora dels conceptes amb els quals es va preguntar a la comissió a que eren referits tots els càrrecs dels quals es donava compte avui. Si hi ha alguna qüestió que es vulgui aclarir, tenim a disposició el Sr. Interventor que ens ho explicaria.

El Sr. J. Oriol Torrents del grup PSC: Agrair a l’interventor que quan vam fer la comissió informativa ens van quedar uns dubtes, amb aquest escrit que ens va fer arribar va quedar tot molt clar, agrair-li aquesta feina que ha fet.

**Votació**

**La proposta d’acord és aprovada** **per MAJORIA ABSOLUTA**  amb 9 vots a favor (8 regidors del grup PSC i 1 del grup CIU ) i 4 abstencions (2 del grup PA-CUP i 2 del grup ERC ) dels 13 regidors assistents a la sessió, dels 13 que constitueixen el ple municipal.

**3.- AUTORITZACIÓ COMPATIBILITAT ARQUITECTE MUNICIPAL**

Vista la sol·licitud presentada per la Sra. M. DEL MAR GELIDA JANÉ en la que demana li sigui autoritzada las compatibilitat del lloc de treball com a arquitecte municipal a temps complet amb l’exercici lliure de la seva professió d’arquitecte a Sada Arquitectura i Gabinet pericial.

La sol·licitant ha estat nomenada per Decret d’Alcaldia de data 12/05/2017 com a funcionaria interina, per ocupar el lloc de treball d’Arquitecte Municipal, grup de classificació A1, amb una dedicació de 37,5 hores setmanals amb efectes del 15/05/2017.

*Vist que l'article 329, en relació amb l'article 330, del Decret 214/1990, de 30 de juliol, estableix la possibilitat de reconèixer la compatibilitat per a l’exercici d’activitats privades, sempre que la suma de les jornades de l’activitat pública principal i de l’activitat privada no superi la jornada ordinària establerta a l’entitat local incrementada en un 50% i que no hi hagi coincidència horària en l’exercici d’ambdues activitats.*

De conformitat amb els articles. 1.3 , 2.1 c), 11, 12, 13 , 14, 16 i concordants de la Llei 53/1984 de 26 de desembre , d’incompatibilitats del personal al servei de les Administracions Públiques.

Per tot l’exposat es proposa al ple municipal els següents ACORDS:

Primer.- Autoritzar a la Sra. M. DEL MAR GELIDA JANÉ la compatibilitat de l’activitat privada com a arquitecte, amb la que desenvolupa com a funcionari de la plantilla d’aquest ajuntament, categoria Arquitecte, grup A1, adscrita al lloc de treball d’Arquitecte municipal , amb una tipologia de jornada completa de 37,5 hores setmanals, tot això de conformitat amb el que estableix la Llei 53/1984 de 26 de desembre , d’incompatibilitats del personal al servei de les Administracions Públiques.

*Segon. - Aquesta autorització restarà sense efecte en els supòsits següents:*

* *si l’activitat privada impedís o menyscabés l’estricte compliment dels deures o en comprometés la seva imparcialitat o independència,*
* *si l’activitat privada tingués alguna relació amb els assumptes que la persona conegui per raó del càrrec,*
* *si la dedicació horària de l’activitat privada coincidís amb la jornada laboral.*

*Tercer. – La Sra.* ***M. DEL MAR GELIDA JANÉ*** *està obligada a posar en coneixement d’aquest ajuntament qualsevol modificació que es produeixi en les condicions de la segona activitat declarada.*

**Intervencions**

La Sra. Amanda Gallego del grup PA-CUP: Nosaltres vam veure, segurament un lapsus d’escriptura, on diu autorització de compatibilitat d’arquitecte municipal, diu comptabilitat i no compatibilitat. I passa amb els tres.

La Sra. Alcaldessa Imma Ferret:D’acord, error de transcripció, del corrector. Seria COMPATIBILITAT.

**Votació**

La Sra. Amanda Gallego del grup PA-CUP: Nosaltres hi votem a favor però que l’empresa on ella fa les altres hores, demanaríem que no pugues concursar als concursos públics de l’ajuntament.

La Sra. Alcaldessa Imma Ferret: Si no recordo malament, crec que està recollit als efectes que la llei preveu.

Sr. Interventor: Parlo de memòria, però diria que està inclòs dintre de l’article 60 del text refós de la llei de contractes que no pot concursar. S’hauria d’estar a la guait, però ells mateixos haurien de saber que tenint una treballadora no poden concursar

La Sra. Amanda Gallego del grup PA-CUP: Més que res que quedés això clar, que l’empresa no pogués optar.

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**4.- AUTORITZACIÓ COMPATIBILITAT AGENT DE LA POLICIA LOCAL**

Vista la sol·licitud presentada pel Sr. **ABRAHAM RODRIGUEZ MOTOS,** personal funcionari d’aquest Ajuntament, grup C2, categoria Agent de la Policia Local, en comissió de Serveis, en la que demana li sigui autoritzada las compatibilitat del lloc de treball com a **AGENT DE LA POLICIA LOCAL,** per realitzar una segona activitat consistent en la docència d’activitats esportives diverses, en forma de cursos puntuals i fora del servei policial.

Vist que l'article 329, en relació amb l'article 330, del Decret 214/1990, de 30 de juliol, estableix la possibilitat de reconèixer la compatibilitat per a l’exercici d’activitats privades, sempre que la suma de les jornades de l’activitat pública principal i de l’activitat privada no superi la jornada ordinària establerta a l’entitat local incrementada en un 50% i que no hi hagi coincidència horària en l’exercici d’ambdues activitats.

De conformitat amb els articles. 1.3 , 2.1 c), 11, 12, 13 , 14, 16 i concordants de la Llei 53/1984 de 26 de desembre , d’incompatibilitats del personal al servei de les Administracions Públiques.

Per tot l’exposat es proposa al ple municipal els següents ACORDS:

Primer.- Autoritzar al Sr. **ABRAHAM RODRIGUEZ MOTOS** la compatibilitat de l’activitat privada de docència d’activitats esportives diverses, en forma de cursos puntuals, amb la que desenvolupa com a personal funcionari de la plantilla d’aquest ajuntament, grup C2, adscrit al lloc de treball d’**AGENT DE LA POLICIA LOCAL**, amb una tipologia de jornada de temps complert, tot això de conformitat amb el que estableix la Llei 53/1984 de 26 de desembre , d’incompatibilitats del personal al servei de les Administracions Públiques.

Segon. - Aquesta autorització restarà sense efecte en els supòsits següents:

* si l’activitat privada impedís o menyscabés l’estricte compliment dels deures o en comprometés la seva imparcialitat o independència,
* si l’activitat privada tingués alguna relació amb els assumptes que la persona conegui per raó del càrrec,
* si la dedicació horària de l’activitat privada coincidís amb la jornada laboral.

Tercer. – El Sr. **ABRAHAM RODRIGUEZ MOTOS** està obligada a posar en coneixement d’aquest ajuntament qualsevol modificació que es produeixi en les condicions de la segona activitat declarada.

**Intervencions**

La Sra. Alcaldessa Imma Ferret: Corregir en la quarta línia comptabilitat per compatibilitat. En qualsevol cas, si hi ha algun aclariment...

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**5.- AUTORITZACIÓ COMPATIBILITAT AUXILIAR ADMINISTRATIVA OAC**

Vista la sol·licitud presentada per la Sra. Henar Barrala Clemente, en la que demana que li sigui autoritzada la compatibilitat del lloc de treball com a auxiliar administrativa a temps complet amb l’activitat de vigilant de Seguretat al centre comercial ANECBLAU, de 12 hores mensuals que realitzarà un dia al mes i sempre en cap de setmana.

Per Decret de l’Alcaldia de data 24 de maig de 2017 s’ha resolt la contractació la sol·licitant com a personal laboral, per ocupar el lloc de treball d’Auxiliar Administrativa de l’OAC, dedicació de 37,5 hores setmanals amb efectes del 1/06/2017.

Vist que l'article 329, en relació amb l'article 330, del Decret 214/1990, de 30 de juliol, estableix la possibilitat de reconèixer la compatibilitat per a l’exercici d’activitats privades, sempre que la suma de les jornades de l’activitat pública principal i de l’activitat privada no superi la jornada ordinària establerta a l’entitat local incrementada en un 50% i que no hi hagi coincidència horària en l’exercici d’ambdues activitats.

De conformitat amb els articles. 1.3 , 2.1 c), 11, 12, 13 , 14, 16 i concordants de la Llei 53/1984 de 26 de desembre , d’incompatibilitats del personal al servei de les Administracions Públiques.

Per tot l’exposat es proposa al ple municipal els següents ACORDS:

Primer.- Autoritzar a la Sra. HERNAR BERDALA CLEMENTE la compatibilitat de l’activitat de vigilant de Seguretat al centre comercial ANECBLAU, de 12 hores mensuals, amb la que desenvoluparà com a personal laboral de la plantilla d’aquest ajuntament, categoria Auxiliar Administrativa de l’OAC, grup C2, amb una tipologia de jornada completa de 37,5 hores setmanals, tot això de conformitat amb el que estableix la Llei 53/1984 de 26 de desembre , d’incompatibilitats del personal al servei de les Administracions Públiques.

Segon. - Aquesta autorització restarà sense efecte en els supòsits següents:

* si l’activitat privada impedís o menyscabés l’estricte compliment dels deures o en comprometés la seva imparcialitat o independència,
* si l’activitat privada tingués alguna relació amb els assumptes que la persona conegui per raó del càrrec,
* si la dedicació horària de l’activitat privada coincidís amb la jornada laboral.

Tercer. – La Sra. **HENAR BERDALA CLEMENTE** està obligada a posar en coneixement d’aquest ajuntament qualsevol modificació que es produeixi en les condicions de la segona activitat declarada.

**Intervencions**

La Sra. Alcaldessa Imma Ferret: També caldrà la correcció aquí.

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**6.- MODIFICACIÓ ORDENANCES FISCALS 2017.**

**6.1.- ORDENANÇA REGULADORA DE LA TAXA PER LA PRESTACIÓ DE SERVEIS EN LA PISCINA MUNICIPAL.**

EL text refós de la Llei reguladora de les Hisendes Locals, aprovat pel Reial Decret Legislatiu 2/2004, de 5 de març, estableix en els seus articles 15 a 19 el procediment per a l’aprovació i modificació de les Ordenances fiscals reguladores dels tributs locals.

En el cas d’imposició de nous tributs, les Ordenances fiscals hauran d’aprovar-se simultàniament a l’adopció dels respectius acords d’imposició. L’article 16.1 del text legal esmentat estableix que les Ordenances fiscals contindran com a mínim la determinació dels elements tributaris, el règim de declaració i d’ingrés, així com les dates d’aprovació i d’inici de la seva aplicació.

Quan es modifiquen les Ordenances fiscals, els acords de modificació hauran de contenir la nova redacció dels preceptes afectats.

La publicació dels textos actualitzats de les ordenances fiscals municipals resulta necessària, a fi de donar compliment al que estableix l’article 85 de la Llei 58/2003, de 17 de desembre, General Tributària, ja que aquestes han de complir la doble funció de servir com a eina normativa fonamental de gestió dels tributs locals i alhora comunicació informativa amb els ciutadans.

Verificat que, en relació a les taxes per prestació de serveis públics o realització d’activitats administratives de competència local, que s’imposen o es modifiquen, l’import de la recaptació estimada no excedeix, en el seu conjunt, del cost previsible del servei o activitat que es prestarà, conforme al que preveu l’article 24.2 del text refós de la Llei reguladora de les Hisendes Locals.

Vist l’informe de l’Interventor, es proposa al Ple l’adopció dels següents

##### *A C O R D S*

Primer.- Aprovar provisionalment per a l’exercici de 2017 i següents la modificació de les Ordenances fiscals que a continuació es relacionen:

## Ordenança reguladora de la taxa per la prestació de serveis en la piscina municipal

## Article 4. Quota tributària

4. S’aplicarà un descompte del 15% als abonaments de les famílies que utilitzin TRES o més alhora i a les famílies monoparentals

Segon.- Exposar al públic en el tauler d’anuncis de l’Ajuntament els anteriors acords provisionals, així com el text complet de les Ordenances fiscals aprovades de nou o modificades durant el termini de trenta dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

Durant el període d’exposició pública de les Ordenances, els qui tinguin un interès directe o resultin afectats, en els termes previstos a l’article 18 del text refós de la Llei reguladora de les Hisendes Locals aprovat pel Reial Decret Legislatiu 2/2004, de 5 de març , podran examinar l’expedient i presentar-hi les reclamacions que estimin oportunes. Transcorregut el període d’exposició pública sense haver-se presentat reclamacions, els acords adoptats restaran definitivament aprovats procedint-se a la publicació íntegre dels acords aprovats.

**Intervencions**

El Sr. José Luis Soriano del grup PSC: Bona tarda. S’ha decidit aplicar els mateixos descomptes que tenien fins ara les famílies nombroses a les famílies monoparentals. Hi havia hagut alguna sol·licitud d’algun veí que es trobava en aquest cas i hem cregut oportú igualar les mateixes avantatges, el mateix descompte, que és un 15% sobre l’abonament de temporada.

La Sra. Alcaldessa Imma Ferret: Seria aplicar aquestes bonificacions que ja es venien donant a les famílies nombroses, aplicar-la i ampliar-la a les famílies monoparentals per sol·licitud d’algunes famílies del municipi.

La Sra. Amanda Gallego del grup PA-CUP: Nosaltres l’any passat ja vam comentar que quedaven en segon terme les monoparentals per tant, felicitem que aquest any puguin tenir aquestes millores.

El Sr. J. Oriol Torrents del grup PSC: Pensem que tocava, que s’havia de fer, s’havien anant incloent en altres aspectes i en aquest cas les famílies monoparentals també poden gaudir d’aquests avantatges i bonificacions.

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**6.2.- ORDENANÇA FISCAL 21 REGULADORA DE LA TAXA PER LA PRESTACIÓ DELS SERVEIS D’INTERVENCIÓ ADMINISTRATIVA EN L’ACTIVITAT DELS CIUTADANS I LES EMPRESES A TRAVÉS DEL SOTMETIMENT A PRÈVIA LLICÈNCIA, COMUNICACIÓ PRÈVIA O DECLARACIÓ RESPONSABLE, AIXÍ COM PELS CONTROLS POSTERIORS A L’INICI DE L’ACTIVITAT, ELS COS CONTROLS PERIÒDICS I LES REVISIONS PERIÒDIQUES.**

EL text refós de la Llei reguladora de les Hisendes Locals, aprovat pel Reial Decret Legislatiu 2/2004, de 5 de març, estableix en els seus articles 15 a 19 el procediment per a l’aprovació i modificació de les Ordenances fiscals reguladores dels tributs locals.

En el cas d’imposició de nous tributs, les Ordenances fiscals hauran d’aprovar-se simultàniament a l’adopció dels respectius acords d’imposició. L’article 16.1 del text legal esmentat estableix que les Ordenances fiscals contindran com a mínim la determinació dels elements tributaris, el règim de declaració i d’ingrés, així com les dates d’aprovació i d’inici de la seva aplicació.

Quan es modifiquen les Ordenances fiscals, els acords de modificació hauran de contenir la nova redacció dels preceptes afectats.

La publicació dels textos actualitzats de les ordenances fiscals municipals resulta necessària, a fi de donar compliment al que estableix l’article 85 de la Llei 58/2003, de 17 de desembre, General Tributària, ja que aquestes han de complir la doble funció de servir com a eina normativa fonamental de gestió dels tributs locals i alhora comunicació informativa amb els ciutadans.

Així mateix, la Disposició addicional quarta, apartat 3, de la Llei General Tributària, i l’article 12 del text refós de la Llei reguladora de les Hisendes Locals possibiliten que les Entitats locals adaptin l’aplicació de la normativa tributària general al règim d’organització i funcionament propi de cada Entitat, previsió aquesta que justifica la proposta d’aprovar i mantenir actualitzada, amb les modificacions que s’escaiguin, una Ordenança General, redactada a l’empara de l’article 106.2 de la Llei 7/1985, de 2 d’abril, reguladora de les Bases del Règim Local.

En aquest sentit, les modificacions introduïdes als textos de les ordenances fiscals municipals obeeixen, al compliment de les previsions normatives esmentades anteriorment.

Vistos els informes tècnic econòmics a què es refereix l’article 25 del text refós de la Llei reguladora de les Hisendes Locals, en els quals es posa de manifest el valor de mercat de la utilitat derivada de la utilització privativa o aprofitament especial del domini públic local en cadascú dels supòsits que originen la imposició de taxes o la modificació de les seves tarifes.

Verificat que, en relació a les taxes per prestació de serveis públics o realització d’activitats administratives de competència local, que s’imposen o es modifiquen, l’import de la recaptació estimada no excedeix, en el seu conjunt, del cost previsible del servei o activitat que es prestarà, conforme al que preveu l’article 24.2 del text refós de la Llei reguladora de les Hisendes Locals.

Atès l’informe d’Intervenció, es proposa al Ple l’adopció dels següents acords:

**Primer.**- Aprovar provisionalment per a l’exercici de 2017 i següents la modificació de les Ordenances fiscals que a continuació es relacionen:

|  |  |
| --- | --- |
| Ordenança fiscal núm. 21 | reguladora de la taxa per la prestació dels serveis d'intervenció administrativa en l'activitat dels ciutadans i lesempreses a través del sotmetiment a prèvia llicència, comunicació prèvia o declaració responsable, així com pels controls posteriors a l'inici de l'activitat, els controlperiòdics i les revisions periòdiques |

9.6.- Procediment de comprovació de la comunicació d’establiments no permanents desmuntables:

9.6.1.- Establiments de circ i similars 125,00 €

9.6.2.- Atraccions de fira 25,00 €

Segon.- Exposar al públic en el tauler d’anuncis de l’Ajuntament els anteriors acords provisionals, així com el text complet de les Ordenances fiscals aprovades de nou o modificades durant el termini de trenta dies hàbils, comptats des del dia següent al de la publicació de l’anunci d’exposició en el Butlletí Oficial de la Província.

Durant el període d’exposició pública de les Ordenances, els qui tinguin un interès directe o resultin afectats, en els termes previstos a l’article 18 del text refós de la Llei reguladora de les Hisendes Locals aprovat pel Reial Decret Legislatiu 2/2004, de 5 de març , podran examinar l’expedient i presentar-hi les reclamacions que estimin oportunes. Transcorregut el període d’exposició pública sense haver-se presentat reclamacions, els acords adoptats restaran definitivament aprovats procedint-se a la publicació íntegre dels acords aprovats.

**Intervencions**

La Sra. Alcaldessa Imma Ferret: Tal com es va explicar a la comissió informativa, a la proposta de regular aquesta ordenança i desglossar-la en el seu apartat 9.6 pel que fa al procediment de comprovació de la comunicació a establiments no permanents desmuntables, seria desglossar-la en dos subpunts, el 9.6.1 que faria referència als establiments de circ o similars, que era el que hi havia aprovat fins ara, i afegir el 9.6.2 que seria referit a les atraccions de fira, en tant que són dos procediments que estableixen un temps i un cost diferent per part del tècnic que ha de fer aquestes comprovacions de les comunicacions dels establiments, en tant que a les atraccions de fira es proposa un preu de 25€ i al de circ de 125€, atenent al cost efectiu que grava en teoria les taxes que anem a aprovar.

El Sr. J. Oriol Torrents del grup PSC: S’ha arribat a aquesta proposta arrel que com s’ha pogut observar en el municipi últimament han vingut amb un any, dos circs, i això implica un volum de feina a l’hora de revisar els permisos i mirar que tot ho tinguin correcte i arrel d’això l’arquitecte ens va fer aquesta proposta, que això implica els seus informes, mirar i valorar molts expedients, també la intervenció de la policia local... per tant, seguint les seves indicacions, es va fer la proposta d’establir aquest preu especial pels establiments de circs i similars, mantenint com estava el tema de les atraccions de fira, donat que el volum de feina és molt inferior.

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**7.- APROVACIÓ CONVENI AMB EL CONSELL COMARCAL DE L’ALT PENEDÈS PER LA REDACCIÓ DEL DOCUMENT UNIC DE PROTECCIÓ CIVIL MUNICIPAL (DUPROCIM)**

Atès que el Decret 155/2014, de 25 de novembre, pel qual s'aprova el contingut mínim per a l'elaboració i l'homologació dels plans de protecció civil municipals i s’estableix el procediment per a la seva tramitació conjunta, disposa en l’article 3 que: *“Els municipis que han d’elaborar plans de protecció civil han de redactar el* ***Document únic de protecció civil municipal (DUPROCIM)****, per a la planificació de la protecció civil en l’àmbit del municipi en el qual s’incloguin tots els riscos que afectin el municipi d’acord amb els diferents plans i sobre la base de l’estructura establerta a l’annex del mateix Decret, sens perjudici del que estableixi la normativa sobre centres i activitats afectades pels plans d’autoprotecció”*.

Vist que el Pla general de Protecció Civil de Catalunya (PROCICAT) i els plans especials d’emergència (PLASEQCAT, INUNCAT, NEUCAT, INFOCAT, ALLAUCAT, AEROCAT, CAMCAT, SISMICAT i RADCAT) aprovats per la Generalitat de Catalunya, estableixen que el municipi de Santa Margarida i els Monjos està afectat pels riscos especials següents:

**Tipus risc Nivell**

INFOCAT Obligat

NEUCAT Recomanat

INUNCAT Obligat

SISMICAT Recomanat

TRANSCAT Obligat

PLASEQCAT Recomanat

Vist que el servei de Seguretat Ciutadana i Protecció Civil del Consell Comarcal de l’Alt Penedès, està portant a terme el desenvolupament del Pla d’Assistència i Suport (PAS) de protecció civil de la comarca de l’Alt Penedès, amb l’objectiu de donar suport als municipis en les tasques de planificació i prevenció, Pla al qual l’Ajuntament de Santa Margarida i els Monjos s’hi va adherir subscrivint el corresponent Conveni.

Atès que l’Ajuntament de Santa Margarida i els Monjos va sol·licitar en data 09/02/2017, al Consell Comarcal de l’Alt Penedès el suport tècnic en la redacció del Document únic de protecció civil municipal (DUPROCIM), que inclou tots els riscos especials del municipi.

Atès que la Junta de Govern del Consell Comarcal de l’Alt Penedès, en sessió del 23 de febrer de 2017, va adoptar, entre d’altres, l’acord de destinar un ajut econòmic a l’Ajuntament de Santa Margarida i els Monjos i aprovar l’elaboració del corresponent Conveni de col·laboració per a la redacció del DUPROCIM, amb les següents característiques:

Riscos inclosos Cost actuació Subvenció del Consell Cost ajuntament

6 5.662,80 -1.500,00 4.162,80

*Aportació 1ª de l’Ajuntament (50%) 2.081,40 € (en el moment de la signatura del conveni)*

*Aportació 2ª de l’Ajuntament (50%) 2.081,40 € (en el moment del lliurament del DUPROCIM)*

*Ambdues aportacions es faran prèvia notificació i càrrec del Consell Comarcal*

Es proposa a l’Ajuntament l’adopció dels següents acords:

1) Aprovar la signatura amb el Consell Comarcal de l’Alt Penedès del Conveni per a la redacció del Document Únic de Protecció Civil Municipal (DUPROCIM), amb la inclusió de tots els riscos especials del municipi, amb les condicions i característiques que en ell es descriuen.

2) Condicionar l’eficàcia d’aquest conveni a l’aprovació definitiva de l’expedient de modificació de pressupost corresponent.

3) Designar a Jaume Girona Galimany com a persona de referència d’aquest Ajuntament per al suport a la tasca del Consell Comarcal en la redacció del Document.

**Intervencions**

La Sra. Alcaldessa Imma Ferret: Tal com vam explicar a la comissió informativa, es proposa que el Consell Comarcal, en tant que té aquest servei de seguretat ciutadana i de protecció que dona assistència a la redacció i al desenvolupament d’aquests plans de protecció civil a l’Alt Penedès, ens proposa fer un conveni amb el qual es faci una revisió, actualització i realització de tots els plans d’emergències, que alguns són recomanats i altres són obligats, en tant que cal que es revisin perquè tenen uns certs anys i es proposa aquest document únic pel qual la protecció civil del municipi ha d’operar amb aquests riscos que poden afectar al nostre municipi. Aquests riscos són INFOCAT , NEUCAT, INUNCAT, SISMICAT, PLASEQCAT, TRANSCAT. D’aquests, dir que el PLASEQCAT, INUNCAT, TRANSCAT INFOCAT són els que ja teníem i es procedeix a aquesta actualització i revisió, i a més a més s’inclouen també la redacció d’aquest SISMICAT i aquest NEUCAT que encara no teníem i així es completen tots els plans que es recomana que tinguem al municipi. En tant que a través del Consell Comarcal s’obté una subvenció per la realització d’aquests plans, amb lo qual suposa un cost més disminuït per l’ajuntament, es proposa fer aquest conveni per tal de fer aquesta revisió d’aquests plans.

El Sr. Joan B. Rubio del grup CIU: Estaré d’acord amb el pla aquest, crec que és un pla important pel municipi. Realment podem afegir aquests tres altres que hi ha, crec que està bé i tenim la seguretat que estem protegits.

El Sr. Josep Arasa del grup ERC: Nosaltres voldríem saber quines són les funcions concretes que realitzarà el Consell Comarcal davant d'un pla que és obligatori per l’ajuntament.

La Sra. Alcaldessa Imma Ferret: En el conveni queda regulat les funcions que fa el consell en tant que la redacció d’aquest pla. A la documentació que es va remetre als regidors s’exposava a l’acord, en els pactes, la col·laboració que presta el Consell Comarcal inclou la redacció del model de pla conforme a la plantilla de direcció general civil de Catalunya, la realització de la cartografia corresponent a cada pla, la realització de l’informe d’implantació, en el cas dels que s’hagin de revisar, hi haurà còpia en paper i còpia en format digital, el suport en el tràmit municipal per homologar-lo i la subsanació de requeriments tècnics si calen i la sessió de formació dels grups que han d’actuar en cadascun d’aquests plans. És aquest el suport

El Sr. Josep Arasa del grup ERC: És a dir, si aquests plans són obligatoris i estan degudament actualitzats per banda de l’ajuntament, no entenem perquè hem de pagar 4000€ al Consell Comarcal

La Sra. Alcaldessa Imma Ferret: Aquests plans n’hi ha que són obligatoris, com el TRANSCAT, INUNCAT i INFOCAT. Els altres són recomanats però també el PLASECAT és recomanat i el tenim. El que és recomanat i no el tenim és el SISMICAT i el NEUCAT. Amb la qual cosa, aquests plans, uns eren de l’any 2009 i els altres del 2011, amb lo qual s’han d’actualitzar.

El Sr. Josep Arasa del grup ERC: que no ho ha fet, l’ajuntament?

La Sra. Alcaldessa Imma Ferret: No, aquesta feina l’ha de fer periòdicament i es renoven i ara toca, a banda de revisar-los, fer aquest document únic que des de la direcció de la Generalitat ens diuen que hem de fer. El que ens facilita el Consell Comarcal és la gestió de poder fer tota aquesta feina, amb totes les dades que tenim aquí es va actualitzant i llavors ells ho fan, a banda de fer la cartografia i la formació dels grups que han d’actuar en cada pla.

El Sr. Josep Arasa del grup ERC: Saber la relació d’excavadores que hi ha a Els Monjos, ens ho dirà el Consell Comarcal? Saber els recursos hídrics que tenim a Els Monjos ens ho dirà el Consell Comarcal perquè l’ajuntament no ha actualitzat les dades, és això el que se’ns està dient?

La Sra. Alcaldessa Imma Ferret: Això són plans d’emergència

El Sr. Josep Arasa del grup ERC: I en aquests plans d’emergència hi entra tot això

La Sra. Alcaldessa Imma Ferret: Els plans d’emergència, que n’hi ha d’obligats i els altres són recomanats. Periòdicament es van fer aquestes revisions. Ara toca ja fer aquesta revisió dels plans que hi havia fets. Ena quest sentit, fer-ho, es pot contractar una empresa que gestioni tot això, perquè és un volum de feina molt important que s’ha de gestionar d’alguna manera. Si ho haguéssim de fer per contractació d’una empresa de serveis que ho féssim directament des de l’ajuntament cada pla, ens costaria cadascun sobre uns 1500€, fer l’actualització i l’elaboració dels plans que no tenim. Si ho fem a través del Consell Comarcal, tots sis, ens costen uns 4000€. Amb la qual cosa vam optar de fer-ho a través del Consell Comarcal perquè ens surt més barat.

El Sr. Josep Arasa del grup ERC: És a dir, no tenim administratius suficients o funcionaris suficients per poder-ho fer des de dintre la casa una feina que ens és obligatòria de fer

La Sra. Alcaldessa Imma Ferret: Sempre s’ha fet així perquè els recursos que tenim com a ajuntament evidentment no els tenim per fer aquests tràmits

El Sr. Josep Arasa del grup ERC: Que són obligatoris

La Sra. Alcaldessa Imma Ferret: No tots, alguns són recomanats

El Sr. Josep Arasa del grup ERC: Els que són obligatoris han d’estar actualitzats, vol dir que no cal que els agafem i donem a una entitat diferenciada perquè ens ho faci, perquè ja ho tenim o ho hauríem de tenir actualitzat i que a més a més tenim des de dintre de casa nostre suficient personal perquè ho puguin fer

La Sra. Alcaldessa Imma Ferret: No tenim suficient personal per dur a terme aquesta feina ara. Amb la qual cosa,

El Sr. Josep Arasa del grup ERC: és una qüestió puntual

La Sra. Alcaldessa Imma Ferret: És una feina com un estudi de treballs tècnics que encarreguem a fora. En aquest cas ens ho gestiona el Consell Comarcal com entitat que també té aquesta assistència i cooperació pels ajuntaments. En tant que el Consell Comarcal rep també una subvenció per fer aquestes feines. Amb lo qual si ens acollim a aquestes feines, ens surt més barat dur a terme aquesta actualització, revisió i elaboració d’aquests plans. Aquesta revisió es dur a terme periòdicament, ara ja toca, i a més a més es fa aquest document únic que és una homologació que des del departament ens diuen que s’ha de fer. Tot això és un tràmit que genera un volum de feina que s’ha de fer de forma externa i si ens ofereix el Consell Comarcal, entenem que fent-ho d’aquesta manera ho podem fer.

El Sr. Josep Arasa del grup ERC: Perfecte.

El Sr. Jordi Salguero del grup PA-CUP: Nosaltres volíem saber, pel que dius, entenem que tots aquests ja els teníem

La Sra. Alcaldessa Imma Ferret: Tots menys el NEUCAT i el SISMICAT, que són recomanats

El Sr. Jordi Salguero del grup PA-CUP: Els que són obligats, volíem saber la data de les últimes revisions que es van fer.

La Sra. Alcaldessa Imma Ferret: L’homologació de l’INFOCAT va ser al 2009. INUNCAT va ser homologat a desembre del 2011, el TRANSECAT al juliol del 2011 i el PLASECAT a l’octubre del 2009. Això és l’homologació. Les revisions puntuals de si alguna de les persones actuants en aquest pla ha canviat, es va modificant. Però a vegades el que s’ha de fer és una revisió més exhaustiva amb un planejament que és diferent que és el que ara ens ofereix el Consell Comarcal.

El Sr. Jordi Salguero del grup PA-CUP: D’aquests que hi ha aquí, quins són els que s’han aplicat? Entenem que el NEUCAT

La Sra. Alcaldessa Imma Ferret: El NEUCAT no el tenim, és recomanat i no el tenim perquè per la tipologia de municipi que tenim doncs no era obligatori, però ara hem decidit tirar-lo endavant perquè se’ns ofereix poder-los fer tots. L’INUNCAT no s’ha hagut d’aplicar mai, aquest és obligat. El TRANSECAT que jo recordi tampoc s’ha hagut d’aplicar mai i el PLASECAT que és el de risc químic tampoc. Els tenim, perquè en el cas que s’hagin d’aplicar, els tinguem posats i actualitzats. Es proposa fer aquesta revisió, realització i actualització a la normativa que ara hi ha i fer-ho tot junt en un document únic.

El Sr. J. Oriol Torrents del grup PSC. Crec que ja s’ha explicat i ha quedat prou palès. Creiem que és positiu, el Consell Comarcal ens ofereix aquesta possibilitat de que com ajuntament ens estalviem uns diners a l’hora de realitzar tots aquests plans, tant els obligats com els recomanats, alguns és actualitzar-los i d’altres potser toca una renovació més profunda i aprofitem ara que el Consell Comarcal té aquesta ajuda i els tirarem endavant per ficar-los tots al dia i fer aquests dos que no són d’obligada tinença.

**Votació**

ERC- nosaltres considerant que hi ha prou personal i prou capacitat d’aquest personal per poder-ho fer i que a més a més l’obligatorietat de fer-ho enlloc ens consta que el Consell Comarcal tingui un ajut sinó tant sols que ofereix i demana 4000€ a aquest ajuntament que bé es poden estalviar. Per això nosaltres votarem que no.

**La proposta d’acord és aprovada** **per MAJORIA ABSOLUTA**  amb 11 vots a favor (8 regidors del grup PSC, 1 del grup CIU i 2 del grup PA-CUP ) i 2 vots en contra del grup ERC, dels 13 regidors assistents a la sessió, dels 13 que constitueixen el ple municipal.

**8. APROVACIÓ CODI DE CONDUCTA D’ALTS CÀRRECS DE L’AJUNTAMENT DE SANTA MARGARIDA I ELS MONJOS**

Atès que la Llei 19/2014, del 29 de desembre, de transparència, accés a la informació pública i bon govern (d’ara endavant la LTC), té per finalitat establir un **sistema de relació entre les persones i l’Administració pública i els altres subjectes obligats,** fonamentat en el coneixement de l’activitat pública, la incentivació de la participació ciutadana, la millora de la qualitat de la informació pública i de la gestió administrativa i la garantia de la rendició de comptes i de la responsabilitat en la gestió pública (art. 1.2).

Segons el preàmbul de la Llei, una **societat democràtica** i la necessitat que els interessos públics siguin servits amb **objectivitat, neutralitat i imparcialitat** obliga que l’actuació dels servidors públics s’ajusti a uns paràmetres que garanteixin el compliment d’aquests principis, a través de **codis de conducta i bones pràctiques** que tenen com a destinataris els servidors públics.

Dins dels objectius de la LTC, l’article 1 assenyala, entre d’altres: regular i garantir la transparència de l’activitat pública i, alhora, establir els **principis i les obligacions de bon govern,** d’acord amb els quals han d’actuar els alts càrrecs, el personal al servei de l’Administració i la resta de persones a qui és aplicable aquesta Llei.

En aquest sentit, la Llei estableix el concepte de bon govern (art. 2. *D*), sota el qual s’engloben tots aquells principis, obligacions i bones pràctiques que han de seguir els alts càrrecs de l’Administració, els càrrecs directius i la resta de personal al servei de les administracions, per tal d’aconseguir que els **interessos públics i generals** es realitzin amb la **màxima objectivitat i transparència.**

Pel que fa al bon govern, l’apartat 1r de l’article 55 de la LTC enumera tot un seguit de **principis d’actuació** i, alhora, estableix, que el Govern, els ens locals i els altres organismes i institucions públiques, inclosos en l’article 3.1, han **d’elaborar un codi de conducta de llurs alts càrrecs** que concreti i desenvolupi els principis d’actuació esmentats (art. 55.3 LTC).

El Parlament de Catalunya va aprovar, en data 5 de febrer de 2015, la Moció 179/X sobre les accions per desplegar la Llei 19/2014, del 29 de desembre, de transparència, accés a la informació pública i bon govern, en virtut de la qual va instar el Govern de la Generalitat a crear un **marc estable de coordinació amb el món local,** per desplegar i aplicar la llei en el seu àmbit competencial, i facilitar les formes de cooperació necessàries.

Arran d’aquest mandat parlamentari, la Generalitat, mitjançant el Departament de Governació, Administracions Públiques i Habitatge; l’Escola d’Administració Pública de Catalunya; el Consorci AOC; les quatre diputacions; l’Associació Catalana de Municipis i Comarques, i la Federació de Municipis de Catalunya van impulsar un projecte comú, a través de la **signatura d’un conveni marc,** per facilitar el compliment de la Llei als més de 2.200 ens que componen l’Administració local de Catalunya,

El conveni, subscrit en data 2 de juny de 2015, té per objecte l’establiment d’un **marc de col·laboració estable** a través de la denominada **Xarxa de Governs Transparents de Catalunya (XGTC)**, el qual s’ha concretat en un conjunt de recursos jurídics, tecnològics i de formació pels ens locals de Catalunya.

En el marc de la XGTC es va crear un grup de treball el qual ha elaborat un [**model de codi de conducta dels alts càrrecs dels ens locals**](http://www.diba.cat/documents/1394898/114282422/Model_codi_conducta_altscarrecs_enslocals_XGT.pdf/fd19fbe7-2ef2-4d48-b1a2-10c06e46d2e4) el qual enumera i descriu els principis ètics i de bon govern que han de regir les actuacions dels alts càrrecs dels ens locals, estableix les normes de conducta i defineix el mecanisme de control intern pels ens locals que l’adoptin i el règim sancionador.

Atès que el codi de conducta elaborat per la Xarxa de Governs Transparents de Catalunya es considera un instrument idoni per regular el comportament ètic dels alts càrrecs de l’Ajuntament de Santa Margarida i els Monjos, amb les modificacions introduïdes per adaptar-lo a la realitat d’aquesta corporació, així com per complir amb el mandat contingut a la Llei 19/2014, de, 29 de desembre, de transparència, accés a la informació pública i bon govern.

Vist el que disposa l’article 55.3 de la Llei 19/2014, del 29 de desembre, de transparència, accés a la informació pública i bon govern.

La Comissió Informativa proposa al Ple d’adopció dels següents acords:

Primer.- Aprovar el codi de conducta dels alts càrrecs de l’Ajuntament de Santa Margarida i els Monjos

**Intervencions**

La Sra. Alcaldessa Imma Ferret: Tal com també es va presentar a la comissió informativa, i atès que la llei 19/2014 de 29/12 de transparència i accés a la informació pública i bon govern té per finalitat establir un sistema de relació entre les persones i l’administració pública i altres subjectes obligats, fonamentat en el coneixement de l’activitat pública, la incentivació de la participació ciutadana, la millora de la qualitat de la informació pública i de la gestió administrativa i la garantia de la rendició de comptes i de la responsabilitat en la gestió pública i que en aquest sentit també la llei estableix el concepte de bon govern sota el qual s’engloben tots aquells principis, obligacions i bones pràctiques que han de seguir els alts càrrecs de l’administració, els càrrecs directius i la resta de personal a servei de les administracions, per tal d’aconseguir que els interessos públics i generals es realitzin amb la màxima objectivitat i transparència. Arran d’aquest mandat parlamentari, la Generalitat, mitjançant el Departament de Governació, Administracions Públiques i Habitatge; l’Escola d’Administració Pública de Catalunya; el Consorci AOC; les quatre diputacions; l’Associació Catalana de Municipis i Comarques, i la Federació de Municipis de Catalunya van impulsar un projecte comú, en el qual van crear aquesta xarxa de governs transparents de Catalunya amb un marc de col·laboració estable, creant un grup de treball el qual va elaborar un model de codi de conducta pels alts càrrecs dels ens locals. Es proposa que sigui aquest instrument idoni també per l’ajuntament de Santa Margarida i els Monjos pel que fa referència al comportament ètic dels alts càrrecs de l’ajuntament. En tot cas, no sé si la regidora de benestar que ha anat seguint aquest tema ens vol explicar alguna cosa més.

La Sra. M. Filomena Martínez del grup PSC: Com ha dit la Sra. Alcaldessa, això va ser consensuat per totes les administracions i associacions de municipis de Catalunya. Va ser aprovat a finals del mes de març, a l’últim ple encara no ho teníem treballat i ho hem volgut portar a aquest ple. Simplement és fer-nos ressò de tot allò que creiem que ja estem complint però que quedi escrit i que quedi palès a tots els regidors i personal de la casa.

El Sr. Josep Arasa del grup ERC. Agrair moltíssim que se’ns faci cas amb la proposta que vam fer i les preguntes que vam fer el dia en el ple anterior del dia 24/04 i que s’hagi copiat fil per randa aquest decret corresponent o aquesta proposta del text de pràctica de bones conductes, que feia falta en aquest ajuntament

El Sr. Jordi Salguero del grup PA-CUP: Nosaltres veiem bé lo que és la declaració aquesta, lo que si volem lamentar és a que s’hagi d’arribar al punt de tindre que fer escrits ètics pel bon comportament de les administracions, que hauria de ser una cosa que sortís ja de les persones que hi participen i en canvi s’ha de fer un reglament per dir això no ho pots fer, i és el punt on hem arribat com a societat.

El Sr. J. Oriol Torrents del grup PSC: De fet és una mica ridícul que nosaltres mateixos ens hàgim de ficar les normes que ens hem d’aplicar a nosaltres mateixos. Però és que a més a més no ens quedarem aquí, ara haurem de crear un organisme, una comissió o el que sigui per vetllar que això ho complim. Nosaltres mateixos hem de crear una comissió per vetllar que nosaltres complim el que nosaltres ens hem marcat que complim. Realment, és una mica kafkià. És el que toca, és el que hem de fer i hem presentat aquesta proposta i a partir d’aquí, tal com vam quedar l’altre dia, mirarem a veure com fem l’òrgan de control.

La Sra. Alcaldessa Imma Ferret: Aquesta proposta que el Consell Comarcal va aprovar, seria compartir la vostra opinió, si realment allò que es pressuposa que s’ha de donar com a concepte ètic assumit ho hem d’aprovar i reglamentar? Doncs si, és el que procedeix perquè la llei determina que ho hem d’anar fent, però no deixa de ser absurd prendre aquestes determinacions.

El Sr. Josep Arasa del grup ERC: Recordar que malgrat estar totalment d’acord amb lo que diu la CUP, que aquesta llei és de l’any 2014 i que entre el 2014 que surt la llei i en aquests moments, aquest no ha sigut un consistori, una mostra ni un exemple, d’ètica ni de superació de valors, entre mig hi ha hagut dos sentències molt clares, concises i concretes que fan que aquest més que mai i per aquest consistori, aquesta llei sigui imprescindible

La Sra. Alcaldessa Imma Ferret: Això és una opinió del grup d’ERC

El Sr. Josep Arasa del grup ERC: És justícia, són sentències jurídiques

La Sra. Alcaldessa Imma Ferret: Les sentències són les sentències, la vostra opinió i el vostre criteri són el que dieu i en tot cas alguns no ho compartim.

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**9.- APROVACIÓ PROVISIONAL MODIFICACIÓ PUNTUAL 2 DEL POUM, EN RELACIÓ POLÍGON D’ACTUACIÓ URBANÍSTICA NUM. 8 “AVINGUDA DELS PAÏSOS CATALANS” EN COMPLIMENT DE SENTÈNCIA DEL TSJC NUM 751 / 2015. EXP 72/2017.**

La Sra. Alcaldessa Imma Ferret: A la vista de que avui ens ha arribat un informe del qual inicialment no en teníem coneixement que estès pendent d’arribar, referent a les activitats extractives, d’energia i seguretat industrial que emet la direcció general d’energia, mines i seguretat industrial en relació amb aquest planejament i vist que no s’ha pogut tractar pel tècnic corresponent fent avinent l’informe que correspondria, es proposa des de l’alcaldia treure el punt de l’ordre del dia per donar el tractament corresponent a nivell tècnic i, si s’escau, poder-lo presentar al proper ple.

La Sra. Amanda Gallego del grup PA-CUP: Nosaltres estem d’acord, però voldríem aclarir en aquests moments, ja que estem parlant del POUM, a part de que heu rebut aquest informe, concretament en quin punt legal estem ara?

La Sra. Alcaldessa Imma Ferret: Amb aquesta aprovació provisional el que fa és recollir tots aquells informes que s’havien demanat amb totes les corresponents notificacions que s’havien fet amb els interessats i a banda d’haver recollit les possibles al·legacions que hi hagin pogut haver en el període d’exposició pública. En aquest cas no hi ha hagut ni al·legacions en el període d’exposició pública que hi va haver ni s’ha fet cap informe desfavorable en aquest sentit i havent-se aprovat la part provisional, es remetia una altra vegada a la comissió d’urbanisme perquè li donés el vist i plau definitiu i tornar-lo a l’ajuntament perquè el plenari fes l’aprovació definitiva. En aquest cas, com faltava incloure aquest informe que avui n’hem tingut coneixement, doncs quedar resoldre aquest informe incloent-ho tot, com no hi ha l’informe tècnic corresponent per poder-lo incloure, entenem que no procediria aprovar-lo avui encara.

La Sra. Amanda Gallego del grup PA-CUP: Perquè el moment en que estàvem esperant aquest informe ara ja fa uns mesos, perquè lo del tema del temps que ja va estar públic i que es va enviar perquè revisessin...

La Sra. Alcaldessa Imma Ferret: No, es fa l’aprovació inicial. El document inicial es va aprovar al desembre. Un cop aprovat el document inicial, hi ha un període d’exposició pública en el qual es poden fer les al·legacions pertinents. Es demanen els informes preceptius pel qual el projecte se li dona favorablement, i es notifica als interessats en compliment de la sentència i si hi fan alguna oposició, no té sentit que es torni a aprovar perquè continuarien amb l’apel·lació. En aquest sentit, fins ara els informes eren favorables i com ha arribat aquest informe i s’ha de resoldre, entenem que no procediria fer encara aquesta aprovació. Per això es proposa retirar-ho.

Aquest punt es retira de l’ordre del dia.

**10. APROVACIÓ INICIAL REGLAMENT REGULADOR DEL SERVEI PÚBLIC DE LA BIBLIOTECA DE SANTA MARGARIDA I ELS MONJOS.**

La Biblioteca és un equipament de titularitat municipal que ofereix el servei de biblioteca pública d’acord amb el que disposa l’article 26. B de la Llei 7/1985, de 2 d’abril, reguladora de les bases de Règim Local, *l’article 67* del Decret Legislatiu 2/2003 de 28 d’abril pel qual s’aprova el Text Refós de la Llei Municipal de Catalunya i l’article 39 de la Llei 4/1993 de 18 de març del Sistema Bibliotecari de Catalunya, es gestiona concertadament amb la Diputació de Barcelona.

La Biblioteca de Santa Margarida i els Monjos és un servei municipal d’informació que té com a objectiu fomentar la lectura, la cultura, el coneixement, la formació i el lleure. És oberta a tots els ciutadans, ofereix accés lliure i gratuït als serveis bàsics de la biblioteca pública: consulta de fons de la biblioteca, préstec individual i col·lectiu, informació i orientació en l’ús de la biblioteca i de les necessitats informatives dels ciutadans, accés a la informació digital a través d’Internet, formació en alfabetització informacional i programació d’activitats de dinamització cultural.

Aquest reglament té per objecte regular el funcionament i la prestació pública de serveis de la Biblioteca de Santa Margarida i els Monjos.

ATÈS que el procediment legal d’aprovació de les ordenances i reglaments municipals implica, per imperatiu de l’article 62 del Reglament d’obres, activitats i serveis dels ens locals, aprovat pel Decret 179/1995, de 13 de juny, l’adopció d’una resolució per la qual s’iniciï l’expedient de formació del reglament corresponent i requereix la designació d’una comissió d’estudi encarregada de redactar el text definitiu de l’avantprojecte de la norma; prèviament a l’aprovació del Reglament pel Ple Municipal.

Per Resolució de l’Alcaldia de data 10/04/2017 es va constituir la comissió d’estudi encarregada de redactar l’avantprojecte del Reglament regulador del servei públic de la Biblioteca de Santa Margarida i els Monjos.

La Comissió d’Estudi ha resolt les propostes i suggeriments presentats durant el termini de consulta pública.

Vist l’avantprojecte de Reglament regulador del servei públic de la Biblioteca de Santa Margarida i els Monjos.

Vist que l’aprovació de les ordenances i reglaments municipals és una competència atribuïda al Ple de la corporació amb caràcter indelegable, a tenor dels articles 22.2.d) i 23.2.b) de la Llei 7/1985, de 2 d’abril, reguladora de les bases de règim local.

Vist que el procediment d’aprovació de les ordenances i reglaments locals n’exigeix l’aprovació inicial, la submissió a informació pública, la concessió d’audiència als interessats i l’aprovació definitiva amb la publicació posterior del text íntegre.

Vist que en no tractar-se d’ordenances fiscals ni urbanístiques ni del Reglament orgànic de la corporació, aquest Reglament només requereix l’aprovació per la majoria simple, sense que calguin quòrums qualificats, per aplicació de l’article 47 de la Llei 7/1985, de 2 d’abril.

Vist que l’article 178 del Decret Legislatiu 2/2003, de 28 d’abril del text refós de la llei municipal i de règim local de Catalunya, disposa que les ordenances i reglaments s’entendran aprovats definitivament amb caràcter automàtic si no s’hi presenta cap reclamació ni al·legació durant la informació pública i l’audiència als interessats subsegüent a l’aprovació inicial.

Ateses les atribucions del Ple de l’Ajuntament d’acord amb el que preveu l’article 52 de la llei municipal i de règim local de Catalunya 2/2003 de 28.4, s’acorda:

PRIMER.- Aprovar inicialment el Reglament regulador del servei públic de la Biblioteca de Santa Margarida i els Monjos, segons el text que s’adjunta a aquests acords.

SEGON.- Sotmetre a informació pública els presents acords i el text de l’ordenança pel termini de 30 dies, a fi que s’hi puguin presentar al·legacions i reclamacions, mitjançant la inserció dels anuncis corresponents al Butlletí oficial de la província (BOP), al Diari oficial de la Generalitat de Catalunya (DOGC), a un dels mitjans de comunicació escrita diària i en el tauler d’edictes de l’Ajuntament i la seu electrònica municipal. El termini d’informació pública començarà a comptar des del dia de la publicació de l’anunci al BOP.

TERCER.- Disposar que si no s’hi formula cap al·legació ni reclamació durant el termini d’informació pública i d’audiència als interessats, el Reglament que ara s’aprova inicialment quedarà aprovat definitivament sense necessitat de cap tràmit ulterior, i se’n farà directament la publicació del text íntegre.

ANNEX

**REGLAMENT REGULADOR DEL SERVEI PÚBLIC DE LA BIBLIOTECA DE**

**SANTA MARGARIDA I ELS MONJOSODEL DE REGLAMENT DEL SERVEI DE BIBLIOTECA**

**Preàmbul**

La biblioteca pública, segons defineix el *Manifest de la UNESCO de la Biblioteca Pública* en la seva versió de 1994, és un centre local d'informació que té com a missió l’accés lliure i sense límits al coneixement, al pensament, a la cultura i a la informació.

Aquest reglament té per objecte regular el funcionament i la prestació pública de serveis de la Biblioteca de Santa Margarida i els Monjos.

La Biblioteca és un equipament de titularitat municipal que ofereix el servei de biblioteca pública d’acord amb el que disposa l’article 26. B de la Llei 7/1985, de 2 d’abril, reguladora de les bases de Règim Local, *l’article 67* del Decret Legislatiu 2/2003 de 28 d’abril pel qual s’aprova el Text Refós de la Llei Municipal de Catalunya i l’article 39 de la Llei 4/1993 de 18 de març del Sistema Bibliotecari de Catalunya, es gestiona concertadament amb la Diputació de Barcelona.

La Biblioteca de Santa Margarida i els Monjos és un servei municipal d’informació que té com a objectiu fomentar la lectura, la cultura, el coneixement, la formació i el lleure. És oberta a tots els ciutadans, ofereix accés lliure i gratuït als serveis bàsics de la biblioteca pública: consulta de fons de la biblioteca, préstec individual i col·lectiu, informació i orientació en l’ús de la biblioteca i de les necessitats informatives dels ciutadans, accés a la informació digital a través d’Internet, formació en alfabetització informacional i programació d’activitats de dinamització cultural.

Les biblioteques públiques de Catalunya i els serveis de suport, nacionals i regionals, conformen el Sistema de Lectura Pública de Catalunya, el conjunt organitzat de serveis de biblioteca pública de Catalunya que tenen com a objectiu satisfer les necessitats d’informació de la ciutadania amb criteris de qualitat i eficiència. La Biblioteca de Santa Margarida i els Monjos forma part del Sistema de Lectura Pública de Catalunya i hi col•labora oferint els serveis de lectura pública sota criteris de qualitat i eficiència adequats a les necessitats de la ciutadania i la xarxa social del municipi, i aportant els recursos i experiències per a la totalitat del sistema.

La Biblioteca de Santa Margarida i els Monjos és alhora conservadora de part del patrimoni bibliogràfic del municipi editat o produït a Santa Margarida i els Monjos i amb valor històric o cultural local.

La Biblioteca és de titularitat municipal, gestionada per conveni amb la Diputació de Barcelona. Està integrada a la Xarxa de Biblioteques Municipals de la Diputació de Barcelona.

El Reglament regula el funcionament i la prestació pública del servei de Biblioteca de Santa Margarida i els Monjos, així com l’ús de la sala de formació, de la sala de treball en grup i sala polivalent. El reglament és públic i està a disposició de qui ho demani.

La Biblioteca posa el seu personal a disposició de l’usuari per atendre les consultes, orientar en la cerca d’informació i facilitar la gestió del tots els serveis.

L’Ajuntament, com a titular del servei públic de biblioteca, garanteix la confidencialitat de les dades personals dels usuaris de la Biblioteca i de les seves peticions i consultes.

**TÍTOL I. DISPOSICIONS GENERALS**

**Article 1. Missió de la biblioteca**

La biblioteca de Santa Margarida i els Monjos és un equipament municipal que amb conveni amb la Diputació de Barcelona ofereix serveis de qualitat, de forma individual o col·lectiva, presencials o virtuals, a totes les persones i col·lectius, especialment del municipi, per tal de fomentar la lectura i el lleure i facilitar l’accés lliure i sense límits a la informació, el coneixement i la cultura.

És també un espai de relació de la comunitat i d’integració dels individus de tot el municipi, i entorn

**Article 2. Accés a la biblioteca**

1. Tots els ciutadans i ciutadanes tenen el dret d’accedir al servei de Biblioteca pública municipal dins de l’horari establert, que està subjecte a modificacions a criteri de l’Ajuntament.

2.L’accés a la Biblioteca és lliure i gratuït. Només l’ús de determinats serveis requereixen d’acreditació amb el carnet d’usuari i/o comporten el pagament d’unes taxes o preus públics fixats per l’ajuntament i la Diputació de Barcelona.

3. La Biblioteca disposa d’una àrea especialment adreçada al públic infantil i juvenil. El límit d’admissió a l’àrea queda establert en 12 anys.

4.Per accedir i romandre a la Biblioteca, els infants *menors de 7 anys* precisen de l’acompanyament d’una persona adulta que se’n responsabilitzi de la seva vigilància i control. En cap cas, el personal de la biblioteca tindrà cura i vigilància dels menors d’edat que assisteixen a la Biblioteca. Els menors de 12 anys no podran accedir a les zones reservades als adults, excepte en els casos permesos pels responsables de la Biblioteca Municipal.

5. No es pot entrar a la Biblioteca amb animals, excepte dels gossos pigall que acompanyin persones amb dificultats de visió.

6. No està permesa l’entrada amb vehicles recreatius, excepte si estan plegats i no interfereixen en la circulació de la Biblioteca, i els utilitzats per persones amb mobilitat reduïda.

**Article 3. Condicions generals d’ús de la biblioteca**

1. La Biblioteca és un espai de trobada de la comunitat on hi ha d’haver un ambient de respecte i convivència. S’ha d’evitar comportaments o activitats que puguin interferir en el bon funcionament dels serveis o molestar els altres usuaris.

2. Les àrees de la Biblioteca pública estan pensades per a satisfer les necessitats informatives, formatives i lúdiques dels usuaris. En cas que la capacitat de les àrees es vegi superada, es prioritzarà l’ús corresponent de l’espai. La gestió dels espais és competència exclusiva del personal de la Biblioteca.

3. L’aforament de les sales de la Biblioteca és limitada. En cas que les sales estiguin completes, el personal de la Biblioteca podrà demanar als usuaris que les abandonin fins que tornin a quedar espais lliures.

4.- És permès l’ús d’ordinadors portàtils personals i altres dispositius a la Biblioteca. En el cas de necessitar connexió elèctrica cal remarcar que els punts de connexió a la xarxa elèctrica són limitats.

5. No es permès modificar la disposició del mobiliari: taules, cadires, butaques…

6. No és permès menjar a la Biblioteca, excepte la lactància materna. Per tal de no malmetre els documents l’única beguda autoritzada és l’aigua*.*

7. La Biblioteca no es fa responsable dels objectes personals de les persones usuàries. Les consignes instal·lades en el vestíbul estan pensades perquè els usuaris hi puguin deixar els seus objectes mentre són a la biblioteca. Els objectes trobats a la Biblioteca i en els armariets es conservaran un màxim d’un mes en qualitat d’objectes perduts. Transcorregut aquest temps, la Biblioteca Municipal se’n despendrà.

8.No es podran fer fotografies o filmacions dels equipaments sense el permís previ del personal de la Biblioteca.

9. Utilitzar la Biblioteca comporta acceptar aquest reglament i les normatives aprovades i vigents que afectin al servei.

10. El personal de la Biblioteca té la funció de vetllar pel bon funcionament de l’equipament i fer complir les condicions d’ús dels serveis bibliotecaris. La direcció de la Biblioteca, previ requeriment de cessament de les conductes no admeses, pot procedir a la correcció d’aquelles que contravinguin les normes d’ús i de comportament elemental arribant, prèvia ponderació de les circumstàncies, a l’expulsió dels usuaris de la Biblioteca.

**TÍTOL II. DRETS I DEURES DE LES PERSONES USUÀRIES**

**Article 4. Drets de les persones usuàries**

1. Els usuaris tenen el dret d’utilitzar els espais, col·lecció, serveis, instal·lacions i equipaments de la Biblioteca de conformitat amb el present reglament.

2. Els usuaris poden demanar ajut al personal de la Biblioteca que és el responsable de prestar el suport necessari per facilitar l’ús dels serveis i iniciar-los en les tècniques de recerca de la informació.

3. Els usuaris podran comunicar les seves propostes, suggeriments i/o queixes sobre el funcionament de la Biblioteca mitjançant l’adreça electrònica de la Biblioteca o els formularis a disposició per a tal fi.

4. Els usuaris podran sol·licitar informació sobre el fons, el funcionament i el reglament de la Biblioteca, així com qualsevol informació d’interès per als ciutadans i ciutadanes.

5. Els usuaris tenen dret a ser informats de l’horari d’atenció al públic, dels serveis amb horaris restringits i de les activitats que s’hi organitzen amb el temps suficient.

**Article 5. Deures de les persones usuàries**

1. Els usuaris han de mantenir a la Biblioteca una actitud correcta; s’hi han d’evitar sorolls, comportaments o activitats que puguin interferir en el bon funcionament dels serveis o molestar els altres usuaris. Els telèfons mòbils i altres dispositius sonors han d’estar silenciats.

2. Han de respectar els altres usuaris i el personal de la Biblioteca. Cal tenir cura dels espais, fer un bon ús del mobiliari, els aparells audiovisuals i dels ordinadors, així com els materials i documents que s’utilitzen a la Biblioteca i dels deixats en préstec.

3. Han de deixar els documents, en acabar la seva consulta, en un dels llocs destinats a aquest ús.

4.- Han de complir la normativa vigent dels drets d’autor en cas de còpies o reproduccions d’un document o de la informació consultada o extreta d’Internet.

5. Els usuaris han d’ avisar el personal de la Biblioteca de qualsevol desperfecte en el fons, les instal·lacions, els equipaments o de qualsevol incident o fet que comporti perill per a les persones o béns de la Biblioteca.

6..El personal de la Biblioteca pot exigir el carnet de la Biblioteca o qualsevol altre document d’identificació mentre els usuaris facin ús del servei bibliotecari.

7. L’usuari haurà de comunicar a la Biblioteca qualsevol canvi en les seves dades, especialment les de residència, telèfon o correu electrònic. També comunicar la pèrdua o subtracció del carnet a la major brevetat possible.

8. Complir el reglament de la Biblioteca i dels seus serveis.

**TÍTOL III. SERVEIS DE LA BIBLIOTECA**

**Article 6. Caràcter general dels serveis**

1. Els serveis de la Biblioteca són gratuïts, llevat dels de fotocòpies, préstec interbibliotecari, adquisició de suports magnètics per gravar, impressió de documents, duplicitat de carnets extraviats i altres serveis complementaris per al que es puguin establir preus públics. Les taxes i preus públics d’aquests serveis es publiquen a l’ordenança fiscal corresponent i a l’ordenança reguladora de la Diputació de Barcelona.

2. Els serveis de la Biblioteca cal utilitzar-los de manera individual. Es pot treballar col·lectivament en els espais específicament destinats per això, sempre que el personal de la Biblioteca ho autoritzi.

**Article 7. El carnet d’usuari**

1.- Per fer ús de determinats serveis és imprescindible disposar i presentar el carnet d’usuari de Biblioteca Municipal.

2. El carnet acredita al seu posseïdor com a usuari de la Biblioteca i, excepte en situació de bloqueig, li permet accedir als serveis de la Biblioteca pública per als quals es requereix.

3. El carnet de Biblioteca és gratuït. Només el seu duplicat, per pèrdua o mal ús, comportarà el pagament d’una taxa, segons determini la corresponent ordenança. Llevat dels casos de robatori que puguin ser justificats amb la presentació de la corresponent denúncia.

4. Per a obtenir el carnet de la Biblioteca cal presentar algun d’aquests documents: DNI/NIE, passaport, carnet de conduir o permís de residència amb indicació de l’adreça postal. A més a més, cal facilitar el telèfon i/o el correu electrònic, si se’n tenen. Aquestes dades es poden facilitar presencialment o bé omplint el formulari en línia des del web de la Xarxa de Biblioteques Municipals (XBM); en aquest cas, acreditar la identitat amb la presentació d’alguns dels esmentats documents oficials en el moment de recollir el carnet a la Biblioteca.

5. Per fer el carnet als menors de 14 anys serà necessari presentar DNI/NIE si el tenen i, en tot cas, sempre requeriran de l’autorització dels pares, mares o tutors.

6. L'ús del carnet per part dels menors de 18 anys és responsabilitat del pare, mare o tutor/a que n'hauran d'exercir el control necessari.

7. El carnet és personal i intransferible. Només els pares, mares o tutors legals podran fer ús del carnet dels seus fills/es per retirar en préstec documents adreçats al públic infantil.

8.Les entitats, associacions o institucions que ho sol·licitin podran disposar d’un carnet col·lectiu expedit a nom del centre, amb indicació del responsable i de les persones autoritzades per al seu ús.

9. D’acord amb la Llei orgànica 15/1999 de Protecció de Dades de Caràcter Personal (LOPD), les dades personals recollides dels usuaris i els seus representants per a l’emissió del carnet s’incorporen a la base de dades de la Xarxa de Biblioteques amb la finalitat de gestionar els serveis de la Biblioteca. Tot usuari podrà exercir els drets d’accés, cancel·lació, rectificació o oposició de les dades personals de la forma prevista a la Normativa per l’obtenció del carnet d’usuari de la XBM.

10. El carnet és únic per a totes les biblioteques de la XBM i és vàlid a totes les biblioteques integrades al Sistema de Lectura Pública de Catalunya.

11. Tenir el carnet de Biblioteca permet accedir a descomptes i bonificacions per a la compra de productes i/o serveis culturals en el marc dels acords amb entitats establerts per la Diputació de Barcelona i els ajuntaments. La informació relacionada amb els avantatges del carnet es pot consultar al web de la XBM.

**Article 8. Consulta i informació**

1. Tots els materials que integren el fons de la Biblioteca es troben en lliure accés, excepte algunes obres que, per les seves característiques, cal demanar al personal de la biblioteca. Alguns recursos digitals requereixen de validació prèvia i impliquen disposar del carnet d’usuari

2. Un cop consultat el material, caldrà facilitar la seva col·locació dipositant-lo al lloc que la Biblioteca hagi destinat a aquesta finalitat (carretons, taules, etc). Només les enciclopèdies i les publicacions periòdiques s’han de retornar a les prestatgeries que els hi corresponen.

3. Els punts de lectura a les àrees no es poden reservar.

4. Els usuaris poden consultar el catàleg i els recursos electrònics de la Xarxa de Biblioteques Municipals des de qualsevol ordinador amb connexió a la xarxa.

5. La Biblioteca, en la mesura del possible, disposarà de l’equipament i instal·lacions necessàries per garantir les consultes dels materials multimèdia (CDROM, DVD, CD, etc) així com les consultes a Internet.

6. El servei d’informació proporciona als usuaris l’assessorament, formació i suport necessari per un millor ús dels serveis i recursos de la Biblioteca, sobre l’organització i ubicació de la col·lecció, la cerca del catàleg i altres eines de recerca bibliogràfica o documental així com qualsevol altres tipus de necessitats informatives, formatives i/o culturals.

7. La Biblioteca facilita els mitjans oportuns en forma de cursos, sessions o publicacions per promoure la formació dels usuaris en l’ús de la biblioteca i les fonts d’informació així com l’elaboració de materials divulgatius dels fons documentals (guies de lectura, butlletins de novetats, etc).

8. La Biblioteca és un punt d’informació en tot allò relacionat amb la localitat.

**Article 9. Servei de préstec**

1.El servei de préstec permet, prèvia presentació del carnet d’usuari, la cessió gratuïta i temporal d’un determinat nombre de documents.

2. Les persones usuàries poden endur-se en préstec la quantitat de documents que estan regulats per la normativa de préstec vigent, així com els terminis. En períodes de vacances o tancaments temporals, es podrà establir, a criteri de la Biblioteca, un termini de préstec superior al fixat amb caràcter general.

3. Seran objecte de préstec tots els materials que constitueixen la col·lecció de la Biblioteca amb les excepcions d’algunes obres de referència, els darrers números rebuts de diaris i revistes i aquells documents determinats com a valuosos o de característiques especials per la biblioteca.

4. Els documents prestats podran ser renovats sempre i quan no estiguin reservats i no hagi expirat el termini de tornada. Les renovacions es podran sol·licitar en línia a través de l’espai personal del Catàleg Col·lectiu de la XBM, per telèfon, per correu electrònic o presencialment a la Biblioteca.

5.Podran efectuar-se reserves sobre el material prestat. Tan bon punt els documents reservats estiguin disponibles, la Biblioteca avisarà l’usuari que haurà de recollir–los en el termini màxim fixat segons la normativa de préstec vigent, passat aquest termini la reserva quedarà sense efecte.

6.L’usuari de préstec està obligat a mantenir els materials en bon estat, a retornar-los en els terminis estipulats i a la seva reposició en cas de no devolució. La pròpia Biblioteca indicarà el procediment de la reposició en el supòsit que el títol del document no es trobi a la venda o estigui descatalogat. Per facilitar el retorn dels documents en préstec fora de l’horari d’obertura, la Biblioteca disposa d’una bústia de retorn instal·lada en el lateral de la porta principal.

7. Pel retard en el retorn dels documents prestats s’apliquen punts de demèrit al carnet d’usuari que poden arribar a un període d’exclusió del servei segons els termes indicats a la *“*Normativa reguladora per a l’obtenció del carnet d’usuari de la Xarxa de Biblioteques Municipals de la Diputació de Barcelona i l’ús dels serveis bibliotecaris vinculats”, publicat al BOPB el 18 de març de 2013 i les modificacions que en el futur es puguin aprovar.

8.Mentre no es retorni el document pendent, el carnet d’usuari resta bloquejat per fer ús dels serveis bibliotecaris per al qual en sigui requerit.

9. El bloqueig del carnet afecta a la Biblioteca propietària dels documents i a la resta de les biblioteques i serveis de la XBM.

10. La Biblioteca podrà contactar amb els usuaris que tinguin documents pendents per reclamar-los-hi la seva devolució. Les reclamacions efectuades per la Biblioteca s’entenen com una deferència a l’usuari.

11.- La normativa del servei de préstec de la XBM fixa les condicions d’ús del servei per al conjunt de les biblioteques i bibliobusos de la província i es pot consultar al portal de la XBM.

12. Pel servei de préstec a entitats, s’estableix un préstec flexible en quan a terminis de retorn com nombre de materials prestats, segons necessitat de cada entitat; als quals se’ls hi seran aplicables les mateixes consideracions esmentades per als usuaris individuals en quant a renovacions, reserves, retards, pèrdues, etc.

**Article 10. Préstec interbibliotecari**

1. La Biblioteca municipal ofereix el servei de préstec interbibliotecari de la Xarxa de Biblioteques Municipals.

2.El servei de préstec interbibliotecari entre els municipis que pertanyin a la XBM està subjecte al pagament de la taxa corresponent. La sol·licitud de documents, així com la devolució de documents agafats en préstec en altres biblioteques, suposarà el pagament avançat de la taxa.

3. La Biblioteca, en ultima instancia, es reserva el dret de denegar un préstec interbibliotecari per motius tècnics o d’oportunitat

**Article 11. Servei públic d’accés a Internet**

1. La normativa del servei públic d’accés a Internet de la Xarxa de Biblioteques Municipals fixa les condicions d’ús del servei d’Internet i+ i els accessos a la xarxa Wi-Fi proporcionats per la Diputació de Barcelona, així com l’aplicació de les mesures que contravinguin el funcionament i ús adequat del servei. Es pot consultar al portal de la XBM.

2. El servei públic d’accés a Internet és gratuït per als usuaris de la XBM. El servei d’impressióvinculat està sotmès a preus públics aprovats per la Diputació de Barcelona o en el seu defecte per la seva corporació municipal.

3.Per accedir al servei és imprescindible identificar-se amb el carnet d’usuari de les biblioteques de la XBM, que és personal i intransferible. La Biblioteca es reserva la possibilitat de finalitzar les sessions en qualsevol moment sense previ avís.

4.L’accés a Internet per part dels menors de 14 anys està vinculat a l’autorització del pare, mare o tutor legal que implica l’expedició del carnet.

5.Els pares, mares o tutors legals tenen la responsabilitat de vetllar per l’ús del carnet quant a consultes a Internet per part dels menors, exercint el nivell de control que considerin necessari.

6.Per assegurar la disponibilitat dels PCs destinats al servei d’Internet i+, els usuaris podran reservar sessions adreçant-se al personal o fer autoreserves des del catàleg en línia de la Biblioteca o qualsevol ordinador connectat a Internet. En cas de no presentació, la reserva serà cancel·lada pel propi sistema 10 minuts després de l’hora prevista, i se li comptarà a l’usuari la sessió reservada.

7. El servei està pensat per la recerca d'informació amb finalitats culturals, d’aprenentatge, de consulta en general i per a activitats vinculades a l’oci. És important tenir en compte que a Internet algunes informacions poden resultar errònies o incompletes. Per aquest motiu la Biblioteca encoratja a les persones usuàries a contrastar la validesa de la informació que trobin a través d'Internet.

8. Des dels terminals fixos de connexió a Internet, es podrà imprimir els resultats de les seves consultes a les impressores que la Biblioteca té destinades a aquesta finalitat.

9.Espodrà gravar els resultats de les consultes en dispositius d’emmagatzematge externs que pot portar o bé adquirir a la Biblioteca.

10.La Biblioteca determinarà quins són els espais on es pot fer ús dels ordinadors portàtils i connexió al servei Wi-Fi, així mateix oferirà materials d’ajuda per a la connexió dels dispositius personals a la xarxa Wi-Fi, però el personal de la Biblioteca no ofereix assistència tècnica.

11.L’usuari s’abstindrà d’utilitzar aquest espai amb finalitats il·lícites o la consulta i/o difusió de continguts de caràcter il·legal, pornogràfic, violent i/o ofensiu.

12. L’usuari no pot instal·lar o descarregar programari informàtic o qualsevol acció que suposi canvi, eliminació o modificació en la configuració dels ordinadors de la Biblioteca i activitats que puguin causar la congestió o alteració de xarxes i sistemes.

13. L’usuari té l’obligació de tancar la seva sessió abans d’abandonar el terminal. Qualsevol conseqüència derivada de no tancar la sessió és responsabilitat del propi usuari.

14. El bloqueig del carnet pel servei públic d’accés a Internet comporta la suspensió temporal del servei a la biblioteca en la que s’hagin produït els fets i a la resta de biblioteques de la XBM. Les mesures correctores que s’apliquen al funcionament d’aquest servei són les que aplica la Normativa de la Xarxa de Biblioteques Municipals “Normativa reguladora per a l’obtenció del carnet d’usuari de la Xarxa de Biblioteques Municipals de la Diputació de Barcelona i l’ús dels serveis bibliotecaris vinculats”, publicat al BOPB el 18 de març de 2013 i les modificacions que en el futur es puguin aprovar.

15.- Els ordinadors són de consulta individual. En determinats casos i prèvia autorització del personal, es permetrà la consulta a un màxim de 2 persones.

**Article 12. Serveis de foment a la lectura**

1. La Biblioteca realitzarà, per si mateixa o en col·laboració amb altres institucions, activitats de caràcter cultural (exposicions, debats, presentacions, conferències, ...) que ajudin a fomentar l’hàbit lector entre la població, doni oportunitats per al desenvolupament personal i faciliti l’accés igualitari a la cultura.

2. Les activitats organitzades per la Biblioteca són de lliure accés per a tothom. Per motius de capacitat o en cas d’estar dirigides a un sector de públic determinat la Biblioteca pot limitar-hi l’accés.

3. Les activitats són gratuïtes sempre que no es fixin preus públics perquè siguin de caràcter especial, d’interès restringit, per necessitat d’autofinançament o perquè es vulgui limitar el nombre d’inscripcions.

**Article 13. Serveis de suport a la formació i l’aprenentatge**

1. La Biblioteca com a espai d’aprenentatge obert contribueix a la formació i l’autoaprenentatge al llarg de la vida amb programes formatius en diferents àmbits relacionats amb les tecnologies, el desenvolupament personal i, l’ús i funcionament de la Biblioteca.

2. La Biblioteca ofereix un programa estable de visites guiades i sessions de formació d’usuaris adreçades a públics concrets amb l’objectiu d’iniciar-los en l’ús de la Biblioteca i divulgar-ne el seu funcionament així com familiaritzar als usuaris en la cerca i recuperació d’informació.

3. Les visites guiades i les sessions de formació d’usuaris són un recurs dissenyat, preferentment, per l’ús docent i pedagògic. Els centres educatius s’adreçaran a la Biblioteca per sol·licitar-ne i programar les sessions en la forma que la Biblioteca estableixi per a tal fi.

4. Altres col·lectius, entitats o particulars podran sol·licitar les sessions directament a la Biblioteca.

**Article 14. Serveis a col·lectius amb necessitats especials**

1. La Biblioteca donarà resposta a les necessitats d’aquells col·lectius que tenen dificultats per a la lectura, amb llibres sonors i altres documents audiovisuals o amb altres materials impresos pensats per a facilitar la lectura.

2. La Biblioteca, en coordinació amb els serveis d'assistència social de l’Ajuntament, pot facilitar serveis específics als lectors amb dificultats de mobilitat per desplaçar-se a la Biblioteca.

**Article 15. Servei de reprografia**

1. La Biblioteca municipal pot disposar d’aquesta prestació en règim d’autoservei.

2. El servei està subjecte al preu públic establert, segons ordenances municipals.

3. Els usuaris/àries hauran de tenir en compte la normativa vigent en matèria de drets d’autor a l’hora d’efectuar les còpies. Tal i com estableix la Llei de Propietat Intel·lectual vigent, les reproduccions de les obres s’han de realitzar exclusivament amb finalitat de recerca i sense ànim de lucre.

4. La Biblioteca municipal podrà restringir la reproducció de determinats documents en funció del seu estat de conservació o bé en altres supòsits que determini.

**TÍTOL IV. COL·LECCIÓ**

**Article 16. Fons documental de la biblioteca pública**

1. Com a biblioteques públiques, la col·lecció de la Biblioteca es caracteritza per ser un fons general que ofereix serveis informatius de tipus cultural, educatiu, recreatiu i social, tant al conjunt del públic en general com a determinats grups d’usuaris.

2. La gestió del fons respondrà a criteris estrictament professionals. En aquesta gestió es contempla l’adquisició de nous documents, el tractament tècnic i l’esporgada dels mateixos.

3.- El fons documental de la Biblioteca s’adapta a les necessitats i característiques de la població del municipi

4. La política d’adquisicions ha de satisfer les necessitats informatives i culturals de la comunitat que serveix i ha de recollir la producció documental local. Així mateix, la Biblioteca posa a disposició dels usuaris una bústia de suggeriments per atendre les desiderates, peticions dels usuaris.

5. El processament tècnic del fons es farà segons les normatives i recomanacions establertes en matèria bibliotecària, i contemplarà la catalogació i classificació dels documents.

**Article 17. Política de desenvolupament de la col·lecció**

1. La col·lecció inicial i el manteniment del fons bàsic es determina a partir dels criteris establert a la *Política de Desenvolupament de Col·lecció del Servei de Biblioteques de la Diputació de Barcelona*.

2. La Biblioteca defineix la seva pròpia política de desenvolupament de la col·lecció, coneixent el suport que rep de la Diputació de Barcelona i quin són els criteris que aplicaran en relació a la seva realitat territorial i les necessitats dels seus usuaris. A més dels criteris de selecció per a l’adquisició també s’estableixen els criteris d’esporgada del fons documental.

**Article 18. Donatius**

1. La Biblioteca accepta els donatius en bon estat que s’adeqüin a la seva política de desenvolupament de la col·lecció, que suposin un benefici per al seu fons i que tinguin un interès per als seus usuaris segons instruccions aprovades per l’Ajuntament

2. L’equip de treball de la Biblioteca avaluarà les obres que s’ofereixen com a donació i de les acceptades en determinarà el destí que consideri més adient.

3. Les persones que vulguin oferir documents a la Biblioteca, prèvia al lliurament dels material s’han de posar en contacte amb la Biblioteca per què aquesta estableixi el procediment a fer.

4. Un cop acceptada la donació, el donant perd qualsevol dret sobre les obres cedides i l’Ajuntament pot fer l’ús que cregui convenient del fons donat.

5 .Si no existeix un acord indicant el contrari, els documents donats s’incorporaran a la seva col·lecció i rebran el mateix tractament que els altres documents de la seva col·lecció.

**TÍTOL V**. **RÈGIM DE CORRECCIONS I SANCIONS**

*Article. 19.* **Finalitat.**

Les mesures correctores i sancionadores pretenen preservar els drets dels usuaris i les usuàries, la integritat dels béns i serveis i el dret del personal de la Biblioteca a exercir la seva professió amb dignitat, honor i autoritat.

*Article. 20.* **Responsabilitats.**

1. Els usuaris són responsables dels desperfectes que causin a les instal·lacions, i l’Ajuntament de Santa Margarida i els Monjos es reserva el dret d’emprendre les accions legals pertinents.

2. El personal municipal és responsable de mantenir les instal·lacions en l’estat de conservació i higiene per a la prestació del servei.

*Article. 21.* **Tipificació.**

Les infraccions a aquest reglament poden ser lleus, greus i molt greus.

Es consideren infraccions lleus o incíviques:

1. Fumar, menjar o beure dins de la biblioteca a excepció d’aigua i fora dels llocs expressament habilitats.
2. Fer sorolls de manera reiterada i molesta de manera que es pertorbi l’ús normal dels serveis de la Biblioteca.
3. Reservar llocs (taula i cadira) sense ser-hi l’usuari.
4. Canviar de lloc el mobiliari i els equipaments de la Biblioteca, així com obrir o tancar les finestres.
5. Realitzar accions que puguin molestar els altres usuaris o entorpir el funcionament normal de la Biblioteca.
6. No silenciar els telèfons mòbils i altres aparells electrònics i/o realitzar trucades dins les instal·lacions.
7. Accedir-hi amb animals, amb excepció dels invidents i persones amb discapacitats que els necessitin per a la seva mobilitat
8. Entrar a la Biblioteca amb qualsevol tipus de vehicle, llevat d’aquells que facilitin el desplaçament de persones amb mobilitat reduïda.
9. La manca d’higiene personal que impliqui una molèstia per a les persones
10. Els comportaments que denoten mala educació o falta de respecte envers el personal i altres usuaris.

Es consideres infraccions greus

1. Córrer i cridar reiteradament
2. Les conductes que pertorbin la convivència de manera greu i privin la resta d’usuaris exercir amb normalitat els seus drets.
3. Les conductes que signifiquin un risc per a les instal·lacions o material de la Biblioteca.
4. Malmetre qualsevol dels bens mobles i immobles que integren el conjunt de la Biblioteca.
5. Els actes de desobediència, incorrecció o desconsideració vers els personal de la Biblioteca o els seus usuaris.
6. No identificar-se a requeriment del personal de la Biblioteca.
7. No seguir les instruccions del personal de la Biblioteca en quant a utilització del material o comportament.
8. Usar el carnet de la Biblioteca de manera fraudulenta i contravenint el que disposa el seu règim jurídic.
9. Incomplir la prohibició d’accés.
10. La reincidència en conductes qualificades com a lleus

Es consideren infraccions molt greus

1. Malmetre o destruir qualsevol document.
2. Entrar a les zones no permeses al públic.
3. Apropiar-se de documents o altres bens de la Biblioteca. El personal de la Biblioteca es reserva el dret a inspeccionar visualment qualsevol bossa o motxilla sota sospita ferma i fefaent de furt. Els usuaris que s’apropiïn de documents o altres bens de la biblioteca seran expulsats per un període de 6 mesos, de tots els serveis de la biblioteca. Aquesta mesura és independent de les accions civils o penals que puguin emprendre’s segons la gravetat del cas.
4. Amenaces, coaccions o agressions físiques o verbals al personal o usuaris de la Biblioteca.
5. Les conductes que malmetin o causin importants desperfectes a les instal·lacions, materials o documents del centre o a béns d’altres usuaris, així com la sostracció d’aquests.
6. Les conductes que alterin greument l’ordre a les instal·lacions i causin greus perjudicis a la resta d’usuaris, així com les conductes que pertorbin greument o impedeixi el normal desenvolupament del servei.
7. La reincidència en conductes qualificades com a greus.

*22.-* **Sancions i correccions.**

1. Per infraccions diferents a les de retorn de document:

a. Per infraccions molt greus: la prohibició d’accedir a les instal·lacions i als seus serveis durant un període de sis mesos i un dia a un any.

b. Per infraccions greus: la prohibició d’accedir a les instal·lacions durant un període de mínim d’un mes i un dia a sis mesos.

c. Per infraccions lleus o conductes incíviques: l’advertiment i, en cas de reiteració en la infracció, l’expulsió de la biblioteca durant un nombre determinat de dies i fins un màxim d’un mes, en funció de la gravetat de la conducta a corregir.

2. Per infraccions derivades del robatori, pèrdua o malmetement de documents en préstec:

a. Per infraccions molt greus: l'obligatorietat en la reposició del document, amb impossibilitat d’utilitzar el servei de préstec per un període no superior a sis mesos.

b. Per infraccions greus: bloqueig del servei de préstec per un termini no superior a quatre mesos.

c. Per infraccions lleus o conductes incíviques: el bloqueig del servei de préstec per un període no superior a dos mesos.

3. Cas que la infracció consisteixi en malmetre o causar desperfectes l’equipament i/o les instal·lacions, l’usuari o usuària, haurà de rescabalar els danys perjudicis causats amb independència de la sanció que, en el seu cas s’imposi.

***23.-* Competència**

1. Per a la imposició de les sancions previstes als punts a) i b) de l’apartat 1 de l’article 22, s’haurà de seguir un procediment amb audiència prèvia de l’interessat resolent l’òrgan municipal competent. Prèviament, la persona responsable de la Biblioteca haurà posat en coneixement del departament corresponent els fets succeïts i la identificació del presumpte responsable.

2. Per a la imposició de les sancions previstes als punts c) de l’apartat 1 de l’article 22, serà competent el responsable de la Biblioteca municipal i seran notificades de forma verbal pel personal de la Biblioteca.

3. La imposició de les sancions previstes als punts a), b) i c) de l’apartat 2 de l’article 22, operarà automàticament en no tornar-se el document o documents. .

4. Si és necessari, per a l’aplicació de les correccions, el personal del servei de la Biblioteca podrà sol·licitar la intervenció de la Policia Local.

5. En cas que la persona infractora sigui menor d’edat, els tràmits del procediment s’han de notificar a més de a la persona inculpada, al pare, a la mare o al tutor legal. Així mateix s’haurà de notificar a aquestes persones, quan l’usuari sigui menor d’edat, l’adopció de la mesura provisional d’expulsió de l’establiment i l’amonestació pròpia, com s’ha dit, de la reacció administrativa en defensa del servei públic de la Biblioteca en cas d’infraccions lleus.

**DISPOSICIÓ ADDICIONAL PRIMERA.**

La Normativa de la Xarxa de Biblioteques Municipals o l’Ordenança de Règim Local serà d’aplicació en allò no previst en aquest reglament.

**DISPOSICIÓ DEROGATÒRIA ÚNICA**

Queda derogat el Reglament de règim intern de la Biblioteca Municipal, publicat en el BOPB el 4/12/2003, núm. 290, pàg. 53-54.

**DISPOSICIÓ FINAL**

Aquest Reglament entrarà en vigor un cop se n’hagi publicat íntegrament el text al Butlletí Oficial de la Província i transcorri el termini de quinze dies hàbils que preveu l’article 70.2 en relació amb l’article 65.2 de la Llei 7/1985, de 2 d’abril, reguladora de les bases de règim local.

**Intervencions**

La Sra. Esther Marmaneu del grup PSC: Llegeix la proposta d’acord.

El Sr. J. Oriol Torrents del grup PSC: Es van incloure les al·legacions que hi havia i tot va quedar correcte, per tant, procurem tirar-ho endavant.

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**11. APROVACIÓ INICIAL ORDENANÇA MUNICIPAL REGULADORA DEL MERCAT DE VENDA NO SEDENTÀRIA DEL MUNICIPI DE SANTA MARGARIDA I ELS MONJOS.**

Atès l’Ordenança del mercat setmanal de venda no sedentària de Santa Margarida i els Monjos aprovada per acord del Ple de 18 de març de 2013 el qual va esdevenir definitiu al no presentar-se al·legacions en el termini d’informació pública, essent publicat el text íntegre en el BOP de 17 de juny de 2013.

Vist el Decret 162/2015, de 14 de juliol, de venda no sedentària de mercats marxants, aprovat per la Generalitat de Catalunya, als efectes de la transposició de la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior.

Atès que de conformitat a la Disposició Transitòria del mateix es dóna el termini d’un any, a comptar des de la publicació del Decret al DOGC, per tal que els Ajuntaments que disposin d’Ordenança municipal de venda no sedentària, puguin adaptar el contingut de la mateixa als termes que estableix el Decret.

Atès que de conformitat al que es disposa a la Llei 27/2013 de 27 de desembre que modifica la Llei 7/1985, de 2 d’abril, reguladora de les bases de règim local (LRBRL) es determina que el comerç ambulant esdevé una competència pròpia dels municipis dins del marc normatiu estatal i autonòmic

Atesos els articles 4.1.a) de la Llei 7/1985, de 2 d’abril, reguladora de les bases de règim local (en endavant, LBRL) i 8.1.a) del Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya (en endavant, LMRL) que atorguen als ens locals territorials, en l’àmbit de les seves competències i en els termes que estableix la legislació de règim local, la potestat reglamentària i d’autoorganització.

Atesa la resolució de l’Alcaldia de data 10/04/2017 pel qual s’inicia l’expedient de modificació de l’Ordenança de referència i es constitueix una Comissió d’estudi per a la redacció de l’avantprojecte corresponent.

La Comissió d’Estudi ha resolt les propostes i suggeriments presentats durant el termini de consulta pública.

Vist que la proposta que es presenta ara consisteix en una modificació i refosa de l’actual ordenança, introduint les modificacions normatives als efectes de la seva adaptació al Decret 162/2015, de 14 de juliol, de venda no sedentària en mercats marxants.

Atès que el procediment d’aprovació i modificació de les ordenances municipals n’exigeix una aprovació inicial, submissió a informació pública i l’aprovació definitiva amb la publicació posterior del text íntegre, de conformitat al que disposen l’art. 178.1 del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya, art. 49 de la Llei 7/1985, de 2 d’abril, reguladora de les bases de règim local i els arts. 60 i següents del RD 179/1995, de 17 de juny, pel qual s’aprova el reglament d’obres, serveis i activitats.

Atès que l’aprovació i modificació de les ordenances municipals és una competència atribuïda al Ple de la corporació amb caràcter indelegable, a tenor dels articles 22.2 d) i 23.2 b) de la Llei 7/1985, i el que es disposa a l’art. 52.2 d) del DL 2/2003.

Atès que en no tractar-se d’ordenances fiscals, ni urbanístiques, ni del reglament orgànic de la corporació, aquesta ordenança només requereix l’aprovació per la majoria simple, sense que calguin quòrums qualificats, per aplicació de l’art. 47 de la Llei 7/1985.

Atès que l’art. 178.1 c) del DL 2/2003, disposa que les ordenances s’entendran aprovades definitivament amb caràcter automàtic si no s’hi presenta cap reclamació ni al·legació durant el tràmit d’informació pública subsegüent a l’aprovació inicial

Ateses les atribucions del Ple de l’Ajuntament d’acord amb el que preveu l’article 52 de la llei municipal i de règim local de Catalunya 2/2003 de 28.4, s’acorda:

PRIMER.- Aprovar inicialment la modificació i refosa de l’Ordenança reguladora del mercat setmanal de venda no sedentària de Santa Margarida i els Monjos, segons el text que s’adjunta als presents acords, en adaptació al Decret 162/2015, de 14 de juliol de 2015, de venda no sedentària en mercants marxants.

SEGON.- Sotmetre a informació pública els presents acords i el text de l’ordenança pel termini de 30 dies, a fi que s’hi puguin presentar al·legacions i reclamacions, mitjançant la inserció dels anuncis corresponents al Butlletí oficial de la província (BOP), al Diari oficial de la Generalitat de Catalunya (DOGC), a un dels mitjans de comunicació escrita diària i en el tauler d’edictes de l’Ajuntament i la seu electrònica municipal. El termini d’informació pública començarà a comptar des del dia de la publicació de l’anunci al BOP.

TERCER.- Disposar que, si no s’hi formula cap al·legació durant el termini d’informació pública, la l’ordenança que ara s’aprova inicialment quedarà aprovada definitivament sense necessitat de cap tràmit ulterior, i es procedirà directament a la seva publicació al BOP, fent una ressenya d’aquesta publicació al DOGC, així com al Web municipal a través de la seu-electrònica i al Portal de Transparència.

Quart.- Notificar l’aprovació definitiva i còpia íntegra de la Ordenança, en un termini de quinze dies a l’Administració de l’Estat i a la de la Generalitat de Catalunya.

ANNEX

ORDENANÇA REGULADORA DEL MERCAT DE VENDA NO SEDENTÀRIA DE SANTA MARGARIDA I ELS MONJOS

|  |  |  |
| --- | --- | --- |
| CAPÍTOL I. | DISPOSICIONS GENERALS | pàg. 3 |
| CAPÍTOL II. | DE L’AUTORITZACIÓ | pàg. 6 |
| CAPÍTOL III. | TRANSMISSIBILITAT, EXTINCIÓ I REVOCACIÓ DE L’AUTORITZACIÓ | pàg. 12 |
| CAPÍTOL IV. | DELS TITULARS DE LES AUTORITZACIONS | pàg. 15 |
| CAPÍTOL V. | COMISIO DE SEGUIMENT | pàg. 24 |
| CAPÍTOL VI. | RÈGIM SANCIONADOR | pàg. 25 |
|  |  |  |

ORDENANÇA MUNICIPAL DEL MERCAT AMBULANT DE SANTA MARGARIDA I ELS MONJOS

Aprovada pel Ple Municipal del

EXPOSICIÓ DE MOTIUS

L’Ajuntament va aprovar l’any 2013 una normativa que recollia en compliment del nou marc jurídic derivat de l’entrada en vigor de la Directiva 2006/123/CE, de 12 de desembre de 2006, relativa als serveis en el mercat interior i de les normes tant de l’Estat com de Catalunya que havien transposat aquesta norma europea.

La Directiva de Serveis consagrava el principi de llibertat d’accés i d’exercici a les activitats de serveis i també limitava substancialment el nombre d’activitats l’exercici de les quals podia subjectar-se a una autorització administrativa prèvia. No obstant això, també preveia el manteniment d’un control previ en determinats supòsits, en especial quan el nombre d’autoritzacions estava naturalment limitat, com succeeix en el cas de les autoritzacions d’ús del domini públic.

L’abast transversal de la directiva comportava que la seva transposició afectava àmbits molt diversos de l’activitat de les administracions públiques, i, per aquest motiu, aquest procés va donar lloc a l’aprovació d’un gran nombre de lleis, dictades, d’acord amb el sistema constitucional de competències, tant per l’Estat com per Catalunya.

L’any 2009 l’Estat va aprovar la Llei 17/2009, de 23 de novembre, sobre el lliure accés a les activitats de serveis i el seu exercici i la Llei 25/2009, de 22 de desembre, de modificació de diverses lleis per a la seva adaptació a la Llei sobre el lliure accés a les activitats de serveis i el seu exercici.

A Catalunya, la transposició de la directiva, en matèria de comerç, va finalitzar amb l’aprovació del Decret legislatiu 3/2010, de 5 d’octubre, que va modificar el text refós de comerç interior, després modificat per la llei 7/2011, de 27 de juliol, de mesures fiscals i financeres.

Cal constatar que des de que l’Ajuntament va aprovar l’any 2013 l’Ordenança municipal del mercat ambulant de Santa Margarida i els Monjos, l’ordenament jurídic en matèria de venda no sedentària, ha sofert modificacions que justifiquen l’aprovació d’una nova ordenança.

La Generalitat de Catalunya va aprovar el Decret 121/2013, de 26 de febrer, que regula els fulls oficials de queixa, reclamació i denúncia i el Decret 151/2013, de 9 d’abril, sobre la potestat sancionadora en matèria de consum. Ambdues normes configuren un nou marc competencial, que afecta els ajuntaments en matèria de venda no sedentària i que comporta la necessitat, per tant, d’incloure les seves previsions en el règim sancionador d’una nova ordenança

Però, sobretot, cal fer especial èmfasi del Decret 162/2015, de 14 de juliol, de venda no sedentària en mercats de marxants, que estableix una regulació completa d’aquesta activitat i, alhora, disposa l’obligació dels ajuntaments d’adaptar les seves ordenances als seus mandats o l’obligació d’aprovar una ordenança en el cas que no en disposin.

Així el Decret 162/2015 inclou normes sobre la regulació dels mercats i la seva gestió; la creació, modificació i extinció dels mercats; les condicions per a l’exercici de la venda no sedentària; el contingut de les autoritzacions; l’extinció de les autoritzacions i, finalment, les competències sancionadores.

Per a finalitzar, també cal indicar que la Generalitat de Catalunya va aprovar la Llei 16/2015, de 21 de juliol, de simplificació de l’activitat administrativa de l’Administració de la Generalitat i dels governs locals de Catalunya i d’impuls a l’activitat econòmica, en especial perquè modifica el text refós de la Llei Municipal i de Règim Local de Catalunya, aprovat pel Decret legislatiu 2/2003, de 28 d’abril, en el sentit de confirmar el principi de la Directiva de Serveis en quan a la no exigència d’intervenció administrativa prèvia per a l’exercici d’activitats, però establint també com a excepció que el nombre d’operadors econòmics no fos limitat com a conseqüència, ara expressament prevista, de la utilització del domini públic.

L’aprovació d’aquest nou reglament incorpora substancials novetats en relació amb l’ordenança de 2013 per tal de garantir la seguretat jurídica dels seus destinataris, l’ajuntament, però també la ciutadania, comporta que s’hagi de deixar sense efecte el reglament aprovat l’any 2013

CAPÍTOL I.-DISPOSICIONS GENERALS ÀMBIT I PERIODICITAT

ARTICLE 1. Objecte i àmbit d'aplicació

El present reglament té per objecte la regulació de la venda no sedentària exercida en el mercat setmanal existent al terme municipal, i en els que successivament s’hi instal·lin o constitueixin.

Es considera venda no sedentària la realitzada per comerciants, fora d'un establiment comercial permanent, de manera habitual, ocasional, periòdica o continuada, en els perímetres i en els llocs degudament autoritzats, en instal·lacions comercials desmuntables o transportables, i en els termes i les condicions establerts en el DL 1/1993 de 9 de març sobre comerç interior.

D’altra banda, també són aplicables a la venda no sedentària el principi de llibertat d’empresa, reconegut a la Constitució, i els principis de llibertat de prestació de serveis i d’establiment, desenvolupats a la Directiva 2006/123/CE, de 12 de desembre, del Parlament i del Consell, relativa als serveis en el mercat interior, delimitats entre d’altres raons d’interès general, per la protecció dels drets dels consumidors/res, i de la salut pública, les exigències de la bona fe en les transaccions comercial i la protecció del medi ambient i de l’entorn urbà.

El seu àmbit d’aplicació serà la venda no sedentària en el mercat setmanal que es celebren cada diumenge al nucli dels Monjos a l’àrea compresa pels carrers que es detallen: Rambla Penyafel, Avinguda Cal Salines i Aparcament municipal del mercat

Tanmateix es podran realitzar altres fires i mercats puntals en els dies i espais que l’Ajuntament autoritzi.

El funcionament del mercat no sedentari es regeix pel principi de llibertat d’empresa i s’emmarca entre d’altres raons d’interès general, per la protecció dels drets dels consumidors/res, i de la salut pública, les exigències de la bona fe en les transaccions comercial i la protecció del medi ambient i de l’entorn urbà.

ARTICLE 2. Dia de celebració i horaris

El mercat del nucli dels Monjos es celebrarà sempre en diumenge.

L'horari de venda del mercat serà de les 9 a les 14:30 hores, i els marxants podran muntar les parades entre les 07:00 i les 9 hores del matí, i desmuntar-les entre les 14:30 i les 16:00 hores del migdia.

ARTICLE 3. Modificació d'espais, hores, dia de celebració

L'Alcaldia o l'òrgan competent en qui aquesta delegui podran autoritzar l'ampliació i/o modificació d'aquest horari o el canvi de dia per raons de flux de públic o de persones, per motius de coincidència amb dies assenyalats o qualsevol altra raó justificada adequadament o d'interès general.

L'Ajuntament també podrà, cancel·lar la celebració del mercat de forma temporal o indefinida, previ avís als paradistes sempre que sigui possible. Ampliar o reduir l’espai assignat al mercat, o modificar la seva ubicació per raons d'interès general justificant la necessitat d’aquesta modificació mitjançant resolució motivada i donant-ne compte als titulars de les autoritzacions afectats pels canvis aprovats, amb antelació suficient.

L’Ajuntament podrà també traslladar el mercat o una part d’ell, per motiu d'obres, grans esdeveniments esportius, socials, culturals o de qualsevol altra mena, o quan concorrin altres circumstàncies especials que dificultin la seva celebració, sense que els titulars de les autoritzacions tinguin per aquest motiu cap dret a indemnització.

La modificació amb caràcter permanent de les característiques essencials del mercat, així com la creació de nous mercats, o l’extinció, s’ha de sotmetre al procediment previst a la Secció 1 del Capítol 2 del Títol 5 del Decret 179/1995, de 13 de juny, pel qual s’aprova el reglament d’obres, activitats i serveis dels ens locals o, en el seu cas, a la norma que el substitueixi.

ARTICLE 4. Competències municipals

Són competències municipals:

1- Establir i exigir la taxa municipal que correspongui per a l’ocupació de l’espai públic.

 Les taxes que cobrarà l’Ajuntament per les esmentades llicències o autoritzacions, neteja ocupació del domini públic o altres conceptes, es regiran per les corresponents Ordenances Fiscals, significant que de no efectuar-se tots els pagaments es perdran tots els drets adquirits com a venedor usuari.

En el període de l’acreditació anual de la documentació, els titulars hauran d’estar al corrent de pagament per tal de poder continuar amb l’autorització de venda. En cas contrari, l’autorització quedarà extingida, prèvia notificació per part de l’ajuntament.

Els rebuts es cobraran pel sistema i en els terminis que determini l’Ajuntament.

2- Atorgar les autoritzacions per a la venda no sedentària

El nombre màxim de parades i autoritzacions del mercat serà establert per l'Ajuntament amb informe tècnic justificat, detallant el nombre total de parades i el nombre parcial per articles de venda o especialitats, atenent els criteris següents:

1. El sòl públic disponible

 b- Els condicionaments urbanístics, circulatoris o de mobilitat

 c- Aspectes mediambientals i de política social

 d- La varietat d'oferta comercial del mateix mercat i del municipi, i en especial de la zona a on està ubicat el mercat. L'Ajuntament podrà establir percentatges de parades destinades a la venda dels diferents productes, amb la finalitat d'assegurar una oferta comercial variada, equilibrada i racional.

L’Annex I estableix el nombre total i parcial per especialitats de parades de cada mercat.

La longitud màxima de les parades serà de 10 metres lineals. En cas que la infraestructura sigui un camió-botiga amb una longitud superior, s’estudiarà en funció de les possibilitats d’ubicació d’acord als espais disponibles.

3- El canvi d’ubicació del mercat, la supressió d’aquest, la fixació de l’horari de venda i la periodicitat.

4- Gestionar directament els mercats o cedir a un tercer, total o parcialment, la gestió, administració, neteja dels emplaçaments, o qualsevol altre servei propi del seu funcionament, sense perjudici de les seves responsabilitats amb relació a la seguretat i vigilància.

5- Designar el personal tècnic i administratiu responsable de la gestió i el control del mercat.

L’Ajuntament designarà el personal a qui li correspondrà el control del mercat. A través de les accions d'aquest personal l'Ajuntament serà responsable de la situació dels comerciants als seus respectius llocs de venda, la resolució de les incidències que puguin sorgir en la instal·lació i transcurs del mercat, i tot allò que afecti a l’ordre, la disciplina i la neteja del mercat.

Aquest personal serà també l’encarregat de disposar les mesures necessàries per el bon funcionament del mercat, i donar compte dels fets i incidències a l’òrgan competent.

6- Prendre les mesures necessàries per tal de millorar la seguretat viària i la mobilitat de les persones, vehicles i veïns.

7- Adoptar les mesures necessàries per impedir la destrucció o deteriorament del domini públic els dies de celebració del mercat.

8- Establir un pla de previsió d’emergències, d’acord a la normativa específica.

Correspon a la Policia Local i als Mossos d'Esquadra la vigilància de la zona del mercat, que podran actuar també en les tasques de control de mercat, en col·laboració amb el personal del mercat.

9- Adoptar mesures eficaces a fi de preservar el medi ambient, facilitar els mitjans i aplicar els sistemes que es consideris més idonis per la neteja del mercat i la recollida selectiva dels residus.

10- Fixar el nombre d’autoritzacions de comerciants disponibles per a cadascuna de les modalitats i/o articles de venda que s'estableixin.

11- Modificar, previ informe motivat, el nombre d’autoritzacions de comerciants i parades, per motius d’interès públic.

12- Dirigir, impulsar, i inspeccionar el servei del mercat. En cas d’infracció podrà intervenir els productes exhibits pels comerciants, sense perjudici de les sancions que siguin aplicables.

13- Exercir la potestat sancionadora.

14- Respecte a aquelles infraccions que no siguin de la seva competència, posar-les en coneixement de l’administració competent.

Correspon a l’Ajuntament exercir la vigilància i inspecció del mercat. Quan sigui procedent, podrà adoptar les mesures cautelars necessàries, incloses la immobilització i el decomís de la mercaderia. Aquestes mesures seran independents de les sancions que correspongui imposar.

Correspon a la Inspecció Sanitària, examinar les condicions sanitàries de les parades, de les persones que hi treballin i dels articles d’alimentació destinats a la venda, i ordenar el decomís dels productes que estiguin en condicions deficients o, si s'escau, el tancament de la parada per incompliment de les normatives higièniques i sanitàries. En el cas d’infracció que pugui afectar a la seguretat dels productes alimentaris posats a la venda, les autoritats encarregades del control adoptaran les mesures necessàries amb la finalitat de controlar-ne el risc per a la salut.

Qualsevol altra inspecció, degudament acreditada, també pot efectuar controls sobre els àmbits de les seves competències sectorials, en relació a l’activitat comercial dels marxants del mercat.

CAPÍTOL II.- DE LES AUTORITZACIONS

ARTICLE 5. Requisits per a obtenir l'autorització

5.1 Per l’exercici de l’activitat de venda no sedentària les persones físiques o jurídiques hauran de complir els següents requisits:

1- Estar al corrent de les obligacions fiscals amb l’Ajuntament

2- Quan es tracti de persona jurídica, caldrà que estigui legalment constituïda, inscrita en el Registre oficial corresponent i el seu objecte social haurà d’incloure l’activitat a prestar.

3- Quan es tracti de comerciants extra-comunitaris, acreditar, a més a més, que estan en possessió dels permisos de residència i de treball que estableix la normativa específica vigent.

4- Estar donats d’alta en l’epígraf corresponent de l’Impost d’Activitats Econòmiques i estar al corrent del pagament de la tarifa o, en cas d’estar exempts, estar donat d’alta en el cens d’obligats tributaris.

5- Estar donats d’alta al règim de la Seguretat Social que correspongui, el titular i els treballadors que tingui contractats, i estar al corrent de les obligacions de la Seguretat Social.En aquest sentit, no es consideren empleats per compte aliè els familiars als quals es refereix l’article 1.3 e) de l’Estatut dels treballadors, sense perjudici de la seva inclusió en el règim de treballadors autònoms si es donen les condicions previstes a la normativa de la Seguretat Social.

6 - Complir tots aquells requisits que estableixin les reglamentacions específiques a aplicar als productes que tinguin a la venda. :

1. Llistat amb la relació de tots els productes a vendre i declaració responsable conforme es compleixen tots els requisits exigits per la normativa vigent.
2. En cas d’aliments que necessitin condicions específiques de conservació i/o Certificat que acrediti la formació continuada en Higiene i Seguretat alimentària de tot el personal de la parada
3. Presentació del Certificat de conformitat per vehicles isotèrmics, refrigerants frigorífics o calorífics destinats a transport de mercaderia perible quan el producte i la normativa així ho exigeixi.
4. Documentació tècnica del vehicle-botiga quan el producte i la normativa així ho exigeixi.
5. Certificat, emès pel municipi on consti la raó social del paradista, que acrediti l’alta al cens d’establiments minoristes d’alimentació i que indiqui el número de registre censal”

7- Disposar de la documentació que acrediti el compliment de la normativa vigent sobre higiene i manipulació d’aliments, si s’escau, per a la venda d’aquells productes que ho requereixin, segons les disposicions vigents.

8- Disposar d’assegurança de responsabilitat civil per una cobertura mínima de 300.000,- euros.

9- Quan es tracti de cooperatives, s’haurà d’acreditar que tots els socis treballadors estant adscrits en el mateix Règim de la Seguretat Social (General o Especial de treballadors autònoms), d’acord amb el que s’estableixi en els Estatuts socials de la cooperativa.

10- Qualsevol altre document que l'Ajuntament cregui necessari per a la bona gestió del mercat i control de les parades i dels articles de venda.

11.- En el cas de les parades d'animals de consum, estar en possessió de la documentació que s'indica a l'article 18.4.

12.- Tenir la parada adequada als productes i articles que s'hi venen i tenir tot l'equipament i utillatge necessaris pel desenvolupament correcte de l'activitat.

Els artesans, pagesos i productors d'alimentació que disposin d'autorització municipal per a ocupar una parada de caràcter eventual, segons es detalla a l'article 6, no hauran de complir amb tots els apartats administratius d'aquest article, i l'Ajuntament els requerirà només per als aspectes que cregui absolutament imprescindibles.

13. L’interessat/ada haurà de presentar una declaració responsable en la que manifesti:

–El compliment dels requisits que estableix aquest article

–Estar en possessió de la documentació que acredita aquest compliment, a partir de l’inici de l’activitat.

* El compromís de mantenir el seu compliment durant tot el període de vigència de l'autorització

– Que autoritza a l’ajuntament perquè pugui adreçar-se a les administracions competents per tal de comprovar el compliment de les seves obligacions tributàries i de la Seguretat Social, així com també per consultar telemàticament els registres i arxius d’altres administracions i entitats públiques.

La falsedat en la declaració responsable podrà ser motiu de pèrdua de l'autorització sense possibilitat d'indemnització, sense perjudici de les sancions que siguin aplicables.

ARTICLE 6. Tipus d'autoritzacions

Les autoritzacions d'ocupació de la via pública per a la venda no sedentària que comprèn aquest Reglament es classifiquen de la forma següent:

a) Llocs fixos: Són les ocupacions establertes de forma permanent en l’espai, durant el temps autoritzat per la llicència, i no exposades a moviments, alteracions o canvis si no és per les causes assenyalades en l’article 3,d’aquest Reglament.

b) Llocs eventuals: Són les que es poden concedir sense assenyalar-ne un lloc concret de col·locació ni determinar el temps d’ús, per algun dels motius següents:

- per afavorir la venda de productes alimentaris de temporada.

- per completar l'equilibri comercial del mercat de manera provisional

- per completar i afavorir l'oferta de productes de proximitat i/o de productors locals

- per permetre l'oferiment al públic de novetats comercials, productes innovadors, serveis a les famílies i similars.

c) Es podran concedir autoritzacions temporals en casos de titulars que no puguin assistir al mercat per situacions de malaltia greu o situacions anàlogues i no tinguin personal suplent que es pugui fer càrrec de la parada. En aquest cas, les autoritzacions s’atorgaran a precari fins que el titular de la parada pugui ocupar de nou el seu lloc de venda. Els comerciants que es podran col·locar en aquest lloc seran els que estiguin en llista d’espera d’acord a la puntuació obtinguda al Procediment d’adjudicació de parades vacants i d’acord a l’article de venda del titular de l’autorització. Mentre duri aquesta ocupació temporal, el comerciant que té concedida l’autorització de 15 anys no meritarà el pagament de la taxa del mercat.

d) Les entitats sense ànim de lucre, registrades al municipi, podran obtenir autorització per assistir al mercat un màxim de quatre dies per trimestre. En cas de manca d’espai, tindran prioritat aquelles entitats que no hagin assistit cap dia al mercat al llarg de l’any o amb el menor nombre d’assistències al mercat durant l’any en curs.

ARTICLE 7. Durada de l'autorització

L’autorització per l’exercici de la venda no sedentària tindrà una durada d’un període de quinze anys i prorrogables per períodes idèntics.

Durant la vigència de les autoritzacions, l’Ajuntament comprovarà cada any que els seus titulars continuen complint els requisits i obligacions de caràcter periòdic que els pertoca, i estar-ne al corrent de pagament, com son:

–els tributs municipals

–les obligacions i cotitzacions amb la Seguretat Social

–l’assegurança de responsabilitat civil

–les obligacions amb l'Agència Tributària

–estar en possessió de la documentació que és preceptiva pel tipus de productes o articles que posen a la venda

ARTICLE 8. Procediment de selecció

El procediment de selecció per l’atorgament de les autoritzacions, així com per cobrir les vacants que es puguin produir entre les ja atorgades, es realitzarà en règim de concurrència competitiva, prèvia convocatòria pública i com a resultat d’un procediment basat en els principis de transparència, imparcialitat i publicitat.

A tal efecte, l’ajuntament aprovarà, amb la suficient antelació per a cada convocatòria d’atorgament d’autoritzacions les corresponents bases, que inclouran els requisits i criteris d’adjudicació, així com el termini per resoldre el procediment, indicant que ultrapassat aquest sense que s’hagi dictat la resolució, aquesta haurà d’entendre’s desestimada.

El procediment indicarà la data de finalització de les autoritzacions.

Quan posteriorment al procediment, es produeixin vacants en llocs de venda del mercat, l’Ajuntament els assignarà als participants en el darrer concurs de concurrència competitiva que hagin quedat sense plaça i compleixin els requisits i les condicions establertes per accedir a la plaça vacant, per ordre de prelació segons la puntuació obtinguda. Aquest procediment de provisió de vacants entre concursos es pot utilitzar durant un període màxim de dos anys des de la data de resolució de l’últim concurs.

Si queden pendents d’assignar llocs de venda un cop realitzat el procediment d’adjudicació de vacants, podran ser objecte de noves autoritzacions als/les interessades, per un període temporal fins a la realització del següent procediment d’adjudicació de vacants. Les persones interessades hauran de complir els requisits establerts a l’article 5.

Excepcionalment, els comerços ubicats dintre de la zona de mercat, cas que hi hagi una vacant davant del seu establiment, tindran dret preferent a ubicar un punt de venda, que restarà exclosa del procediment general de selecció. L’exercici d’aquest dret preferent suposarà l’obligatorietat d’instal·lació d’aquesta parada, garantint d’aquesta manera la continuïtat comercial del mercat.

En el corresponent plec de clàusules de cada procediment públic d’adjudicació s’especificaran els requisits i elements de valoració de les ofertes, que en cap cas podran contravenir la normativa vigent.

El procediment per a l’adjudicació dels llocs de venda seguiran els criteris i requisits següents:

a) Prèviament a l’obertura del procediment públic d’adjudicació d’autoritzacions, per decret de l’Alcalde/essa (o òrgan en qui delegui), s’establiran el nombre d’autoritzacions que es podran atorgar per a cada ram d’activitat, a fi d’aconseguir una diversificació de la oferta comercial del mercat.

b) La persona interessada haurà de sol·licitar una autorització per a una activitat concreta, i aquesta s'haurà de mantenir durant el període de vigència de l’autorització. Passat un termini mínim de dos anys, el titular podrà sol·licitar canvi d'article de venda, prèvia justificació adequada i suficient. Això no obstant abans del termini de 2 anys, es podrà autoritzar el canvi d’article, de forma provisional per un període de temps determinat o de forma definitiva, en casos de productes subrepresentats al mercat .

c) El compliment de qualsevol altra condició que sigui exigible segons les bases de la convocatòria

d) Estar en possessió de la documentació requerida a partir de l’inici de l’activitat.

e) Que autoritza l’ajuntament per què pugui adreçar-se a les administracions competents per tal de comprovar el compliment de les seves obligacions tributàries i de la Seguretat Social, així com també per consultar telemàticament els registres i arxius de les altres administracions i entitats públiques.

f) El compromís de que les dades exposades a la sol·licitud presentada són certes i que es portarà la parada amb els serveis, infraestructura, producte, qualitat i característiques que s’han fet constar o d’una qualitat superior.

g) La inexactitud, falsedat o omissió en aquestes dades o documents que s’adjunten tenen caràcter essencial a l’efecte del que preveu el punt 1 de l’article 38 de la Llei 26/2010, de 3 d’agost, de règim jurídic i de procediment de les administracions públiques de Catalunya.

h) La falsedat i/o incompliment de l’exposat en la sol·licitud pot determinar la revocació de l’autorització.

ARTICLE 9. Contingut de l'autorització

L’ajuntament lliurarà als titulars de les parades una identificació on constarà el nom del mercat i dia de celebració, el número d’autorització, la ubicació de la parada i metres, nom del titular i fotografia, productes concrets pels quals és vàlida l’autorització i personal suplent autoritzat per exercir la venda. Aquesta identificació haurà d’ésser exhibida de manera visible i permanent a la parada de venda.

Així mateix, es permetrà la substitució del titular, quan aquest no pugui assistir al mercat per causa de força major.

Podran substituir als titulars de les llicències qualsevol persona que sigui degudament autoritzada pel mateix, sempre que l’Ajuntament ho autoritzi, i s’hagin justificat convenientment i documental les causes i possible durada de la inassistència.

Els substituts del titular hauran de complir les mateixes condicions legals i de formació que es detallen a l'article 5.

* Prorroga de la autorització

El procediment per prorrogar les autoritzacions atorgades s’iniciarà amb el corresponent acord de l’Ajuntament.

Els sol·licitants de la pròrroga hauran de presentar la corresponent sol·licitud a l’ajuntament amb un mínim de dos mesos d’antelació abans de la finalització de l’autorització, declarant que continuen complint els requisits fixats a l’article 5 de la present Ordenança i hauran d’estar al corrent de pagament de la taxa per ocupació de la via pública.

La pròrroga s’haurà d’atorgar de forma expressa, sense que pugui entendre’s atorgada tàcitament.

La manca de resolució expressa en el termini de dos mesos, tindrà efectes desestimatoris de la sol·licitud.

ARTICLE 10. Canvis d'ubicació, articles de venda i ampliacions

En funció de les disponibilitats de l’Ajuntament, els titulars de l’autorització podran presentar una sol·licitud de canvi en l'article de venda, canvi d’ubicació i/o ampliació de la parada.

La sol·licitud s’atendrà donant preferència als titulars que no han demanat cap canvi en els darrers dos anys, i atenent els criteris següents:

–Que la parada tingui característiques anàlogues amb altres parades colindants del mercat o amb el comerç sedentari del mateix producte, excepte els productes relacionats amb l'alimentació que haurà d'estar en una determinada zona del mercat.

–Per canvi a remolcs o camions-botiga.

–Per proximitat d’espais buits.

–Per grandària de la parada (de menor a major). Si les persones interessades en l’ampliació són titulars d’una autorització de venda per a llocs d’igual superfície, s’han de repartir els metres de la mateixa manera.

–Per modificacions efectuades a l'espai públic o en la ubicació del mobiliari urbà.

–Qualsevol altre motiu que l'Ajuntament consideri previ informe justificatiu.

L'Ajuntament podrà modificar la ubicació de les parades d'aliments o productes que es venguin, atenent a la protecció dels mateixos.

No es concediran ampliacions que comportin superar els 10 metres lineals de parada, excepte en el cas de que la infraestructura sigui un camió-botiga superior a 10 metres, que s’estudiarà en funció de les possibilitats d’ubicació d’acord als espais disponibles.

Per tal de poder autoritzar qualsevol d’aquests canvis, el titular de l’autorització haurà d’estar al corrent de pagament de la taxa del mercat i estar al corrent del compliment amb la normativa del mercat, en cas contrari, es desestimarà la seva sol·licitud.

CAPÍTOL III.- LA TRANSMISSIBILITAT, L'EXTINCIÓ I LA REVOCACIÓ DE L'AUTORITZACIÓ

ARTICLE 11. Transmissió de l'autorització

Les autoritzacions que exerceixin la venda no sedentària, prorrogades automàticament d'acord amb el que prescriu el Llei 7/2011 de mesures fiscals i financeres, són transmissibles prèvia comunicació a l'Ajuntament, pel període que resti de pròrroga, en els supòsits establerts per l'article 10.5 del Decret Legislatiu 1/1993, de 9 de març, sobre comerç intern.

El titular de l’autorització haurà d’exercir personalment l’activitat. No obstant això, podrà transmetre, amb la comunicació prèvia a l’Ajuntament, pel termini que resti de l’autorització o de la pròrroga , per la mateixa activitat amb els drets i deures de l'autorització, en els supòsits següents:

 a) Per cessament voluntari de l’activitat professional de venda no sedentària en tots els mercats, sempre que hagin transcorregut 5 anys des de la seva obtenció. El transmetent no pot tornar a optar a cap nova llicència en el mateix mercat durant un període de 5 anys en cas que es reincorpori a l’activitat professional de venda no sedentària.

 b) Per situacions sobrevingudes no atribuïbles a la voluntat del marxant, com els casos d’incapacitat permanent total en relació amb l’exercici de la venda no sedentària, incapacitat permanent absoluta, gran invalidesa o situacions anàlogues degudament acreditades.

C) Per mort de la persona titular. En aquest supòsit, l’autorització pot ser transmesa d’acord amb les disposicions testamentàries i successòries. El successor o successora ha de comunicar a l’ajuntament, en el termini de dos mesos, la mort del titular, adjuntant una còpia autoritzada del pertinent títol successori, i presentar una sol·licitud perquè se li transmeti l’autorització. Si concorren diversos beneficiaris del causant, s’ha d’acompanyar la sol·licitud amb un escrit on consti la renúncia expressa del dret de la resta a favor del sol·licitant de l’autorització.

El cessionari, tant per actes intervius, com per actes mortis causa, haurà d’adjuntar a la sol·licitud una declaració responsable respecte els requisits establerts a l’article 5, del present reglament i abonar les taxes municipals que es derivin per la tramitació del canvi de titularitat de l’autorització (transmissió).

El/la nou titular, haurà d’igualar o millorar les condicions de la parada, a efectes de qualitat i disposició del producte, infraestructura de la parada i serveis ofertats a la clientela. Per aquest motiu haurà de presentar una fotografia de la parada, tal i com la portarà al mercat i amb el compromís de mantenir-la en aquestes condicions o millorar-la.

El/la titular adquirent haurà de presentar la declaració responsable conforme compleix amb totes les condicions exigides per a l’exercici de la venda no sedentària en el lloc que adquireix i la documentació requerida d’acord a l’establert en l’article 5.

Que la persona titular cedent no hagi sol·licitat un canvi d’article durant el darrer any. El titular adquirent no podrà sol·licitar un canvi d’article durant els dos primers anys de l’autorització a no ser que el canvi suposi una millora del mix comercial del mercat.

En cap cas s'autoritzarà la transmissió sense que el transmissor estigui al corrent de pagament de taxes i altres obligacions tributàries amb la Ajuntament.

L'Ajuntament podrà denegar per resolució motivada la transmissió de la parada si el cessionari incompleix les condicions que regulen i/o condicionen la parada o l'activitat que s'hi ha de desenvolupar.

No es podrà tramitar la transmissió de la llicència si s’han adoptat mesures cautelars de suspensió de la llicència municipal de venda o mentre no es resolgui l’ expedient sancionador incoat que tingui per objecte una falta greu o molt greu que pugui ser sancionada amb la revocació o la suspensió temporal de la llicència .

Un cop presentada la documentació, el servei municipal de mercats comprovarà que la fotografia presentada coincideix amb l’article de venda i condicions de la parada del titular cedent.

En cas que un cop autoritzada la transmissió, el nou titular no compleixi amb allò presentat a la fotografia i declaració responsable realitzada referent a qualsevol dels requisits que permeten la transmissió i la venda, es revocarà l’autorització.

ARTICLE 12. Supòsits d'extinció i revocació de l'autorització

Primer.- L’autorització municipal s’extingirà en els següents supòsits, sense dret a indemnització ni a compensacions de cap mena, en els següents supòsits:

Renúncia expressa i escrita formulada pel titular.

Exhauriment del termini pel qual fou inicialment atorgada, llevat de pròrroga.

A conseqüència d’una resolució ferma recaiguda en un procediment sancionador, motivat per la comissió d’infraccions degudament tipificades que comportin aparellada la revocació de l’autorització.

A conseqüència d’un procediment de revocació de l’autorització per incompliment de les condicions per a l’exercici de la venda no sedentària en mercats de marxants.

Per mort, incapacitat o dissolució de la persona jurídica, sens perjudici de la possibilitat de transmissió prevista en l’article 11.

Manca de pagament de la taxa corresponent.

Pèrdua d’alguna de les condicions exigides per a gaudir de l’autorització.

Greu incompliment de les obligacions sanitàries o de neteja.

La no renovació anual de la documentació requerida a l'article 5 o la no recollida de l’autorització de venda a les dependències municipals en el termini màxim de 30 dies.

Quan la parada es destini a la venda d’articles diferents d’aquells per als quals s’atorgà l’autorització.

No ocupar el lloc de venda sense causa justificada durant més de 6 dies seguits de mercat o 8 dies de manera alternada, en el període d’un trimestre. En els supòsits de la falta d’ocupació del lloc de venda, no es comptabilitzaran els dies que per inclemències meteorològiques l’ocupació del mercat sigui inferior al 50% dels llocs de venda.

L’acumulació de 2 faltes greus o l’existència d’una falta molt greu.

Segon.- L’autorització municipal serà revocada de manera automàtica, sense dret a indemnització ni a compensacions de cap mena, en els següents supòsits:

- Per la venda de productes falsificats.

- Per la venda de productes, els quals no sigui possible demostrar la seva possessió lícita.

- Per la comissió d’alguna infracció greu o molt greu prevista a la present ordenança.

En aquests supòsits de revocació, i de manera cautelar, es podrà procedir a la suspensió immediata de la llicència municipal de venda i la conseqüent retirada o decomís de la parada i els productes posats a la venda.

CAPÍTOL IV.- DELS TITULARS DE LES LLICÈNCIES. DRETS I OBLIGACIONS

ARTICLE 13. Els titulars de les parades. Exercici de venda

Tindran la consideració de titulars aquelles persones físiques o jurídiques que obtinguin l'autorització que expedeix l'Ajuntament.

Els titulars dels llocs de venda, estan obligats a complir totes les prescripcions personals i administratives que li siguin indicades per l’Ajuntament de Santa Margarida i els Monjos, i també les dels funcionaris municipals que s’encarreguen de la regulació dels mercats setmanals.

En el cas que el mercat estigui gestionat de forma indirecta en qualsevol de les modalitats previstes per la vigent legislació, aquesta obligació es referirà també a les persones degudament acreditades que siguin les encarregades de la vigilància i control del mercat.

Els titulars de les autoritzacions hauran d’exercir directa i personalment l’activitat comercial. Podran també fer-ho en el seu nom el cònjuge, o parella de fet acreditada per qualsevol mitjà, els seus parents dins el primer grau de consanguinitat o afinitat, les persones assalariades, amb contracte de treball i en situació d’alta a la Seguretat Social.

En cas que l’autorització s’atorgui a una persona jurídica, quan aquesta estigui integrada per més d’una persona física, serà necessari justificar documentalment la relació jurídica existent entre el titular i la persona física que exerceixi l’activitat.

Ningú pot acumular la titularitat de més d’una autorització. Els titulars de les autoritzacions han d’exercir la seva activitat de venda amb estricta subjecció a les condicions de l’autorització atorgada

En cas de cooperativistes només s’atorgarà l’autorització, a nom del cooperativista que hagi d’exercir la venda.

Per poder exercir la venda és condició inexcusable haver obtingut prèviament l’autorització municipal corresponent.

L’Ajuntament lliurarà als titulars de les parades una identificació o distintiu on constarà el nom del mercat, el número de l’autorització, ubicació de la parada i metres, nom del titular (foto en el cas de persona física), productes concrets per la qual és vàlida i el dia de mercat. Aquest distintiu haurà d’ésser exhibit de manera visible i permanent a la parada de venda.

Els titulars de les parades hauran de realitzar la seva activitat comercial procurant evitar els riscos i accidents de tot tipus.

En especial resten obligats a preservar rutes d’entrada i sortida de vehicles d’emergència, en previsió de qualsevol eventualitat, tal com determina el pla d’evacuació i emergència del mercat.

ARTICLE 14. Les parades

La superfície de la parada estarà limitada per un màxim de 10 metres lineals,3 metres lineals de fons, i un espai entre parades de 0,50mts. excepte en els casos que per les característiques especials de l'article de venda o de composició dels elements de la parada siguin autoritzats expressament per l’Ajuntament.

L’espai a ocupar per la parada no obstaculitzarà, ni les entrades dels portals de les cases de veïns, ni les entrades de cap establiment comercial. Així mateix, quedarà prohibit d’ocupar l’espai davant la porta principal d'accés a qualsevol establiment bancari o del comerç de joieria.

Tanmateix, és prohibit col·locar penjolls, taulells, mostradors i penjadors a les parades que surtin fora dels metres lineals autoritzats o estiguin a una alçada que impedeixi o dificulti el lliure pas de les persones a l'entorn de la parada.

Els productes de venda, no podran ser exhibits en cap cas sobre el terra o paviment del carrer i sempre que per les seves característiques de volum ho permetin, hauran de situar-se a una alçada respecte al nivell del terra, no inferior a 50 centímetres.

1) Pel que fa als vehicles dins el recinte del mercat, es tindrà cura del següent:

a) A l'àrea destinada al lloc de venda i el seu entorn més immediat no hi podrà romandre cap vehicle més temps que el necessari per a la càrrega i descàrrega de les mercaderies.

b) No es podran aparcar o estacionar vehicles dins el recinte del mercat.

c) No podrà romandre cap vehicle, en base a l’horari del mercat que s’estableix en l’article 2 d’aquest Reglament, a partir de 9 mati, i fins a partir de les 14:30 hores del migdia, en que podran tornar a entrar els vehicles a fi de recollir els articles i parades.

Els/ les titulars de les parades hauran de realitzar la seva activitat comercial procurant evitar riscos i accidents de tot tipus.

2) Excepcionalment dins el recinte del mercat:

a) Es podran aparcar aquells vehicles que per les seves característiques o disseny, són especialment condicionades com a tendes ambulants i també aquells vehicles que tot i que no disposen d’aquests condicionaments, i per circumstàncies especials, disposin del corresponent permís municipal.

b) Es podran aparcar al costat de la parada els vehicles dels comerciants, sempre que mantinguin un espai de pas mínim de 2.5 mts, entre parades enfrontades, pel qual sigui possible la circulació d’un vehicle de emergències. En les voreres, no es podrà aparcar cap vehicle quan l’espai que quedi per a poder circular lliurement els vianants sigui inferior a 1 mt.

c) Els Serveis de la Policia Local, vetllaran per al compliment d’allò que es disposa en aquest article, podent sancionar als infractors en aplicació del Codi de circulació, l'Ordenança de circulació i l'Ordenança de convivència sense perjudici de poder imposar-se també sancions per infracció d’aquest mateix Reglament.

ARTICLE 15. Drets i obligacions

a) Drets:

Els titulars de les parades tindran els següents drets:

1. Utilitzar el domini públic assignat per exercir la venda no sedentària.

2. Rebre per part de l’Ajuntament i prèvia sol·licitud, la informació actualitzada de tots aquells aspectes que modifiquin o afectin la venda.

3. Vendre directament a través del vehicle, substituint la parada, si aquest està adaptat per a la venda i sempre amb la corresponent autorització.

4. Elaborar els seus productes en la mateixa parada, en cas d’activitat artesanal expressament autoritzada. S'exclou l'elaboració o preparació de productes alimentaris si no hi ha autorització expressa de l'ajuntament.

5. Obtenir autorització per tal de no assistir al mercat durant un període determinat per causa justificada, però sense quedar eximits del pagament de les taxes corresponents.

6. Sol·licitar un canvi d’ubicació i/o ampliació del lloc d’acord amb el que s’estableix a l’article 10.

7. Transmetre l’autorització en els casos autoritzats d’acord amb el que s’estableix a l’article 11.

8. Nomenar representants i constituir entitats de representació.

9. Promoure i impulsar comercialment el mercat així com adoptar mesures que tendeixin a l’increment de la qualitat i la competitivitat.

10. Ocupar la parada annexa en cas d’absència del seu titular i prèvia autorització municipal

11. Trobar l’espai de venda net i lliure d’obstacles.

b) Obligacions:

Els titular de les parades tindran les següents obligacions:

1. Complir les instruccions del personal autoritzat de l’Ajuntament.

2. Complir amb les condicions de seguretat i higiene que estableixi aquest reglament i la normativa general i sectorial específica en relació a les instal·lacions, equips i productes a la venda.

3. Facilitar l’accés a la parada, al vehicle, als vehicles-tenda i la informació als inspectors i als òrgans competents de control.

4. Col·locar preus en tots els productes. El preu de venda al públic s’ha de fer constar precedit de les sigles PVP i s’ha d’indicar de forma inequívoca, fàcilment identificable i clarament llegible.

5. Indicar en el preu la quantitat total que el consumidor ha de satisfer, amb impostos inclosos. Els descomptes s’hauran d’indicar amb claredat i de forma diferenciada.

6. Donar el pes i la mesura exactes. Aquestes operacions s’efectuaran sempre a la vista del públic.

7. Situar les balances de manera que els consumidors puguin veure perfectament el pes i el preu dels productes, i l’import de la seva compra.

8. Els corresponents instruments de pesada i mesura, segons sistema mètric decimal, hauran de ser revisats anualment per una empresa autoritzada i podran ser objecte de comprovació per l’encarregat municipal de control dels mercats de venda no sedentària.

9. Col·laborar amb els serveis de neteja fent possible una major rapidesa en la recollida dels residus, que s’hauran de dipositar en els llocs i de la manera assenyalats. Mantenir l’espai ocupat net durant la celebració de la activitat, deixant completament neta la part ocupada al finalitzar cada jornada. Dipositar les deixalles en els punts o de la manera que hagi indicat l'Ajuntament Caldrà separar de manera selectiva les diferents fraccions: paper i cartró; vidre; envasos i plàstics; i orgànica

10. Els titulars, els treballadors i els suplents de la parada, si és el cas, han de vestir amb roba neta i acurada, i mantenir un tracte correcte amb els altres comerciants, amb els funcionaris municipals i amb el públic en general.

11. Exercir l’activitat de venda ininterrompudament durant els períodes de la seva concessió, amb la deguda correcció i d’acord amb l’horari del mercat. El període de vacances, si és el cas, es comunicarà a l'Ajuntament amb 30 dies d'antelació.

12. Les persones físiques titulars de l’autorització estan obligades a exercir personalment l’activitat econòmica o a través del cònjuge, o parella de fet acreditada per qualsevol mitjà, els seus parents dins el primer grau de consanguinitat o afinitat, i assalariats amb contracte de treball i en situació d’alta a la Seguretat Social.

13. Satisfer les taxes i els tributs municipals que corresponguin en els terminis i de la manera que l'Ajuntament determini. El pagament s’ha de domiciliar en una entitat financera, bancària o d’estalvis, llevat dels casos en què s’estableixi una forma de pagament diferent.

14. Estar al corrent del pagament d’impostos, estar donats d'alta al cens de l'IAE, estar donats d’alta i al corrent de les obligacions amb la Seguretat Social i també al corrent en el pagament de l’assegurança de responsabilitat civil.

15. Exhibir en un lloc visible la targeta d’autorització o distintiu atorgat per l’Ajuntament.

16. Disposar de fulls oficials de reclamació

17. Exhibir la mercaderia de taulell endins.

18. Els productes de venda no podran ser exhibits en cap cas sobre el terra o paviment, hi hauran de situar-se a una alçada no inferior a 50 cm.

19. Respectar i obeir les indicacions i recomanacions dictades pel personal municipal encarregat del control del mercat, la Policia Local i la resta de personal auxiliar o subaltern.

20. Comunicar a l’Ajuntament les absències previstes amb anterioritat, incloent les vacances.

21. Els titulars que venguin roba o altres articles d’equipaments de la persona que els compradors s’han d’emprovar, hauran d’habilitar a l’interior o darrera de cadascuna de les parades els emprovadors necessaris que, a més a més hauran de ser tancats.

22. Els titulars de les autoritzacions per a la venda de productes de qualsevol mena que puguin corroir, deteriorar, tacar o perjudicar de qualsevol altra manera els paviments, estan obligats a col·locar una protecció de material impermeable entre el terra i els elements de la instal·lació.

23. Mantenir les parades en un estat de conservació adequat.

24. Reparar o fer-se càrrec de les despeses de reparació els desperfectes que per motiu de l'activitat es causi a la via pública, voreres, enllumenat, arbrat, jardineria i mobiliari urbà en general.

25. Respondre dels danys que es derivin de l’exercici de l’activitat.

26. Ocupar les parcel·les o superfícies reservades abans de les 9:00 del mati de cada diumenge, i passada aquesta hora, l’Ajuntament en disposarà si ho estima oportú.

27. No promoure escàndols, altercats o discussions de cap classe, amb d’altres venedors, amb el públic, amb el personal de control del Mercat, vigilants i de neteja, als que s'haurà de tractar amb respecte i consideració.

28. No encendre foc a cap mena al recinte del mercat.

29. No fer crides en veu alta dels articles o dels preus, l’ús de d’altaveus, música o qualsevol altra acció sorollosa per cridar l'atenció dels vianants.

30. Tenir a disposició de l’autoritat corresponent, les factures i comprovants de la mercaderia.

31. No efectuar donacions de cap tipus al personal municipal.

32. Caldrà complir la normativa vigent quant a etiquetatge i assegurar-ne la traçabilitat, i indicar origen i varietat en tots els articles en què així ho exigeixi la normativa

33. Proporcionar el tiquet de compra incloent almenys les següents dades: identificació de la parada (nom, adreça i nif del titular), concepte, quantitat i data.

34. L’activitat de venda no sedentària s’haurà d’exercir amb ple respecte als drets dels consumidors i usuaris, d’acord amb la Llei 22/2010, de 20 de juliol, del Codi de Consum de Catalunya.

ARTICLE 16. Vacances i absències

Tots els titulars de llocs de venda podran disposar d’un període de fins a un mes en concepte de vacances, sempre i quan es comuniqui aquesta circumstància a l'Ajuntament.

S’ha de comunicar a l’Ajuntament amb una antelació mínima de 30 dies el període de vacances de què preveu gaudir. Si el titular no manifesta res al respecte, s’entén que no gaudirà de les vacances

Quan el titular de la parada no pugui portar a terme l’activitat per malaltia haurà de notificar i justificar de la manera més adequada a l’Ajuntament aquesta circumstància i el nom de la persona que exercirà l’activitat com a substitut, en les condicions que es determinen a l'article 5.

No es podrà excedir, llevat de causa justificada, més de quatre absències seguides o bé més de 6 absències per semestre.

Es consideren causes justificades, prèvia presentació de la documentació justificativa que correspongui, les següents:

a) Dos dies de mercat en cas de matrimoni.

b) 16 dies de realització del mercat en casos de maternitat, adopció o acolliment d’un fill/a

c) Un dia de mercat en casos de naixement de fill o malaltia greu o mort de parents fins al segon grau de consanguinitat o afinitat.

d) Un dia de mercat per trasllat de domicili habitual.

e) Un dia de mercat per l’avaria del vehicle en què es transporti la mercaderia i que dificulti el desenvolupament normal de l’activitat comercial.

f) El temps necessari en cas de malaltia greu del/de la comerciant.

g) El temps indispensable en cas de compliment d’un deure inexcusable de caràcter públic i personal

No es podrà excedir el període establert llevat de força major degudament acreditada. En cas de malaltia o naixement d’un fill/a, es podrà acreditar un titular suplent que realitzi l’activitat durant l’absència del/ de la titular.

Qualsevol absència s’ha de comunicar a l’Ajuntament amb una antelació mínima 24 hores (llevat de força major).

ARTICLE 17. Parades d'alimentació.

1- Pel que fa a les parades de venda de productes alimentaris, a més de complir les condicions establertes a la Llei 17/2009 de 22 de novembre, hauran de complir els requisits generals i específics per productes de la “Guia de pràctiques correctes d'higiene per a la venda d'aliments en mercats no sedentaris i fires” de desembre de 2010, aprovada per l'autoritat competent en matèria de seguretat alimentària de Catalunya, i qualsevol altre reglamentació en vigor.

Es consideren requisits sense els quals no es pot obtenir la llicència preceptiva:

–Tenir els equips de fred necessaris per assegurar la conservació dels productes durant tot el període de venda i, si cal, fins que retornin al punt d'origen, sense que es trenqui la cadena del fred. Aquests equips han d'estar en funcionament durant el període de venda i hi ha d'haver un termòmetre fàcilment visible que permeti comprovar la temperatura de conservació.

–Tenir els equips adequats (com ara pantalles o vitrines) per preservar els aliments que no tenen envàs o embolcall de la contaminació, els insectes o la manipulació de la clientela. S'exclouen d'aquest requisit les parades de fuita i verdura.

-La parada ha de disposar d’un sistema que protegeixi la mercaderia de les inclemències atmosfèriques

–Que les superfícies que estiguin en contacte amb els aliments siguin de fàcil neteja i desinfecció.

1) Documentació preceptiva:

a) La documentació que s’assenyala en l’article 5 d’aquest Reglament.

b) S’haurà d’acreditar que tot el personal que atengui la parada tingui la formació adequada en manipulació d'aliments, concordant amb el seu sector d'activitat.

2) Condicions del personal:

a) El personal haurà d’utilitzar roba d'ús exclusiu per a la feina, que s'haurà de mantenir neta.

b) Els hàbits d'higiene del personal seran en tot moment adequats per evitar la contaminació dels aliments.

3) Condicions Higièniques-sanitàries dels materials i superfícies en contacte amb els aliments:

a) Els materials, superfícies i utillatge en contacte amb els aliments han de ser no tòxics, llisos, i de fàcil neteja i desinfecció.

b) Cada parada haurà de disposar del material necessari per a la neteja i desinfecció de l’equip i els utensilis de treball, adequat als productes que vengui.

c) Tant l’utillatge com el mobiliari, haurà de romandre en tot el moment en prefectes condicions de netedat.

d) Les parades o vehicles-tenda que venguin productes carnis o d’origen animal han de garantir la correcta higiene del personal i de les instal·lacions. Com a mínim hauran de tenir un sistema que els permeti rentar-se i eixugar-se les mans de manera higiènica i la manipulació dels aliments es farà en tot moment seguint les pràctiques higièniques correctes, d’acord amb el tipus de producte que es vengui. Els embolcalls que s'utilitzin han de ser nous i de material apte per a ús alimentari.

4) Condicions dels productes:

a) Els productes alimentaris peribles s’han d’exposar de manera que es previngui el risc de contaminació. En aquest sentit, a excepció de les fruites i verdures en autoservei, hi ha d’haver una separació suficient per tal que no estiguin a l’abast del públic o estar protegits amb una vitrina.

b) Cal disposar a la parada de la documentació que acrediti la procedència dels productes.

 c)No és permès tenir productes alimentaris directament al terra. Han d’estar sobre taulells, prestatges o aïllats del terra.

d) Els aliments que necessitin ser conservats en fred, hauran de mantenir-se en expositors refrigeradors que mantinguin permanentment la temperatura adequada. Hi ha d’haver en un lloc visible un termòmetre per tal que es pugui comprovar la temperatura a la que es mantenen els aliments.

e) Les balances estaran situades de manera que els consumidors puguin veure perfectament el pes i el preu dels productes, i l'import de la seva compra. En aquest sentit, no es poden col·locar davant de les balances o de les seves pantalles productes que puguin dificultar la seva visió.

5- Totes les parades han d’exposar el preu o preu per unitat de mesura dels seus productes, precedits de les sigles PVP. Les fuites i hortalisses fresques que tinguin una norma de qualitat, hauran d’indicar també el nom, la categoria comercial, la varietat i el calibre. Els rètols d’indicació dels preus o informatius no han de deteriorar el producte exposat. No són permesos els punxons.

6- Si la parada de venda de productes alimentaris és un camió-botiga, a més dels requisits generals i específics, cal que tingui l’autorització que permeti el transport dels aliments.

7- La inspecció i la vigilància sanitària de les parades que fa referència el present article, les farà el servei municipal competent, el qual podrà ordenar la retirada del mercat de les mercaderies que, al seu judici, no reuneixin els requisits sanitaris per a la seva venda.

ARTICLE 18. Parades d'animals vius

Les parades de venda d'animals vius han de complir les condicions següents:

1- Espècies:

a) Només és permesa la venda de petits animals domèstics destinats a l’engreix o a la producció de carn (aviram, conills i similars).

b) És prohibida la venda d'animals de companyia (gos, gat i fura), animals de companyia exòtics i animals de fauna autòctona, incloses les seves parts o derivats, excepte que es disposi de l’autorització corresponent segons normativa.

c) Quant a fauna no autòctona, només està permesa la venda d’espècies que es considerin d’abast, que es puguin incloure en el punt 1.a) d’aquest article.

d) És prohibida la venda de qualsevol animal considerat potencialment perillós.

2- Condicions bàsiques de benestar animal:

- Les gàbies o instal·lacions que s'utilitzin han de garantir el benestar animal. i S'han de poder netejar de forma fàcil tenir algun sistema d'aïllament perquè l'animal no estigui en contacte amb les seves deposicions. Han d'estar construïdes de manera que no puguin lesionar-los. Les seves dimensions han de ser adequades a l'espècie que allotgi i al nombre d'individus.

- Els animals han de disposar d'espai suficient, com a mínim, per poder jeure, aixecar-se i tenir un cert grau de moviment. El nombre d'animals per gàbia ha de ser tal que pugui permetre la mobilitat, i es fixarà a criteri dels serveis d'inspecció.

- Els animals han d'ésser convenientment abeurats i, si cal, alimentats durant el temps de mercat.

- Els animals han d'estar protegits de les condicions meteorològiques i ambientals adverses els puguin afectar negativament. Les parades han de tenir tendals o paraments similars.

- És prohibida la venda d'animals als menors de 14 anys i a incapacitats sense l'autorització dels qui en tenen la pàtria potestat o la custòdia.

3- Transport fins al mercat o des del mercat:

- Els animals han de disposar d'espai suficient si se'ls trasllada d'un lloc a un altre. Els mitjans de transport o els embalatges han de protegir els animals de la intempèrie i de les diferències climàtiques intenses.

- Durant el transport els animals han d'ésser abeurats i han de rebre una alimentació apropiada a intervals convenients.

4- Documentació específica a presentar per l’autorització de la parada

A banda de la documentació general, les parades d'animals vius hauran de presentar i tenir sempre disponible pels serveis d'inspecció del mercat:

–Respecte l'origen i l'estat dels animals.

a) Llibre de l'explotació ramadera (full de dades)

b) Número de registre d'explotació ramadera

c) Guia sanitària

–Respecte el transport

a) Registre del transportista

b) Registre del transport

c) Autorització del conductor del vehicle en relació al benestar animal

d)Compliment del Decret 83/2012, de 17 de juliol, sobre la regulació de certàmens i d’altres animals vius a Catalunya

CAPÍTOL V.- COMISSIÓ DE SEGUIMENT DEL MERCAT

ARTICLE 19.

Es constituirà la Comissió de seguiment del mercat no sedentari per tal de vetllar pel funcionament correcte dels mercat de marxants.

19.1. Funcions

Les funcions de la comissió seran de caràcter deliberatiu i consultiu en les següents matèries:

1. Calendari anual de celebració del mercat
2. Identificació de problemàtiques i realització propostes de millora del mercat
3. Valoració del funcionament del mercat
4. Proposta d’ accions de dinamització del mercat
5. Qualsevol altre aspecte que pugui incidir en la millora del funcionament del mercat
6. Qualsevol altre que consideri la Comissió

19.2. Composició

La comissió estarà integrada per:

1. President: Regidor de mercats o persona en qui delegui
2. Vicepresident: Coordinador/a de l’Àrea de Desenvolupament Econòmic i Projecció Exterior o càrrec equivalent en el futur.
3. Tècnics municipals: Tècnic de Mercats i Oficial de Mercats, un dels quals farà les funcions de secretari/ària.

La comissió comptarà amb els vocals, com a representants del mercat.

1. Vocals del Mercat dels diumenges: 3 marxants distribuïts per les següents zones:
* Zona Rambla Penyafel: 1 marxant
* Zona d’alimentació 1 marxant
* Zona Av Cal Salines: 1 marxant

En cas que l’Ajuntament optés per un sistema de gestió indirecta, també formaran part d’aquesta comissió els representants de l’entitat o empresa concessionària.

Els marxants que formin part de la comissió representaran els interessos col·lectius de la resta de marxants i per aquest motiu caldrà que recullin les diferents opinions quan sigui necessari i que informin a la resta de marxants quan així es requereixi.

Els nomenaments els farà el regidor de Mercat mitjançant resolució.

19.3. Elecció dels vocals

Per crear la comissió s’obrirà una convocatòria oberta a tots els marxants per tal de que aquells que desitgin formar-ne part ho facin saber a l’Ajuntament en el termini establert. Per formar-ne part caldrà tenir disponibilitat per assistir a les reunions i disposar de correu electrònic.

L’Ajuntament establirà el període de presentació de les candidatures de cada zona del mercat. S’informarà a tots els marxants mitjançant la pàgina web i circular informativa dels candidats presentats i de la data de les eleccions. Cada marxant votarà a un representant de la seva zona.

L’Ajuntament farà un cens de cada zona. Per formar part del cens i tenir dret a vot, caldrà que 10 dies abans de la votació el/la titular estigui al corrent de pagament de la taxa per ocupació de la via pública.

El comptatge es realitzarà mitjançant 1 treballadors del Servei de Mercats i 1 representant dels marxants, elegit per sorteig.

Un cop es tinguin els resultats, s’informarà a tots els marxants de qui són els representants de cada zona.

En cas de que un dels representants dels marxants, causi baixa del mercat o es canviï d’ubicació, es substituirà pel següent candidat de la zona. En cas de no haver-n’hi, la plaça quedarà vacant fins a les properes eleccions.

Es realitzaran eleccions cada 5 anys. En cas de baixa d’algun dels integrants, es substituirà pel següent candidat de la zona. En cas de no haver-n’hi, es tornaran a realitzar eleccions.

Règim de funcionament

La Comissió es reunirà almenys un cop per any mitjançant convocatòria per part de l’Ajuntament. Les convocatòries es faran mitjançant correu electrònic almenys amb 7 dies naturals d’antelació, adjuntant l’ordre del dia.

La Comissió es convocarà de forma extraordinària pel president/a.

CAPÍTOL VI.- RÈGIM SANCIONADOR

ARTICLE 20. Marc legal

D’acord amb l’article 237 de la Llei 2/2003, de 28 d'abril, pel qual s'aprova el Text Refós de la Llei Municipal i de Règim Local de Catalunya, i l’article 21-1N de la Llei 57/2003, de 16 de desembre, de mesures per la modernització del govern local que ha modificat article de la Llei 7/1985, de 2 d'abril reguladora de les Bases de Règim Local, correspon a l’Alcaldia la imposició de les sancions o per delegació, quan s’escaigui, al Regidor Delegat respectiu, prèvia instrucció de l’oportú expedient i amb audiència de l’interessat abans de l’efectivitat de la resolució.

El procediment establert en les sancions que s'imposin, estaran subjectes a la regulació del Reial Decret 1398/1993, de 4 d’agost, pel qual s’aprova el Reglament per a l’exercici de la potestat sancionadora i el Decret núm. 278/93 de 9 de novembre, sobre el Procediment Sancionador d’Aplicació als àmbits de Competència de la Generalitat.

Es considera responsable, als efectes sancionadors previstos en aquest Reglament, el titular de l’autorització, fins i tot en el cas que la infracció sigui comesa per qualsevol altra persona que es trobi exercint la venda de manera ocasional.

Correspon a l’alcalde o alcaldessa o regidor/a en qui delegui, la competència per imposar les sancions que preveu aquest Ordenança, prèvia tramitació del corresponent expedient sancionador, d’acord amb el previst en la normativa vigent en matèria de potestat sancionadora i en aquesta Ordenança.

Correspon a la Generalitat de Catalunya, mitjançant la direcció general competent en comerç exercir les competències sancionadores en matèria de venda no sedentària, en els supòsits que una llei estableixi l’esmentada competència de la Generalitat.

L’alcalde/essa, exercirà les competències sancionadores en matèria de salut pública i/o consum, d’acord amb el previst en la seva normativa específica, i en qualsevol cas, en els següents supòsits:

1. No tenir a disposició del públic els fulls oficials de reclamació, queixa i denúncia i el rètol anunciador
2. No exhibir els preus de venda al públic de les mercaderies.
3. No proporcionar tiquet de compra, factura o comprovant de venda.
4. L’ incompliment dels requisits higiènic- sanitaris i de les obligacions o prohibicions d’altres normes sanitàries.

Les infraccions podran ser de caràcter lleu, greu i molt greu.

ARTICLE 21. Infraccions

La graduació de les faltes, es realitzarà d’acord a l’ordre següent:

1.- Es qualificarà com a faltes lleus, les següents:

a) No tenir a disposició dels zeladors del mercat o agents de l’autoritat la llicència i altres documents que emparin l’exercici de la venda ambulant.

b) No col·locar en lloc visible o en males condicions l’identificador de la llicència municipal.

c) Estar malmeses les instal·lacions i elements materials del lloc de venda.

d) Provocar discussions, ofendre a altres venedors, als visitants del mercat, al personal encarregat del mercat o qualsevol autoritat municipal.

e) Emetre crits o sorolls molestos per al públic en general.

f) Practicar la venda sense indicar el preu dels productes.

g) Realitzar operacions de pesada i mesura fora de la vista del públic.

h) La negligència en el correcte dipòsit dels residus i productes provinents de l’activitat.

i) No netejar el lloc de venda i el seu entorn, durant la activitat i un cop finalitzat el mercat o no dipositar el rebuig en bosses durant la jornada de venda.

j) Abandonar deixalles de qualsevol tipus fora dels contenidors o dels espais habilitats per a aquesta finalitat.

k) Desplaçar o modificar el mobiliari urbà públic

l) Malmetre les voreres, les instal·lacions d’enllumenat, l’arbrat, els jardins o qualsevol tipus d’element o mobiliari urbà de la via pública.

m) Vendre altres articles que no siguin autoritzats per la llicència.

n) L’ incompliment dels horaris de descàrrega, venda i desmuntatge de les parades.

o) Modificar la configuració, grandària i ocupació dels llocs de venda sense autorització, o sense ajustar-se a les condicions de l’autorització, o exposant les mercaderies fora del lloc assignat, així com dificultar el pas de vianants a habitatges o locals.

p) Ocupar una plaça diferent a la que està autoritzada.

q) Exercir l’activitat per persones que no siguin el titular o el suplent, excepte en els casos previstos en aquest Reglament.

r) No ocupar la parada sense previ avís a l’Ajuntament, excepte en cas de força major, durant un període superior a dos dies consecutius o tres alterns en un trimestre.

s) No tenir a disposició del públic els fulls oficials de reclamació.

t) Qualsevol altre incompliment de les obligacions que s'estableixin en aquestes normes o bé en d'altres disposicions legals i reglamentàries que incideixin supletòriament en la regulació d'aquest reglament, sempre que no siguin qualificades com a greus o molt greus.

u) L'incompliment de les condicions de les parades i de benestar animal que siguin tipificades com a infraccions lleus per la Llei de protecció dels animals.

v) L'incompliment de les condicions de les parades i dels productes alimentaris que siguin tipificades com a infraccions lleus per la Llei 18/2009 de Salut Pública

w) L'incompliment dels aspectes relacionats amb consum que siguin tipificats com a infraccions lleus pel Codi de Consum de Catalunya

2.- Es consideren faltes greus:

a) Haver estar sancionat per tres faltes lleus en un any.

c) Incompliment greu de les ordres que provinguin de l’Administració o dels seus representants.

d) La negativa o la resistència a subministrar dades o a facilitar la informació requerida pel personal autoritzat, amb vista al compliment de les funcions de informació, investigació i inspecció en les matèries objecte del present Reglament, com també el fet de subministrar informació inexacta.

e) Provocar baralles i escàndols o participar en alteracions de l’ordre públic.

f) La manca de les condicions higiènic sanitàries dels llocs de venda, dels manipuladors, dels vehicles de transport d’aliments així com dels productes i aliments posats disposició dels consumidors.

g) Defraudar o enganyar en la quantitat i qualitat dels generes venuts

h) L’ocupació o el dipòsit de materials en els espais previstos com a passos laterals entre parades.

i) L’actuació expressa que provoqui danys a béns públics o privats.

j) No ocupar la parada sense previ avís a l’Ajuntament, excepte en cas de força major, durant

un període superior a 4 dies consecutius o 6 alterns en un trimestre.

k) No lliurar les diferents fraccions dels residus en els espais que habiliti l’Ajuntament a tal efecte.

l) L'incompliment dels aspectes relacionats amb consum que siguin tipificats com a infraccions greus pel Codi de consum de Catalunya.

m) Tenir a la parada menors en edat d’escolaritat obligatòria realitzant tasques de venda.

n) La connivència amb la venda il·legal.

o) L'incompliment de les condicions de les parades i de benestar animal que siguin tipificades com a infraccions greus per la Llei de protecció dels animals.

p) L'incompliment de les condicions de les parades i dels productes alimentaris que siguin tipificades com a infraccions greus per la Llei 18/2009 de salut pública

3.- Es consideren faltes molt greus:

a) Haver estat sancionat per dos faltes greus en un any.

b) El traspàs, sots-arrendament o cessió de lloc, sense comptar amb la deguda autorització municipal, i la transmissió de l’autorització sense complir els requisits d’aquest Reglament.

c) Qualsevol tipus d’amenaça o agressió a l’autoritat municipal o personal encarregat del mercat.

d) La instal·lació de llocs de venda i/o exercir la venda sense llicència.

e) No atendre les directrius del Pla d’Emergència en el cas que aquest s’activés.

f) L'incompliment de les condicions de les parades i de benestar animal que siguin tipificades com a infraccions molt greus per la Llei de protecció dels animals.

g) L'incompliment de les condicions de les parades i dels productes alimentaris que siguin tipificades com a infraccions molt greus per la Llei 18/2009 de salut pública

h) L'incompliment dels aspectes relacionats amb consum que siguin tipificats com a infraccions molt greus pel Codi de Consum de Catalunya

i) L’absència injustificada del lloc reservat al mercat sense la deguda justificació i comunicació a l’Ajuntament per un temps de 6 dies seguits o 8 alterns en un mateix trimestre. S’exclou el període normal de vacances, que també ha de comunicar-se per escrit.

j) El no pagament de drets i taxes per l'ocupació de la parada que correspongui

ARTICLE 22. Sancions

Com a conseqüència de les infraccions a les quals es refereix l’article anterior i d’acord amb allò que estableix l’article 141 de la Llei 7/1985 de 2 d’abril, Reguladora de les Bases del Règim Local, qualsevol infracció es podrà sancionar de la forma següent:

a) Per les faltes lleus:

1. Advertiment, i

2. Multa fins a 300,- €

b) Per les faltes Greus:

1. Suspensió temporal de la llicència per un termini d’un dia de mercat a 4 dies de mercat, i

2. Multa de 300,01 a 1000,- €

c) Per les faltes molt greus:

1. Suspensió temporal de la llicència per 5 dies de mercat fins a 24 dies de mercat, o

Extinció de l’autorització per exercir l’activitat, i

2. Multa de 1000,01 a 3000,- €.

Es poden imposar aquestes sancions sens perjudici d’altres mesures complementàries i cautelars com:

– La intervenció i decomís dels productes exhibits, com a acció de cautela i prevenció de riscos a la salut de les persones,

– El cessament immediat de l’activitat de venda no sedentària quan s’exerceixi sense disposar de la preceptiva autorització,

– La revocació automàtica de l’autorització i la suspensió cautelar de la mateixa per faltes molt greus.

– La imposició de multes coercitives en els casos en que la normativa ho prevegui.

ARTICLE 23. Graduació

L’aplicació de la sanció es gradua tenint en compte les circumstàncies següents:

– L’esmena dels defectes derivats de l’incompliment d’aquestes normes, sempre que d’aquest incompliment no s’hagin derivat perjudicis directes a tercers.

– La reincidència quan no sigui determinant de la infracció.

– El grau d’intencionalitat.

– El nombre de consumidors i usuaris afectats.

– La quantia del benefici il·lícit.

– El volum de vendes.

– La situació de predomini de l’infractor al mercat.

– La gravetat dels efectes socioeconòmics o higiènic-sanitaris que hagi produït la comissió de la infracció

A efectes de la reincidència no s’hi computen els antecedents infractors cancel·lats.

ARTICLE 24. Prescripció d’infraccions i sancions.

1. Les infraccions molt greus prescriuen als tres anys; les greus als dos anys i les lleus als sis mesos. Aquests terminis es compten a partir de la comissió del fet o de l’acabament del període de comissió si es tracta d’infraccions continuades.

2. Les sancions prescriuran quan hagin transcorregut els mateixos terminis de l’apartat anterior, llevat de les lleus en les quals el termini és d’un any, els quals comencen a comptat de l’endemà del dia en què s’hagi complert la resolució sancionadora.

ARTICLE 25. Recursos

Contra les disposicions o instruccions que en matèria de la seva competència dicti el personal de l’Administració, podrà reclamar-se davant l’Alcaldia que resolgui el que calgui, igual reclamació podrà interposar-se contra qualsevol ordre, instrucció o situació de fet que no tingui la categoria o qualificació d’acte administratiu.

Contra els actes administratius, podran exercitar-se els recursos administratius o jurisdiccionals previstos en les disposicions vigents.

DISPOSICIONS ADDICIONALS

Primera. En tot allò no previst en aquesta Ordenança, s’aplicaran les normes de règim local, el Text refós de la llei sobre comerç interior, aprovat pel Decret legislatiu 1/1993, de 9 de març, sobre comerç interior, modificada per la Llei 7/2011, de 27 de juliol, de mesures fiscals i financeres, així com la Llei 33/2003, de 23 de novembre, patrimoni de les administracions públiques

Segona. Els preceptes d’aquesta Ordenança que, per raons sistemàtiques reprodueixin aspectes de la legislació vigent i altres normes de desenvolupament, i els que incloguin remissions a preceptes d’aquesta, s’entendran automàticament modificats o substituïts en el moment en què es produeixi la modificació dels preceptes legals i reglamentaris de què porten causa.

DISPOSICIÓ TRANSITÒRIA

PRIMERA

Les autoritzacions per a exercir la venda no sedentària atorgades abans de l'entrada en vigor del Decret legislatiu 3/2010, del 5 d'octubre, per a l'adequació de normes amb rang de llei a la Directiva 2006/123/CE del Parlament i del Consell, del 12 de desembre de 2006, relativa als serveis en el mercat interior, resten automàticament prorrogades per un període de quinze anys, a comptar de l'entrada en vigor del decret legislatiu esmentat; és a dir fins el 7 d'octubre de 2025 i són prorrogables, de manera expressa, per períodes similars.

SEGONA

Les autoritzacions per a exercir la venda no sedentària atorgades després de l'entrada en vigor del Decret legislatiu 3/2010, del 5 d'octubre, per a l'adequació de normes amb rang de llei a la Directiva 2006/123/CE del Parlament i del Consell, del 12 de desembre de 2006, relativa als serveis en el mercat interior, i abans de l'entrada en vigor de la Disposició Transitòria Tercera de la Llei 7/2011, de 27 de juliol, s'entenen concedides per un període de quinze anys; és a dir les concedides entre el 7 d'octubre de 2010 i el 30 de juliol de 2011.

DISPOSICIÓ DEROGATÒRIA

Amb l’entrada en vigor d’aquesta Ordenança, queda derogada l’anterior així com qualsevol disposició dictada per l’Administració posteriorment i que s’oposi a aquesta ordenança.

DISPOSICIÓ FINAL

La present Ordenança entrarà en vigor una vegada aprovat definitivament i publicat el seu text íntegre en el Butlletí Oficial de la Província, quan hagi transcorregut el termini que preveu l'article 65.2 i 70.2 de la Llei 7/1986, de 2 d'abril, reguladora de les Bases del Règim Local.

ANNEX I. NOMBRE DE PARADES SEGONS SECTOR COMERCIAL I MERCAT (Octubre2016)

1. MERCAT DELS DIUMENGES

|  |  |  |
| --- | --- | --- |
| SECTOR COMERCIAL | NOMBRE DE PARADES | PERCENTATGE |
| Quotidià alimentari | 29 | 16,20 % |
| Quotidià no alimentari | 3 | 1,68 % |
| Equipament a la persona | 118 | 65,92 % |
| Equipament a la llar | 21 | 11,73 % |
| Lleure i cultura | 3 | 1,68 % |
| Altres | 5 | 2,79 % |
| TOTAL | 179 |  |

**Intervencions**

El Sr. Francisco Garcia del grup PSC: Com ja es va explicar a la comissió informativa i a la comissió d’estudi de l’ordenança, des de la Diputació se’ns va fer arribar als ajuntaments una ordenança tipus, que un cop comparada amb la nostra i vistes les diferències observades, es va decidir adequar-la modificant els aspectes que a la nostra no teníem contemplats. Després de passar per la comissió d’estudi que ha resolt les propostes i els suggeriments presentats, es proposa al ple per a la seva aprovació.

El Sr. Joan B. Rubio del grup CIU: Trobem que està correcte, s’han fet les modificacions que faltaven.

El Sr. Jordi Salguero del grup PA-CUP: Nosaltres vam fer unes aportacions a la comissió informativa que constaven de fer uns beneficis per atraure paradistes de producte ecològic i de proximitat, suposo que queden recollides de cara a les noves ordenances. Després, revisant els punts, vam veure que el punt 29, potser és una mica absurd, però creiem que la base del mercat és un mercat en que tots els venedors exposen els seus productes i crec que la gràcia del mercat és precisament que els venedors són els que criden i s’escolta aquest soroll. El fet de prohibir-ho, em sembla una mica estrany, perquè se sap que no es complirà.

La Sra. M. Filomena Martínez del grup PSC: El problema és que tu passes una vegada i no passa res, però els que estan allà 5h ...

El Sr. Francisco Garcia del grup PSC: Si ho tens contemplat, els podràs avisar. Si no ho tens, no podràs. Ja estava a l’anterior reglament, no s’ha incorporat

El Sr. Jordi Salguero del grup PA-CUP: Però em sobta perquè quan camines pel mercat és la vida del mercat.

El Sr. Francisco Garcia del grup PSC: Tu pots parlar, aquí diu que crides en veu alta, no vol dir que estiguis venent a un euro... és una mica la balança, del to...

La Sra. Amanda Gallego del grup PA-CUP: Però lo normal és que tu vagis pel mig d’un mercat i el paradista vulgui cridar l’atenció de la gent que passi i si estic ofertant mitjons a un euro, cridaré mitjons a un euro, i l’altre dirà que té sabates i l’altre peix

El Sr. Francisco Garcia del grup PSC: Però si això no estigues, cada parada podria posar uns altaveus

La Sra. Amanda Gallego del grup PA-CUP: Amb el tema dels altaveus ho entenem, però amb la crida dels articles...

El Sr. Francisco Garcia del grup PSC: És tenir una mesura que tu puguis dir NO en un moment donat, perquè si no ho tens, et poden dir mira, no tens al teu reglament res que em prohibeixi que cridi.

La Sra. Amanda Gallego del grup PA-CUP: de vegades es fan els ulls grossos, només és que si hi ha algun moment que sobre passaríem la situació és quan se’ls pot advertir

El Sr. Francisco Garcia del grup PSC: Exacte

La Sra. Alcaldessa Imma Ferret: Està pensat en aquest sentit, és evident que el mercat, ho veiem quan hi anem, que hi ha la crida de l’oferta del producte, però ha d’haver-hi una limitació, per si el del costat cada mig minut ho està fent, potser pot ser molest. Que hi hagi alguna mena d’eina.

El Sr. Francisco Garcia del grup PSC: A mi se m’ha queixat un paradista d’un altre.

La Sra. Amanda Gallego del grup PA-CUP: Ho entenem perfectament, que deu ser el paradista del costat

**Votació**

**La proposta d’acord és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**12. PROPOSTA DE RESOLUCIÓ DEL GRUP MUNICIPAL “POBLE ACTIU - CANDIDATURA D’UNITAT POPULAR i ESQUERRA REPUBLICANA DE CATALUNYA DEMANANT AL GOVERN MUNICIPAL QUE INSTI A LA SECRETÀRIA MªVICTÒRIA RIPOLLÈS A RETORNAR ELS DINERS EMPRATS EN LA SEVA DEFENSA A LES ARQUES MUNICIPALS.**

La segona setmana d’aquest mes de maig l'Audiència Provincial de Barcelona ha confirmat la sentència que condemna l'exalcalde **Jordi Girona**  i a la secretària municipal Mª Victòria Ripollès a nou anys **i a cinc anys i sis mesos d'inhabilitació respectivament,**  per a qualsevol feina o exercir un càrrec públic per un delicte continuat de prevaricació.

Dita sentencia, recordem, ferma, de l’Audiència Provincial de Barcelona confirma així els delictes i penes dictades el passat octubre pel jutjat penal número 3 de Vilanova i la Geltrú. En aquell moment, l’arquitecte Josep Soler i l’aparellador Miquel Cols van acceptar els delictes i, per tant, les penes a complir. Tanmateix, l’exalcalde Jordi Girona i la fins ara secretària Mª Victòria Ripollès van optar per recórrer-la. L'actual sentència desestima ambdós recursos. Alhora, la causa a la Sra. Mª Victòria Ripollès retorna al jutjat número 3 de Vilanova per investigar si hi havia una possible comissió d’un delicte de falsedat documental.

Les costes de la defensa de la secretària han estat assumides per l'ajuntament de Santa Margarida i Els Monjos tot i la disconformitat de tots els grups municipals de l'oposició. El govern municipal del PSC, sempre ho ha argumentat al·ludint a la presumpció d’innocència dels encausats i al fet que ho farien per qualsevol treballador/a de la Casa de la Vila.

És per tot això fins ara esmentat que el grup municipal Poble Actiu-CUP i el grup municipal Esquerra Republicana de Catalunya

proposenal Ple de l'ajuntament de Santa Margarida i Els Monjos els següents,

ACORDS:

1 – Demanar al govern municipal que insti a la fins ara secretària Mª Victòria Ripollès que retorni els diners emprats, en la quantia que correspongui, en la seva defensa a les arques municipals.

2 - Fer públic als mitjans de comunicació locals la sentència condemnatòria a l'exalcalde i la secretària municipal com un exercici de transparència i el retorn dels diners per part de la secretària.

3 - Fer públiques als mitjans de comunicació locals les factures pagades des del govern municipal per a la defensa de la secretària.

4 – Que el govern municipal encarregui a la Diputació de Barcelona una auditoria interna per deixar fora de dubte que hi hagi hagut aquesta falsificació documental, causa encara oberta contra la fins ara secretària Ma Victòria Ripollès.

**Intervencions**

La Sra. Amanda Gallego del grup PA-CUP: (llegeix la moció). Comentar que a la tardor, tant bon punt va arribar la sentència des del jutjat penal 3 de Vilanova, l’equip de govern va fer un comunicat en el qual deia en funció de tot l’ajuntament, una nota de premsa. En aquests moments no hem vist cap comunicat, cap nota de premsa ni cap posicionament de l’equip de govern. També preguntaríem a que és degut.

La Sra. Alcaldessa Imma Ferret: Aclarir que el coneixement d’aquesta sentència emesa per l’audiència provincial no l’hem rebut en cap moment de forma oficial a l’ajuntament. En tenim coneixement a través dels mitjans i a través dels procuradors i advocats dels encausats. Pel que em consta, els encausats encara tampoc tenen la notificació del jutjat resolent aquesta sentència en ferm. En aquest sentit dir això, no hem emès cap comunicat perquè no tenim la comunicació oficial que fa referència en aquest sentit i que tampoc no hi ha massa més a dir.

La Sra. Amanda Gallego del grup PA-CUP: Però a l’anterior tampoc hi havia la fermesa encara

La Sra. Alcaldessa Imma Ferret: Sí, tenia el fallo.

La Sra. Amanda Gallego del grup PA-CUP: Però no hi havia la fermesa, perquè es quan es va poder fer el recurs. Segurament teníeu el fallo, ara potser no el teniu però el sabeu.

La Sra. Alcaldessa Imma Ferret: Només volia aclarir que oficialment la notificació no ha arribat encara a l’ajuntament.

El Sr. Joan B. Rubio del grup CIU: Aquí amb un acte públic, se’m va fer una pregunta des del públic on em deia que en quina part estàvem en aquest tema Convergència. Vaig dir que no hi havia sentència i que quan n’hi hagués una de ferma, exposaríem el tema del perquè ho podíem sol·licitar. Ara estem en un tema que ha sortit la sentència, està feta, però encara no ha arribat la notificació. Tot i amb això, estarem d’acord que si la sentència ferma com realment es creu que és i és obligatori que la secretària torni els diners a la caixa de l’ajuntament, des de Convergència ara si podem defensar que la secretària torni els diners a la caixa de l’ajuntament. Per tant, estarem d’acord amb la moció que es faci el retorn dels diners a la caixa.

El Sr. Josep Arasa del grup ERC: Malgrat que no coneixen la sentència el que és cert és que la secretària Victòria Ripollès no està treballant en aquests moments a la casa. Quina és la situació laboral i administrativa en la qual està la secretària, doncs?

La Sra. Alcaldessa Imma Ferret: En el moment que el seu procurador i el seu advocat li van trucar dient que tenien coneixement que s’havia resolt l’audiència provincial, ella va proposar i penso que amb bon criteri, que ja no signaria més documents i en el període d’impàs en que aquesta notificació arribés oficialment a l’ajuntament, proposava agafar-se uns dies de vacances, d’assumptes propis, i d’aquesta manera vam procedir a comunicar-ho a la delegació general de l’administració local, per poder anomenar de forma accidental a la Sra. Purificación Sánchez, que fa les funcions de secretària accidental en tant que estem en aquest període de que oficialment no podem procedir a fer res més però que entenem que és ètic, al menys, que amb el bon criteri que sempre ha tingut, que no vulgui signar ja més documents.

El Sr. Josep Arasa del grup ERC: Sí, però aquí no se’ns està contestant quina és la situació laboral en la que està aquesta senyora en aquests moments.

La Sra. Alcaldessa Imma Ferret: Ara està causant una baixa laboral per IT.

El Sr. Josep Arasa del grup ERC: Està malalta, doncs?

La Sra. Alcaldessa Imma Ferret: Sí.

El Sr. Josep Arasa del grup ERC: D’acord. A l’audiència pública del mes de novembre, és sorprenent que estigui malalta justament quan es coneix la sentència. A l’audiència pública del mes de novembre i al ple del mes de desembre ens van dir que existeix una pòlissa d’assegurança per la defensa dels càrrecs electes i alts càrrecs. Ens van dir textualment, ho hem llegit a les actes, que això era per l’arquitecte, l’enginyer, la secretària, intervenció... perquè es van destinar 8.000€ per pagar específicament els advocats de la secretària quan aquesta pòlissa existia?

La Sra. Alcaldessa Imma Ferret: Aquesta pòlissa va existir després que ja havíem contractat la defensa jurídica de la treballadora.

El Sr. Josep Arasa del grup ERC: O sigui que ja existia?

La Sra. Alcaldessa Imma Ferret: No. La pòlissa va ser posterior a la contractació de la defensa jurídica, amb lo qual no vam poder fer ús de la pòlissa.

El Sr. Josep Arasa del grup ERC: No es va pagar, doncs, l’apel·lació de la sentencia?

La Sra. Alcaldessa Imma Ferret: L’apel·lació de la sentència es va pagar, però no des de la pòlissa. En tot cas això la Sr. Secretària accidental ho pot corroborar, però tinc entès que no es va fer servir la pòlissa perquè en el moment que s’havia de fer el pagament no s’havia subscrit.

El Sr. Josep Arasa del grup ERC: Recordo que al mes de novembre i al mes de desembre ja ens van dir que existia aquesta pòlissa i que l’apel·lació va ser posterior

La Sra. Alcaldessa Imma Ferret: L’apel·lació no recordo quan va ser, però no es va fer servir la pòlissa.

El Sr. Josep Arasa del grup ERC: I perquè? Això és el que estem preguntant. Perquè no es va fer servir la pòlissa?

La Sra. Alcaldessa Imma Ferret: Perquè en aquell moment no estava subscrita.

El Sr. Josep Arasa del grup ERC: però si es va fer al mes de novembre i desembre, que consta en acta que ens van dir que existia aquesta pòlissa i és amb posterioritat. Perquè es van malbaratar aquests 8000€?

La Sra. Alcaldessa Imma Ferret: En qualsevol cas, els diners es van pagar, si no van ser del fons de la pòlissa va ser de les partides destinades a defensa jurídica de l’ajuntament. Els diners van ser emesos per la defensa jurídica.

El Sr. Josep Arasa del grup ERC: Perquè no es va fer servir la pòlissa? Quina va ser la motivació per la qual no es va fer sevir la pòlissa que altrament estem pagant?

La Sra. Alcaldessa Imma Ferret: No estava... va ser l’impàs de la contractació i es va fer avinent que s’havia de fer la defensa jurídica i entenc que no es va fer servir la pòlissa. Sé que no es va fer servir la pòlissa i es va fer el pagament

El Sr. Josep Arasa del grup ERC: Quan es parla de prevaricació EN la sentència, primer a la provisional i ara a la definitiva, voldríem saber a quin fet concret fa referència, tant per l’ex-alcalde com per la secretària.

La Sra. Alcaldessa Imma Ferret: La prevaricació?

El Sr. Josep Arasa del grup ERC: Sí

La Sra. Alcaldessa Imma Ferret: Jo ara en aquests moments no tinc el fallo de la sentència aquí sobre

El Sr. Josep Arasa del grup ERC: Voldria que es fes constar en acta que li ofereixo en el secretari el fallo i la sentència.

La Sra. Alcaldessa Imma Ferret: En qualsevol cas, si ho teniu a mà, ho podeu llegir directament.

El Sr. Josep Arasa del grup ERC: Sí, però voldríem saber per quin delicte reconeix aquest fet de prevaricació. Prevaricació és un delicte que es comet quan una autoritat, en aquest cas un alcalde o un funcionari, en aquest cas una secretària, dicta una resolució arbitrària. Quina és aquesta resolució arbitrària en un assumpte administratiu? Si l’alcaldia no coneix això és que probablement l’administració no es porta massa correctament.

La Sra. Alcaldessa Imma Ferret: Són termes jurídics i en aquest cas pot llegir la sentència. Jo no tinc coneixements jurídics.

El Sr. Interventor: Que t’ho has de mirar amb calma. Vostè em sembla que està demanant un dictamen exprés.

El Sr. Josep Arasa del grup ERC: Jo no estic demanant cap dictamen. Jo estic demanant quin reconeixement de fet hi va haver i quina irregularitat es va agafar i es va constatar per la qual hi va haver una acusació i una sentència de prevaricació.

El Sr. Interventor: Vostè se l’ha llegit i se l’ha mirat?

El Sr. Josep Arasa del grup ERC: Sí, però tècnicament no té res a veure una sentència amb la pregunta de gestió administrativa que estic fent

La Sra. Alcaldessa Imma Ferret: M’esteu demanat què diu la sentència en tant que diu el fallo.

El Sr. Josep Arasa del grup ERC: No, estic demanant per quin fet concret l’alcaldia coneix que es va agafar i sentenciar unes persones vinculades amb aquest consistori per prevaricació

La Sra. Alcaldessa Imma Ferret: Entenc que era per unes contractacions que no estaven ben fetes.

El Sr. Josep Arasa del grup ERC: Contractacions irregulars, correcte. En principi no tenim res més que dir.

El Sr. J. Oriol Torrents del grup PSC: Anant al tema que és la proposta de resolució, quan diem que els costos de la defensa de la secretària han estat assumides per l’ajuntament de Santa Margarida i els Monjos tot i la disconformitat de tots els grups de l’oposició, el grup municipal del PSC sempre ha argumentat al·ludint a la presumpció d’innocència dels encausats i al fet que ho faríem per qualsevol treballador de la casa de la vila. A més a més, és com obligatori. D’entrada, fins que no hi ha la sentència, tothom té la presumpció d’innocència i és obligatori

La Sra. Alcaldessa Imma Ferret: És un dret.

El Sr. J. Oriol Torrents del grup PSC: Ells tenen dret a que nosaltres ens fem càrrec de la seva defensa. No és només una voluntat mentre hi hagi la presumpció d’innocència sinó que ells tenen dret i nosaltres com a persones de voluntat d’esquerra que sempre volem estar al costat del treballador, ells tenen com a treballadors tenen el dret a tenir aquesta defensa. Només era puntualitzar això. Pel que fa al punt 4, que el govern municipal encarregui a la Diputació de Barcelona una auditoria interna per deixar fora de dubte que hi hagi hagut aquesta falsificació documental que la causa encara oberta contra la secretària. Ho podem demanar però en tot cas, més aviat pensem que Diputació, amb un tema que està obert judicialment, vulgui fer algun dictamen o donar la seva opinió. Ho demanem però entenem que potser no voldran entrar-hi per ser un tema que encara està obert als tribunals, potser la Diputació no vol entrar-ho. Imaginem que Diputació diu una cosa i després hi ha una sentència al revés, no sé fins a quin punt es voldran mullar o es voldran comprometre.

La Sra. Amanda Gallego del grup PA-CUP: Et puc anar responent els punts, perquè així sinó després serà més caos. Nosaltres vam dir la Diputació perquè creiem que era un ens neutre. Si no és la diputació, qualsevol ens neutre que pugui dur a cap això, més que res perquè ho faci. Era la Diputació perquè era el que vam creure que podia fer-ho. Si la Diputació es nega a fer- ho perquè creu que encara s’està judicialitzant aquest camp, doncs qualsevol altre que pugui fer-ho, no passaria res

El Sr. J. Oriol Torrents del grup PSC: En qualsevol cas, anant més al fons, també pensem que no som, com s’ha manifestat aquí, potser no som els únics que confonem ajuntament amb grup del PSC, equip de govern i tal, perquè si aquesta moció s’aprova, demanar al govern municipal del PSC, llavors nosaltres ens demanem a nosaltres mateixos? En canvi al punt primer, demanar al govern municipal, queda una mica estrany, no? O demanem a l’ajuntament com a tal o a l’equip de govern... això per un costat. Per altra, volíem proposar unes petites modificacions. Sobre tot en el punt primer, que diu demanar al govern municipal del PSC que insti a la fins ara secretària que retorni els diners invertits en la seva defensa a les arques municipals. Nosaltres estaríem d’acord, hi ha una sentència, per tant se li ha de reclamar el retorn d’aquests diners, però els diners invertits ho canviaríem pels diners emprats perquè invertir s’entén d’una altra manera, una inversió és una cosa a la que tu trauràs un possible rendiment. Afegiríem, els diners emprats a la quantitat que correspongui a les arques municipals. Pensem que és més correcte i tots estem d’acord que encara que no tinguem la sentència in situ sobre la taula... si ho veieu bé és la nostra proposta.

La Sra. Amanda Gallego del grup PA-CUP: Només seria aquesta modificació o n’hi ha alguna més?

El Sr. J. Oriol Torrents del grup PSC: En el punt tercer també on fica PSC... és igual, és que som el govern del PSC, no passa res

La Sra. Amanda Gallego del grup PA-CUP: Si vols també trèiem del PSC i deixem al govern municipal

El Sr. J. Oriol Torrents del grup PSC: És l’ajuntament

La Sra. Amanda Gallego del grup PA-CUP: Si, però com nosaltres la bicefàlia aquesta de què és l’ajuntament i què és el govern, ho volíem deixar clar.

El Sr. J. Oriol Torrents del grup PSC: Si recordes he començat per aquí, però per sort o per desgràcia no ens passa només a nosaltres, és un tema recorrent que passa aquí, passa a la Generalitat i a molt llocs.

La Sra. Amanda Gallego del grup PA-CUP: D’acord, doncs llegim els punts com queden. En el punt 1: Demanar al govern municipal que insti a la fins ara secretària Mª Victòria Ripollès que retorni els diners emprats, en la quantia que correspongui, en la seva defensa a les arques municipals. I en el punt tres: Fer públiques als mitjans de comunicació locals les factures pagades des del govern municipal per a la defensa de la secretària. I en el quatre, dèiem que enlloc de Diputació, posem un organisme neutre o posem la Diputació

La Sra. Alcaldessa Imma Ferret: La Diputació com a entitat ens fa el suport jurídic i tècnics i penso que és qui correspon.

El Sr. J. Oriol Torrents del grup PSC: Jo al que em referia és que potser ells tiraran pilotes fora

La Sra. Alcaldessa Imma Ferret: En qualsevol cas, quan ens ho diguin.

El Sr. Josep Arasa del grup ERC: Nosaltres creiem imprescindible la qüestió aquesta d’una auditoria interna i més quan ja se’ns reconeix que hi ha hagut unes contractacions irregulars. Demanaríem davant d’això poder signar aquesta proposta de resolució.

**Votació**

**La proposta d’acord amb les esmenes realitzades és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**13. MOCIÓ PRESENTADA PEL GRUP MUNICIPAL “POBLE ACTIU- CANDIDATURA D’UNITAT POPULAR DE REBUIG ALS PRESSUPOSTOS GENERALS D'ESTAT 2017.**

**Exposició de motius**

Des que es van aprovar les normes de gobernanza de la Unió Europea (UE) els comptes del regne d'Espanya, són supervisades per Brussel·les i la Troica. La norma fonamental és “el sostre de despesa”, què és el topall que s'aplicarà en inversió pública, social i serveis del benestar. Afecta plenament als Ajuntaments i l'objectiu és complir amb les polítiques d'austeritat que la Troica imposa.

Als ajuntaments tot es complica més per la llei Montoro i la d'estabilitat pressupostària, agreujat tot això, pels plans de finançament i refinançament local, que amb l'excusa de sanejar els comptes locals i satisfer els petits deutes a proveïdors locals, estan en realitat servint per abonar diners a les grans empreses contractistes de serveis públics locals i a carregar d'interessos i deute als ajuntaments a fi de fer negoci els grans bancs privats especialment. Els pressupostos en realitat, a més d'acabar amb l'austeritat, haguessin de contenir un pla de refinançament local públic i just.

El projecte de Pressupostos Generals de l'Estat per 2017 inclou nous obstacles a les municipalitzacions de serveis públics per part dels Ajuntaments actualment externalitzats. En la seva disposició addicional vint-i-setena, s'estableix que cap administració pública podrà incorporar en qualitat d'empleat públic als treballadors de les contractistes de concessions d'obres o serveis "quan els contractes s'extingeixin pel seu compliment, per la seva resolució inclòs el rescat, o si s'adopta el segrest o intervenció del servei". També s'aplicarà aquesta restricció al personal laboral que treballi per a societats mercantils públiques, fundacions públiques, consorcis o un altre tipus de societats integrades en l'administració.

La disposició també estableix que en aquells casos en els quals, en compliment d'una sentència judicial, o prèvia tramitació d'un procediment en el qual es garanteixin els principis d'igualtat, mèrit i capacitat, els treballadors de contractes privades que s'incorporin a l'administració es comptabilitzaran com a personal de nou ingrés del còmput de la taxa de reposició, quedant subjecte als límits que estableix la Llei de Pressupostos Generals de l'Estat.

Tot el projecte lamina l'autonomia municipal en un nou intent del govern de l'Estat Espanyol de recentralitzar les competències en clau espanyola.

**Acord**
L'ajuntament de Santa Margarida i els Monjos acorda notificar a la presidència del Govern de l'Estat Espanyol i les Corts Generals, remetent-li-ho a cadascun dels grups parlamentaris de Congrés i Senat, els següents acords:

1. Manifestar el rebuig als pressupostos generals de l'estat basats en l'austeritat, la pobresa salarial, les retallades en pensions i serveis públics i la inclusió d'obstacles per dur a terme municipalitzacions dels serveis públics.

2 Manifestar la nostra oposició a la llei Montoro i a la constant agressió contra l'autonomia local i les obligacions imposades als ajuntaments tendents a privatitzar les seves funcions i ser finançadors obligats de negocis privats i bancs i a recentralitzar-les en clau Espanyola.

3. Eliminar totes les traves que impedeixen la remunicipalización dels serveis i el servei públic local. Les polítiques de privatització i els foscos contractes de prestació de serveis, tan sols han servit per encarir els serveis municipals i afavorir a grans empreses privades.

**Intervencions**

El Sr. Jordi Salguero del grup PA-CUP: La moció la presentem com a rebuig a l’aprovació dels pressupostos generals de l’estat, que va tindre lloc el passat dia 31. Bàsicament lo que volem constatar és que en totes aquestes directrius que venen des d’Europa, imposades per la Troika des de Brussel·les, en que limiten el sostre de despesa i continuaran permanentment, tot i que diuen fins i tot que tenim creixement, però les polítiques de sostre de despesa continuen igual. Per tant, a la pràctica estem continuant amb el mateix objectiu d’austeritat pels ajuntaments, blindar al màxim tot lo que és els pagaments a proveïdors i empreses privades, els crèdits i tot això. A més a més, amb els pressupostos es contempla uns plans de finançament especials i refinançament local que continua encara ara blindant aquestes empreses contractistes que a més a més a part d’ofegar els ajuntaments, només fan que engrandir els negocis de grans empreses multiserveis que surten per tot arreu. Davant d’això, nosaltres presentem la moció de rebuig perquè creiem que aquesta dinàmica no pot seguir d’aquesta manera i creiem que no és l’alternativa perquè cada vegada s’està lapidant més lo que és les decisions polítiques municipals, que creiem són molt importants i no que s’hagi de decidir tot des de dalt, amb unes directrius que no permeten gairebé ni moure’t. Per això nosaltres volem constatar i volem posar sobre la taula, els tres punt següents.

(LLEGEIX LA MOCIÓ)

El Sr. Joan B. Rubio del grup CIU: Donarem suport a la moció i creiem, així com l’altre dia a la comissió informativa vam discutir que portar una moció al ple que encara no estava aprovada, no estàvem massa d’acord, perquè no s’havia acceptat, l’endemà es van aprovar els pressupostos, per tant creiem que ara li podem donar suport a la moció i estarem d’acord en tots els punts.

El Sr. Josep Arasa del grup ERC: Donem la benvinguda a aquesta moció malgrat esperem i desitgem que duri poc temps.

El Sr. J. Oriol Torrents del grup PSC: Nosaltres també donarem suport a la moció. Tot el que sigui minvar recursos als ajuntaments, que són els que presten els serveis més pròxims als ciutadans, tot lo que sigui anar contra la sobirania municipal, pensem que no és positiu i nosaltres també ens volem afegir i votarem a favor d’aquesta moció. Tinc unes preguntes, però. Aquesta moció, la CUP l’està presentant a tots els ajuntaments? Si? I d’alguna manera presentar una moció contra algo és acceptar aquest algo?

El Sr. Jordi Salguero del grup PA-CUP: No, és per les imposicions que ens venen marcades, és no acceptar-les.

El Sr. J. Oriol Torrents del grup PSC: Hi estarem totalment d’acord, però enteneu el sentit de la pregunta, no? Si som el que som, pues no podem acceptar segons què. D’alguna manera si la CUP presenta aquesta moció és que accepta que hi ha un estat

La Sra. Amanda Gallego del grup PA-CUP: La CUP accepta que hi ha un estat opressor que envia directrius. Nosaltres tenim alcaldes i alcaldesses a diferents municipis i els hi venen marcades aquestes directrius. Per això, és una manera de rebuig per capa on ens fan anar.

El Sr. J. Oriol Torrents del grup PSC: estem totalment d’acord i no només els governs de la CUP sinó el nostre i tots els governs de Catalunya i molts pobles d’Espanya veuen minvats dia rere dia, les seves competències municipals, i pensem que això no ho hem de permetre i aquesta és una manera de presentar aquesta moció de rebuig als pressupostos generals de l’estat.

La Sra. Alcaldessa Imma Ferret: Des d’aquest ajuntament, mocions al respecte de molts atemptats de lo que és l’autonomia local s’han anat aprovant ja des del 2013, sobre tot des de quan es va aprovar aquesta llei que minva en moltes mesures, les competències que des de feia temps i que se li han anat atorgant al municipalisme, doncs amb la llei LRSAL, des de llavors aquest consistori ha anat aprovant mocions al respecte de tot aquesta legislació que mica en mica va minvant tota aquesta autonomia local que per altra banda estem obligats a prestar i volem prestar perquè som els que més a prop de la ciutadania estem i entenem que podem conèixer la realitat dels nostres veïns i veïnes en tant que podem donar-hi solució més immediatament, aquest serà també una moció sumada a totes les que ja aquest consistori ha anat presentant.

**Votació**

**La moció és aprovada** **per UNANIMITAT** amb 13 vots a favor (8 regidors del grup PSC, 2 del grup PA-CUP, 2 del grup ERC i 1 del grup CIU ) dels 13 regidors assistents a la sessió, dels 13 que constitueixen el ple municipal.

**14.- DONACIÓ DE COMPTES DECRETS D’ALCALDIA.**

El Ple pren coneixement dels decrets que ha dictat l’Alcaldia des de la darrera sessió de la plenària ordinària, així com la notificació d’aquest que correspon, i que en síntesis són:

Decret 19 de 21/04/17 de convocatòria ple mes d’abril.

Decret 20 de 24/04/2017 d’admesos i exclosos en la convocatòria d’una borsa de treball de tècnic de prospecció d’empresa.

Decret 21 de 28/04/2017 d’ampliació de jornada de la tècnica auxiliar en biblioteconomia en substitució d’una baixa per maternitat.

Decret 22 de 28/04/2017 de contractació d’una tècnica auxiliar en biblioteconomia del servei de Biblio@ccés per substituir una baixa per maternitat.

Decret 23 de 28/04/2017 de contractació d’una educadora de la Llar d’Infants per substitució d’una educadora que està de baixa.

Decret 24 de data 28/04/2017 de contractació d’una auxiliar administrativa per reforç de l’OAC.

Decret 25 de data 10/05/2017 de convocatòria de la Junta de Govern Local del dia 15 de maig de 2017.

Decret 26 de data 11/05/2017 de resolució d’al·legacions i d’aprovació definitiva de la llista d’admesos i exclosos en la convocatòria d’una borsa de treball de tècnic de prospecció d’empresa.

Decret 27 de data 12/05/2017 de nomenament d’una arquitecta municipal interina de la plantilla de personal funcionari de la Corporació.

Decret 28 de 17/05/2017 de convocatòria de la Junta de Govern Local del dia 22 de maig de 2017.

Decret 29 de data 24/05/2017 de contractació d’una auxiliar administrativa en substitució d’una baixa per IT i posterior baixa per maternitat.

Decret 30 de data 24/05/2017 de nomenament de dos agents de la Policia Local interins de la plantilla de personal funcionari de la Corporació.

Decret 31 de data 29/05/2017 d’aprovació de plusos i serveis extraordinaris.

Decret 32 de data 29/05/2017 d’assignació d’un complement específic per funcions de secretària accidental.

**15.- TORN OBERT DE PARAULA.**

El Sr. Josep Arasa del grup ERC: Quantes persones de l’ajuntament tenen mòbil a càrrec de l’entitat?

La Sra. Alcaldessa Imma Ferret: Mòbils a càrrec de l’ajuntament. Ho hauria de dir exactament. L’equip de govern en tenen.

El Sr. Josep Arasa del grup ERC: Doncs ja que ens ho hem de mirar, voldríem afegir a la pregunta, quines i la despesa que això ens suposa anualment.

La Sra. Alcaldessa Imma Ferret: Això us ho podem fer arribar exactament.

El Sr. Josep Arasa del grup ERC: El 14 de Maig, a Teià, un nen de 13 anys va morir en caure de la teulada d’una nau industrial abandonada. És un tema del qual hem parlat diferents vegades en aquesta casa, dels edificis ruïnosos. Quan comença un inventari i posterior declaració de ruïna dels edificis ruïnosos del municipi?

La Sra. Alcaldessa Imma Ferret: Un inventari i declaració de ruïna... dels edificis de propietat municipal?

El Sr. Josep Arasa del grup ERC: No, de propietat pública, perquè era una nau industrial, per exemple en aquest cas és responsabilitat municipal tots els edificis que estan ruïnosos, potser tenim moltes coses a dir.

La Sra. Alcaldessa Imma Ferret: En tot cas, em pot corregir des de secretaria i intervenció, però la responsabilitat municipal sobre edificis de propietat privada...

EL Sr. Interventor: És responsabilitat del propietari

El Sr. Josep Arasa del grup ERC: El del manteniment sí

El Sr. Interventor: En tot cas hi pot haver una activitat de l’ajuntament, però tractant-se d’una propietat privada, en tot cas instant a actuar i fent ordres d’execució.

El Sr. Josep Arasa del grup ERC: Hi pot haver una declaració d’edifici ruïnós per banda de l’ajuntament en aquell edifici privat

El Sr. Interventor: Però la responsabilitat és del propietari

La Sra. Alcaldessa Imma Ferret: Hi pot ser sempre i quan l’amenaça en via pública sigui imminent, els serveis tècnics emeten l’informe corresponent, el qual insta a la propietat a posar-hi remei

El Sr. Josep Arasa del grup ERC: En efecte. Davant d’això que sembla que tots estem d’acord que legalment això és obligatori, quan comencem aquest inventari i si s’escau, la posterior declaració de ruïna d’edificis industrials o inclús habitatges que tenim ruïnosos en el municipi?

La Sra. Alcaldessa Imma Ferret: La necessitat de l’inventari ve propiciada per alguna raó en especial?

El Sr. Josep Arasa del grup ERC: Per un exemple que volem no passi en aquest municipi. Que el 14 de maig a Teià un nen de 13 anys va morir en caure de la teulada d’una nau industrial. Podria haver estat Santa Margarida i els Monjos i llavors correríem tots a fer-ho.

La Sra. Alcaldessa Imma Ferret: Quan hi ha un edifici en ruïnes s’insta a la propietat. Fer un inventari dels edificis en ruïnes, en aquests moments, no entenem que sigui una necessitat imperiosa, en tant que al carrer hi som, tant tècnics com regidors, si es veu alguna anomalia en quant a amenaça en via pública, es fa avinent al servei corresponent, la notificació amb la propietat.

El Sr. Josep Arasa del grup ERC: Que s’està fent davant les notificacions que suposo que n’han rebut, per exemple la nau de la SEP que no està ni tant sols vallada, degut a aquestes actuacions que se’ns està dient que ha fet l’ajuntament i els tècnics?

La Sra. Alcaldessa Imma Ferret: Les actuacions al voltant d’aquesta nau que agraeixo hàgiu concretat sobre quin punt volíeu parlar

El Sr. Josep Arasa del grup ERC: no concreto en aquell punt, n’hi ha bastants més, és simplement un petit exemple

La Sra. Alcaldessa Imma Ferret: En quant a la SEP el regidor de governació pot dir les actuacions que s’hi poden haver fet.

El Sr. J. Oriol Torrents del grup PSC: Primer que per declarar en ruïna hi ha d’haver un informe tècnic que ho dictamini i en aquest cas, quan els tècnics i algú, qui sigui, detecta que hi ha un edifici en aquestes condicions, es va, es controla que tot estigui bé, les parets de carrega, etc. i s’emet un informe. Hem tingut un temps endarrere, ara n’hi ha un altre que més o menys està en curs i ja s’ha avisat a la propietat i en tot cas la SEP cada vegada que es veu algun moviment o alguna sitacio una mica estranya pues es va preguntar a veure què passa. En principi, tècnicament, tot i que pot semblar un edifici molt precari, en cap cas amenaça ruïna, els accessos estan tapats. Ara fa pocs dies hi va haver-hi treballant a dintre una maquinaria per fer un desbrossament i treure material que encara hi havia d’algun llogater anterior, i en tot cas no som coneixedors que aquest edifici, pot tenir mancances, les parets estan tapiades, però que amenaci ruïna en tot cas no és el cas. Entenem que estem parlant de que amenaça ruïna. No és que està precari o malmès. És un terme concret que s’ha de fer a través d’un dictamen tècnic que diu que aquest edifici amenaça ruïna. Llavors nosaltres ràpidament posem això en coneixement del propietari i haurà de prendre unes mesures que si no les pren, les haurem de prendre nosaltres de manera administrativa.

El Sr. Josep Arasa del grup ERC: Totalment d’acord. Agraeixo moltíssim la lliçó que se li ha donat a l’alcaldessa que fins ara no coneixia que això es podia fer

El Sr. J. Oriol Torrents del grup PSC: L’alcaldessa estic segur que ho sabia perfectament, però m’ha demanat que ho expliqués jo perquè la SEP era un tema que vam estar treballant ara fa uns dies i estic segur que ella coneix millor que jo tots aquests temes.

La Sra. Alcaldessa Imma Ferret: Aquesta alcaldessa coneix perfectament quin és el procediment que cal fer en el moment que es detecta una anomalia en via pública i sobre tot amenaça pels vianants.

El Sr. Josep Arasa del grup ERC: doncs les respostes no s’hi adeien massa. Aleshores, quan comencem a fer aquest inventari?

La Sra. Alcaldessa Imma Ferret: L’inventari es fa contínuament

El Sr. Josep Arasa del grup ERC: Perfecte. És a dir, tenim un llistat d’edificis ruïnosos al municipi

La Sra. Alcaldessa Imma Ferret: No.

El Sr. Josep Arasa del grup ERC: Com quedem?

La Sra. Alcaldessa Imma Ferret: Un inventari d’edificis que puguin ser malmesos contínuament es fa, en el sentit que els tècnics, en aquest cas de via pública, coneixen perfectament com està i si hi ha algun edifici que amenaça ruïna. I això és una feina que es fa al carrer, caminant, i veien com està el municipi. També hi ha veïns que ens ho notifiquen, potser perquè des de via pública de vegades no es veu tot, però hi ha veïns que ens ho notifiquen. Més enllà del que podem veure des de via pública, l’ajuntament no hi pot actuar, en tant que l’aportació ciutadana en aquest sentit moltes vegades és important. Però els tècnics i els agents, que són els que estan més hores al carrer, quan veuen una amenaça i risc per la via pública, en tant que pot haver-hi algun accident, fan arribar l’informe corresponent i a través de serveis tècnics es gestiona tot el requeriment a la propietat

El Sr. Josep Arasa del grup ERC: A veure, així tenim o no tenim aquesta relació d’edificis que amenacen ruïna?

El Sr. J. Oriol Torrents del grup PSC: Una relació

El Sr. Josep Arasa del grup ERC: Si no agrada la paraula inventari perquè sembla que és poc correcta, doncs la relació i si que sembla i que s’està utilitzant que aquesta relació ja hi és. Aleshores voldríem veure aquesta relació i tenir-la

El Sr. J. Oriol Torrents del grup PSC: Doncs ja està, només calia demanar-ho

El Sr. Josep Arasa del grup ERC: Doncs ja està demanat

El Sr. J. Oriol Torrents del grup PSC: Però no hi ha una relació o un inventari. Hi haurà aquest, dos, o un, no n’hi ha més en aquest moment

El Sr. Josep Arasa del grup ERC: Suficient. Les que hi hagi en aquests moments. Seguim amb preguntes. El 27 d’abril la junta de govern de la Diputació en el marc del catàleg de serveis del 2017 del pla xarxa de governs locals 2016-2019 va atorgar a l’ajuntament de Santa Margarida i els Monjos 24.782€ per la dinamització del mercat de treball en clau de competències. En què es concreta aquesta despesa?

La Sra. Alcaldessa Imma Ferret: Aquesta despesa va referida al servei local d’ocupació, en tant que la gestió que es realitza i es desenvolupa amb totes les activitats que es fan anuals.

El Sr. Josep Arasa del grup ERC: Quines? En què? Si no ho tenim avui, ens agradaria tenir-ho en el proper ple, tal com marca la llei, de quines són les despeses que ens porten 24.782€ més l’aportació corresponent de l’ajuntament, en què es gasten aquests diners.,

La Sra. Alcaldessa Imma Ferret: Tal com us vaig dir a l’anterior ple, farem una visita, reunió, amb el servei local d’ocupació per tal que conegueu a fons quina és l’activitat que s’hi dur a terme, que és molta, i si no ho hem fet abans és perquè hem esperat a tenir la contractació de la nova prospectora d’empresa i així podeu conèixer tot el personal del qual disposem i tota la feina que es fa. En tot cas, us farem la memòria de totes les activitats anuals que fem i la despesa, que la teniu als pressupostos anuals, i que us podem fer la memòria i quedarem per fer la visita als espais.

El Sr. Josep Arasa del grup ERC: De les visites ja en parlarem.

La Sra. Alcaldessa Imma Ferret: Us ho explico perquè us ho vaig dir l’altre ple

El Sr. Josep Arasa del grup ERC: Gràcies, després de dos anys, és molt important això, perquè el mateix dia 27 d’abril la Diputació va aprovar concedir a aquest ajuntament 16.650€ per la dinamització de l’economia social i solidària. Quines són les accions concretes per les quals es va demanar aquests diners?

La Sra. Alcaldessa Imma Ferret: Aquest és el projecte d’economia social i solidària, en tant que es realitza a l’espai d’emprenedoria, i el que ha de ser segurament en un futur no molt llunyà, el centre de dia, era l’espai destinat per això, i es fa referència a una part de la contractació del tècnic en economia social i solidària i totes els activitats que es desenvolupen al voltant. La setmana que ve hi ha cursos d’emprenedoria, tota una sèrie d’activitats al voltant dels servei d’economia social i solidària que també us podem explicar tot el que fem anualment

El Sr. Josep Arasa del grup ERC: El desglossat del pressupost també seria interessant que el poguéssim disposar. En diferents plens, i concretament en el ple del 24 d’abril l’alcaldessa ens va dir que no sabien els habitatges buits que teníem al municipi, que no teníem habitatges per emergències habitacions, és a dir, que si es crema algun habitatge, haurem d’improvisar. Que malgrat tot això, tampoc ens havíem acollit a la línia d’ajuts que oferia la Diputació per tenir-ne. Però clar, ara ja estem a un altre estadi. Voldríem saber quants habitatges han ofert a la Generalitat per l’acollida de refugiats.

La Sra. Alcaldessa Imma Ferret: Habitatges de la Generalitat?

El Sr. Josep Arasa del grup ERC: No, no, quants habitatges de Santa Margarida i Monjos arrel de la moció que es va aprovar en aquest ple de suport als refugiats, voldríem saber quants habitatges han ofert a la Generalitat per l’acollida de refugiats.

La Sra. Alcaldessa Imma Ferret: No n’hem ofert cap en aquest moment, però en qualsevol cas la regidora de benestar i habitatge us pot explicar de quins habitatges disposem i com fem tota la gestió del tema habitacional al municipi.

La Sra. M. Filomena Martínez del grup PSC: Ara mateix els habitatges que van quedant disponibles, s’estan omplint amb gent que tenim a la llista dels que demanen, que és molta. Aquesta gent van omplint els habitatges que tenim buits. No hem ofert cap a la Generalitat per aquest fet. Però sempre ens hem ofert amb recolzament econòmic com de serveis per oferir-nos a qualsevol tipus, i això ho hem fet a través del Consell Comarcal, d’oferir-nos amb serveis i a nivell econòmic. Tenim una població amb unes mancances d’habitatge, creiem que el tema de refugiats és molt important, però també creiem que hi ha una demanda forta amb gent amb moltes necessitats al nostre municipi i per això els recursos que aportem són d’altre mena, com serveis i econòmics.

El Sr. Josep Arasa del grup ERC: I no seria bo que d’una vegada féssim un cens de pisos buits, ja que tenim aquestes necessitats habitacions com hem reclamat al llarg d’aquests dos anys?

La Sra. M. Filomena Martínez del grup PSC: Com ja li he dit, vam demanar que Diputació el fes.

El Sr. Josep Arasa del grup ERC: Ha estat concedit, doncs?

La Sra. M. Filomena Martínez del grup PSC: Ho vam demanar

El Sr. Josep Arasa del grup ERC: Per quina partida? Quin dia i quan va entrar a registre aquesta sol·licitud?

La Sra. M. Filomena Martínez del grup PSC: Li farem arribar.

El Sr. Josep Arasa del grup ERC: Això espero, perquè de moment no es troba enlloc, això. Canviant de lloc, al bar del casal d’avis, veiem que els preus per l’alcohol d’alta graduació és molt baix. Molt més que als altres establiments de servei de bar de la resta del municipi. Aquests preus estan condicionats evidentment per un contracte i això afavoreix a les persones de la tercera edat, el consum d’alcohol d’alta graduació. Que preveuen fer? Quan preveuen canviar els preus de la carta?

La Sra. Alcaldessa Imma Ferret: Els preus de la carta que marca el servei de bar del casal d’avis són preus aprovats, segons licitació. Aquesta licitació acaba aquest any i en principi quan es produeixi la nova licitació, hi hauran nous preus. En tot cas, la regidora que porta gent gran us ho pot explicar

La Sra. M. Filomena Martínez del grup PSC: La raó, és veritat que són més baixos, però tot és més baix, i la veritat és que el tema dels preus estan consensuats per nosaltres i per la junta de l’associació. Va haver-hi una proposta fa poc de l’arrendatari de fer un augment de preus i la junta del casal no va creure adient que hi hagués aquesta pujada. Nosaltres si la junta no està d’acord en que hi hagi una pujada, nosaltres no ens hi oposem. De totes maneres, si que està previst, quan surti la licitació, hi haurà un augment d’aquests preus, però sempre per sota del preu del carrer. El que no pot ser és que un espai cedit, on hi ha una contraprestació vers a un que està obert, que és una vigilància, una neteja, que fa l’arrendatari, també ha de veure que hi ha els preus, tant d’un cafè amb llet com un cigaló com una copa de vi, estiguin millor de preu

El Sr. Josep Arasa del grup ERC: Sobre tot pels alcohols d’alta graduació. Si l’argument és que majoritàriament la junta així ho vol, jo també diria que la majoria del poble vol aparcar allà on li dongui la gana, i aleshores nosaltres continuarem aparcant on ens dongui la gana i així s’acaba. És a dir, l’argument de que com que la junta hi està d’acord, no ens sembla ni molt ètic ni molt responsable i menys venint d’un equip de govern. Aquí hi ha situacions que realment cal agafar i posar una miqueta a to. Dubto que el metge o qualsevol persona entesa sanitàriament hi estigués d’acord, amb això.

La Sra. Alcaldessa Imma Ferret: Demana la paraula la CUP

La Sra. Amanda Gallego del grup PA-CUP: Referent al tema dels preus, jo recordo que anys endarrere funcionàvem amb doble preu

La Sra. M. Filomena Martínez del grup PSC: Funciona encara amb doble preu, la gent gran té el preu més econòmic i la gent que hi pot anar que no sigui soci, té l’altre preu. Només diferenciàvem la problemàtica que el company d’ERC qüestionava era que l’alcohol era més econòmic que a qualsevol altre lloc.

La Sra. Amanda Gallego del grup PA-CUP: El doble preu encara funciona, és molta diferència?

La Sra. M. Filomena Martínez del grup PSC: Si vas a l’ús del casal dels avis, el 80% de gent que venen són gent gran. Al matí veus alguna taula de mames que van a prendre el cafè amb llet. Els preus que es fan per la gent del carrer és el mateix que al carrer. I a la gent que són grans, és preu de casal.

El Sr. Josep Arasa del grup ERC: Agrairé que no s’autoritzi cap altra interrupció mentre tinc jo la paraula

La Sra. Alcaldessa Imma Ferret: La CUP volia fer un aclariment en tant que el tema s’ho valia, per això li he cedit la paraula.

El Sr. Josep Arasa del grup ERC: Hi ha metges experts inclús amb el consum d’alcohols d’alta graduació a la tercera edat. Al ple del 24 d’abril ens van dir que no coneixien la sentència emesa el 3 d’abril pel Tribunal Superior de Justícia de Catalunya en la qual es ratificava la nul·litat d’una adjudicació per part de la junta de govern local per import de 52.780€ pagats per la junta de govern, segons la minuta A81 de l’any 2009. Ja l’han rebuda?

La Sra. Alcaldessa Imma Ferret: Doncs no en tinc coneixement, no sé com està el tema. En tot cas, des de secretaria es pot veure com està.

El Sr. Josep Arasa del grup ERC: És curiós, sempre triguen molt més les sentències a arribar al municipi, a l’ajuntament.

La Sra. Alcaldessa Imma Ferret: Bueno, deu tenir molt bones fonts

El Sr. Josep Arasa del grup ERC: I directes en els jutjats, qualsevol les pot tenir si hi ha interès en saber de què va

La Sra. Alcaldessa Imma Ferret: Aquest ajuntament respecte les notificacions que arriben, quan arriben

El Sr. Josep Arasa del grup ERC: Li voldria recordar que l’alcaldessa ja va ser multada perquè desobeïa l’autoritat jurídica

La Sra. Alcaldessa Imma Ferret: Vull recordar que l’alcaldessa va ser multada inadequadament per la qual cosa es va revertir aquella multa i es van tornar els diners

El Sr. Josep Arasa del grup ERC: No va ser multada?

La Sra. Alcaldessa Imma Ferret: Va ser multada però van reconèixer que aquella multa no procedia i es va procedir a tornar els diners

El Sr. Josep Arasa del grup ERC: Davant de tot aquest enrenou que ara no ho coneixem i ara si, quants diners hem de recuperar des de l’ajuntament de l’Estudi Hèlix

La Sra. Alcaldessa Imma Ferret: En aquests moments no puc dir la quantia però us ho podem fer arribar

El Sr. Josep Arasa del grup ERC: Així ho esperem. Últimament sembla que s’ha desfermat, sobre tot de cara a poder fer inauguracions a finals del 2018, primers de 2019, una febre de fer coses. Estem calculant l’impacte econòmic de cada una de les activitats que estem fent?

La Sra. Alcaldessa Imma Ferret: Si us esteu referint al REMEIART, sí.

El Sr. Josep Arasa del grup ERC: I les demés que estem?

La Sra. Alcaldessa Imma Ferret: Quines exactament?

El Sr. Josep Arasa del grup ERC: Totes. Estem gastant diner públic sense saber lo que reverteix? La mateixa operació del REMEIART que sabem que té un impacte econòmic més o menys definit en la inversió que hi puguem fer des de l’ajuntament, això mateix ho estem fent amb les altres activitats?

La Sra. Alcaldessa Imma Ferret: De totes?

El Sr. Josep Arasa del grup ERC: No poso el totes, jo

La Sra. Alcaldessa Imma Ferret: Doncs concreteu-ho, perquè hi ha algunes que si, altres que potser no

El Sr. Josep Arasa del grup ERC: Doncs quines si i quin és el mètode d’anàlisi per arribar-hi.

La Sra. Alcaldessa Imma Ferret: A les que fan referència al REMEIART tenim una empresa que ens fa tot aquest estudi d’impacte econòmic, que ho gestionem des de fa temps, i amb temes de comerç és el que anem calculant. Si us referiu als altres actes

El Sr. Josep Arasa del grup ERC: Jo no em refereixo enlloc, jo l’únic que estic dient és amb quines s’està fent i quin és el mètode d’anàlisis per conèixer aquest impacte econòmic

La Sra. Alcaldessa Imma Ferret: Us estic dient que en l’àrea de promoció econòmica, el REMEIART, fem aquest càlcul d’impacte econòmic a través d’un mètode d’una empresa que ara no recordo el nom, que hi és a les contractacions de les juntes de govern que és on s’aproven gairebé totes les decisions que es prenen en aquest ajuntament, i en aquests termes, ho tenim comptabilitzat.

El Sr. Josep Arasa del grup ERC: No es fa amb cap més altre?

La Sra. Alcaldessa Imma Ferret: Com no concreteu res més... us puc dir en aquests moments que en el REMEIART es fa.

El Sr. Josep Arasa del grup ERC: En cap més altre?

La Sra. Alcaldessa Imma Ferret: Ara no ho puc dir exactament.

El Sr. Josep Arasa del grup ERC: Doncs pel proper ple esperem

La Sra. Alcaldessa Imma Ferret: Si poguéssiu concretar les coses que busqueu

El Sr. Josep Arasa del grup ERC: I tant! Quines són les entitats, les festes, les manifestacions a les quals es fa un estudi d’impacte econòmic abans de realitzar-les. I segon, quin és el mètode d’anàlisi que s’utilitza

La Sra. Alcaldessa Imma Ferret: Demana la paraula la regidora de cultura

La Sra. Esther Marmaneu del grup PSC: Jo crec que bàsicament hi ha moltes coses més importants que es fan en aquest ajuntament que es diu educar amb valors. Llavors, des de cultura, educació i altres departaments, es dona suport a entitats, festes locals, per educar en aquests valors, i no es té en compte l’impacte econòmic.

El Sr. Josep Arasa del grup ERC: L’administració ha de continuar funcionat com fins ara ha funcionat, fent un aeroport allà on sigui, encara que no importi. La cultura té un cost i en tenim una experiència, i fins i tot una condemna en concret que se’ns ha dit per prevaricació clara i concreta. Volem saber quin és l’impacte econòmic per no haver de dir en un altre moment que tot això es fa tant sols per impacte electoral.

La Sra. Esther Marmaneu del grup PSC: Entenc que està dient que s’està malbaratant algun diner públic? Perquè podria concretar, perquè no he vist cap aeroport a Santa Margarida i els Monjos

El Sr. Josep Arasa del grup ERC: Jo no, jo no he estat dient això, he estat dient que per evitar que se pugui dir, de que es fa un impacte única i exclusivament electoral, se’ns digui quin és l’impacte econòmic, a quines activitats, ves si és senzill, això, eh? Que se’ns digui quin impacte econòmic, a quines manifestacions i quin és el mètode d’anàlisi, com es fa a la majoria d’activitats que es realitzen a la majoria d’ajuntaments, que volen ser transparents, és clar.

La Sra. Alcaldessa Imma Ferret: En prenem nota. Més preguntes

El Sr. Josep Arasa del grup ERC: Veritablement és una miqueta vergonyós però no per mi, voldria invocar aquí articles legals que ens avalen el nostre dret a la llei de règim local, però prefereixo fer esment al respecte democràtic els electors i els seus representants, podria parlar de prepotència, de por i fins i tot d’inseguretat, fins i tot puc invocar l’educació i uns valors com ara es deien, que havien distingit el PSC, podria posar noms, en Joan Raventós, en Nadal o la mateixa Montserrat Tura i que està clar en segons com que això no s’ha heretat. Quin dia ens presentaran la resta de personal i ensenyaran la resta d’instal·lacions d’aquest ajuntament?

La Sra. Alcaldessa Imma Ferret: Com abans ja us he dit, teníem pendent la visita al servei local d’ocupació que hem esperat a fer la contractació. Un cop resolt tot el procediment corresponent de la nova persona que està en el lloc de prospecció d’empresa. En aquest sentit serà la propera visita que farem i ja us farem avinent el dia que pugui ser. Ja us avanço que haurà de ser en horari de matí, perquè és la jornada laboral de les treballadors.

El Sr. Josep Arasa del grup ERC: Quedarà pendent encara els treballadors de la casa de la vila, dos anys després. L’article 170.1 de la llei municipal i de regim local de Catalunya diu que els municipis de més de 2000 habitants han de facilitar als grups municipals els mitjans humans mínims i indispensables perquè puguin desenvolupar llurs funcions. Seguim també dos anys després de les eleccions encara avui no ens han, ni tant sols presentat, però no ens han facilitat els mitjans humans per poder desenvolupar les nostres funcions. Quan ho faran?

La Sra. Alcaldessa Imma Ferret: Crec que sou regidors i regidores del Consistori, teniu assignats uns dies de visita, teniu les portes obertes del consistori en horaris que el personal hi és. Que necessiteu més? No ho sé, perquè tampoc ens ho dieu, ens dieu les coses molt genèriques

El Sr. Josep Arasa del grup ERC: Genèriques? Concretes.

La Sra. Alcaldessa Imma Ferret: Teniu personal a la casa

El Sr. Josep Arasa del grup ERC: No diu que s’hagi de demanar, la llei, eh? S’ha de facilitar als grups municipals i a nosaltres no se’ns ha ni presentat, els mitjans humans. Si se’ns han presentat aquests mitjans humans. Els hem de demanar? Els demanem.

La Sra. Alcaldessa Imma Ferret: Crec que està totalment fora de lloc que em digueu que no coneixeu al personal... que em digueu que no coneixeu a les noves persones que han començat aquest mes, d’acord. Hi ha dues persones que han començat ara fa poquet i aquestes si que tenim pendent de presentar-les, però la resta? Ens coneixem tots. Heu vingut, heu demanat, tota la documentació està a disposició dels regidors, una necessiteu alguna cosa ens ho feu saber. La disposició de tots els recursos que té l’ajuntament per tal de que els regidors i les regidores pugueu desenvolupar les vostres funcions tal com correspon, crec que no se us ha negat mai i està obert sempre.

El Sr. Josep Arasa del grup ERC: Potser la llei no està prou clara, però diu de que han de facilitar als grups municipals els mitjans humans mínims. No hem d’anar demanant coses sinó que s’han de facilitar, i aquest cas, dos anys després, a mitjans de la legislatura, puc invocar, torno a repetir, moltes coses, però encara no se’ns ha presentat ni se’ns ha ofert aquella persona de l’administració que estigui al nostre servei i la resta són paraules

La Sra. Alcaldessa Imma Ferret: Ja us he contestat

El Sr. Josep Arasa del grup ERC: Precisament per això torno a insistir. Quan ho faran? Simplement davant de l’article 170.1 quan ho faran. Res més, mira que és clar, això

La Sra. Alcaldessa Imma Ferret: Entenc que s’ha contestat aquesta pregunta

El Sr. Josep Arasa del grup ERC: Es continua sense contestar una pregunta simple, concreta, dos anys després encara no tenim una visita programada a la casa de la vila, no se’ns han presentat els treballadors ni s’ha posat a la nostra disposició, més enllà d’un armari, els mitjans humans perquè es puguin desenvolupar les nostres funcions.

La Sra. Alcaldessa Imma Ferret: Cal recordar que també us hem fent avinent una tauleta que és propietat municipal però d’us de cadascun dels regidors i regidores que us heu deixat de dir. És una eina, també, eh?

El Sr. Josep Arasa del grup ERC: Això és un mitjà humà. Moltes gràcies, ho agraïm moltíssim, però no besarem els peus davant del regal de la tauleta, eh?

La Sra. Alcaldessa Imma Ferret: No és cap regal

El Sr. Josep Arasa del grup ERC: Un préstec. Tant sols imaginem com anem de les motivacions econòmiques que tant sols vam demanar eliminar paper i se’ns ofereix una tauleta. Realment, continua fent pudor

La Sra. Alcaldessa Imma Ferret: Si no té més preguntes el grup d’ERC, passaríem el torn de paraula a la CUP

El Sr. Jordi Salguero del grup PA-CUP: Es va parlar fa temps de que la tanca que hi ha a les vies, de fer la continuïtat. A hores d’ara em sembla que encara no està feta.

La Sra. Alcaldessa Imma Ferret: La tanca en el sentit acústica? Vam instar a ADIF que és la propietària de la infraestructura viaria per tal que l’estudi que ara feien acústic i ens van contestar que s’havia inclòs de tornar a fer aquest estudi acústic, sobre tot per la zona de la Ràpita, que és on feia referència. A banda d’això, veïns i veïnes ens havien fet arriar el fet de que ara que hi ha la plaça de la Most, que és un espai de jocs que està proper a la via, i que juntament hi ha tot el parc de llevant, que ara com ara no hi ha tanca d’accés a la via fèrria. Estem treballant pel fet de fer un mínim estudi i li hem encarregat així a la nostra arquitecte, com endreçar tot aquell espai per tal d’impedir o minimitzar l’accés en rics a lo que és la xarxa ferroviària. En quan ho tinguem us el presentarem perquè pugueu dir la vostra. Del tema acústic, ens van dir que ens inclouen en l’estudi que es farà al 2017-2018, per tal de poder se inclòs i en base a això, intentarien continuar-la i depèn del que diguessin, procediríem a fer el que calgués.

La Sra. Amanda Gallego del grup PA-CUP: Ens agradaria saber quin criteri té el govern municipal en convidar als grups de l’oposició als actes oficials. Se’ns va convidar a l’ascens de categoria de l’equip d’infantil del futbol base i no se’ns va convidar al dinar de la gent gran. Quin és el criteri? I a part d’això, si en el moment que se’ns convida en aquests actes, quin és el paper de l’oposició en aquests actes? Perquè parla l’alcaldessa, o algú de l’entitat, i els altres estem de cos present...o com l’acte de les jornades de la Guerra Civil.

La Sra. Alcaldessa Imma Ferret: Referida als altres que com institució es realitzen, en general es convida a tots els regidors. En aquest sentit, em vull disculpar pel fet d’haver realitzat la festa de l’esport aquest dissabte i va ser una badada meva... l’havíem canviat de format i li volíem donar aquesta part més formal i va ser un descuit meu i em vull disculpar públicament, el fet de no haver-ho fet avinent a tots els regidors i regidores. Altrament hi ha els actes que no són institucionals sinó que com institució ens demanen que hi siguem. En aquest cas, i fent referència al que dèieu de les jornades de la Guerra Civil, que es va dur a terme a Barcelona i que organitzava l’ADAR i van venir estudiosos d’universitats russes, en aquest cas, i que després van voler fer una visita al Ciarga. Era un acte que organitzaven ells i que com a institució em van demanar que els acompanyés. Quin és el paper que han de fer els regidors en cas d’un acte institucional? En cas de la festa de l’esport, per exemple, són uns premis que s’atorguen a les entitats o als esportistes que per la seva excel·lència, o una entitat que promocionava l’esport malgrat no ser una entitat esportiva, doncs és un acte d’assistència i que com a regidors i regidores en formeu part, però l’atorgament dels premis els dona el regidor en qüestió. Disculpar-me perquè això no es va produir, i ens ho hem anotat perquè per altres vegades us ho fem arribar. De la festa dels avis, la regidora t’ho pot explicar.

La Sra. M. Filomena Martínez del grup PSC: Realment la única persona que va és l’alcaldessa, els altres regidors, per tema d’edat, també venen o els arriba la invitació, i la resta de regidors, i si vols uns convido per l’any que ve que ja estaràs recuperada, necessito mans a la cuina.

La Sra. Amanda Gallego del grup PA-CUP: A nosaltres no se’ns cauran els anells per anar a ajudar i col·laborar en qualsevol acte. No és només això, a nosaltres ens arriba de comunicació varies informacions. L’únic que ens vam qüestionar va ser que hi ha moments que ens arriba com a informació, com a qualsevol altra entitat, i hi ha moments que se’ns convida com a regidors. No enteníem quins eren els criteris a seguir. Pel que he entès, als que se’ns convida és a les que organitza l’ajuntament i en les que representa que l’ajuntament va de convidada, no.

La Sra. Alcaldessa Imma Ferret: Exacte. Això també s’ha fet arribar que quan hi ha una entitat que ens fa arribar que els acompanyem a algun acte o celebració...

La Sra. Amanda Gallego del grup PA-CUP: Si, si, era per aclarir aquests punts. La nostra pregunta és, en el moment que se’ns convida com a regidors, no podríem participar d’alguna manera dient alguna cosa? Perquè et sents una mica estrany, hi haurà una o dos persones parlant i la resta allà drets. No dic que tothom parli, però ja que hi vas, si vols felicitar ni que sigui als grups que ho han fet bé, com a deferència que hi ets, dir alguna cosa, que et sentis útil.

La Sra. Alcaldessa Imma Ferret: Hi ha molts actes, si és de cultura, parla la regidora i a vegades tanco com a alcaldessa, si és d’esports, parla el regidor d’esports... en la majoria de casos no són parlaments molt extensos, però en aquest sentit normalment protocol·litzem això, que com a assistència, els regidors siguin del grup que siguin, hi puguin ser i qui condueix l’acte és la regidoria en qüestió. A no ser que siguin altres actes que ja ens posem d’acord, que consensuem un manifest, com a l’onze de setembre.

El Sr. Jordi Salguero del grup PA-CUP: De la moció que vam presentar sobre la banca ètica, s’ha començat a treballar?

La Sra. Alcaldessa Imma Ferret: Si, ho tenim pendent, perquè treballar amb banca ètica, l’únic problema que se’ns plantejava és que no hi hagués cap oficina al municipi, amb lo qual podem traslladar molta de l’activitat que a través de l’ajuntament es pugui fer a través de banca ètica sense tenir una oficina al municipi que la ciutadania, que encara molts hi van a fer les gestions, però de tota manera ho mirarem, perquè sabem que hi ha banques ètiques que tenen convenis amb altres oficines. Ho hem de treballar.

El Sr. Jordi Salguero del grup PA-CUP: Si que seria bo que fos presencialment, lo que passa que seria correcte, no criem que sigui un impediment molt gran tenir-la oberta, anar-hi treballant i mantenir les altres de cara al ciutadà per les accions de cada dia.

La Sra. Alcaldessa Imma Ferret: Sí, estem d’acord. Ho tenim pendent i mirarem de treballar-ho així que puguem. Per part dels Socialistes, alguna pregunta?

El Sr. J. Oriol Torrents del grup PSC. No, només fer avinent que potser pot semblar que hi ha hagut un ambient de crispació en el ple, potser podríem separar-ho en dos parts, perquè hi ha hagut 13 punts a l’ordre del dia, 11 dels quals s’han aprovat per unanimitat, en un punt 2 abstencions i a un altre punt 1 vot en contra. Només constatar que la majoria de coses s’aproven per unanimitat.

La Sra. Alcaldessa Imma Ferret: El públic teniu alguna pregunta a fer? Doncs si no hi ha cap més aportació, només dir-vos que ja hem començat el REMEIART, vam presentar les tapes el passat divendres i es culminarà amb el dia de la fira que es durà a terme el 18 de juny al castell de Penyafort i que hi ha tot un seguit d’actes, el programa el teniu. Hi ha moltes activitats que les podeu veure a l’agenda cultural, i esteu convidats i convidades a tota la fira i esperem que vagi molt bé un any més.

I sense més assumptes a tractar, la senyora Presidenta, aixeca la sessió essent les vint-i-una hores, ordenant s’estengui acta del tractat del que jo la Secretària, certifico.